ނެތި މޮށުމަކީ ފާފައެއް! މިކަމުން ދުރުހެލިވާން ޖެހޭ! – އައްޑޫ އޮބްޒާވަރ\nނެތި މޮށުމަކީ ފާފައެއް! މިކަމުން ދުރުހެލިވާން ޖެހޭ!\nޒުހައިރު 20 ޖޫން, 2018\nނެތިމޮށުން ނުވަތަ ޢީބަ ބުނުމަކީ ކަނޑައެޅިގެން މާތް ﷲ ނަޙީ ކުރައްވާފައިވާ ކަމެކެވެ. އެހެނަސް މިހާރަކަށް އައިސް މުޖުތަމަޢު ތެރޭ އެންމެ ޢާއްމު ކަމަކީ ނެތިމޮށުމެވެ. ނުވަތަ އެމީހަކު ނެތްތަނެއްގައި އެމީހެއްގެ ވާހަކަ ދެއްކުމެވެ. އެއްވެސް ބިރެއް ނެތި ޣީބައިގެ ބަސްތައް މީހުންނަށް ރައްދުކުރުމެވެ. ސާބިތު ނުހިފޭ ވާހަކަ އާއްމުކޮށް، އެނެއް އަޚާގެ ނުވަތަ އުޚުތާގެ ނަފްސް ކަތިލާލުމެވެ.\nނަމަވެސް މިކަންކަމަކީ އެކަންކަން ކުރުމުން ކަނޑައެޅީގެން ފާފަވެރިވާ ކަންކަމެވެ. ނެތިމޮށުމާއި، ޣީބަ ބުނުމާއި، ސާބިތު ނުހިފޭވާހަކަ ދައްކާ ހެދުމަކީ އިސްލާމްދީނުގައި ހަރާން ކަމަކެވެ.\nކީރިތި ޤުރުއާނުގެ އަލް ޙުޖަރާތު ސޫރަތުގެ 12 ވަނަ އާޔަތުގައި މާތް ﷲ ވާޙީކުރައްވާފައިވާ ބަސްފުޅުގެ މާނައިގައިވަނީ، “އޭ އީމާންވެއްޖެ މީސްތަކުންނެވެ! ތިޔަބައިމީހުން ހީގެތެރެއިން ގިނަކަންތަކާ ދުރުވެގަންނާށެވެ! ހަމަކަށަވަރުން، ބައެއް ހީއަކީ ފާފައެކެވެ. އަދި ތިޔަބައިމީހުން އެކަކު އަނެކަކަށް ޖާސޫސު ނުކުރާށެވެ! އަދި އެއްބަޔަކު އަނެއްބަޔަކަށް ޣީބަ ނުބުނާށެވެ! ތިޔަބައިމީހުންކުރެ އެކަކުވެސް އޭނާގެ އަޚާގެ މަސް މުޅަކޮށް ކެއުމަށް ލޯބި ކުރާނެ ހެއްޔެވެ؟ ފަހެ، ތިޔަބައިމީހުން އެކަމަކަށް ނުރުހޭނޫއެވެ. އަދި ތިޔަބައިމީހުން ﷲ އަށް ތަޤުވާވެރިވާށެވެ! ހަމަކަށަވަރުން، ﷲ އީ، ގިނަގިނައިން ތައުބާ ޤަބޫލު ކުރައްވާ ރަޙީމުވަންތަ ރަސްކަލާނގެ އެވެ.” މިހެންނެވެ.\nއެހެންކަމުން އަހަރުމެން ނެތިމޮށުމުންނާއި ޢީބަބުނުމުންނާއި އަދި ސާބިތު ނުހިފޭ ވާހަކަ ދެއްކުމުން ދުރުހެލިވާން ޖެހޭނެއެވެ. އެކަންކަމުން ދުރުހެލި ވުމަށް ކޮންމެ މީހަކަށްވެސް ކުރެވިދާނެ ކަންކަމަށް ބަލާލަމާ ހިނގާށެވެ.\nމާތް ﷲ އަށް ބިރުވެތިވުން\nމާތް ﷲ އީ ހުރިހާކަމެއް އެންމެ މޮޅަށް ދެނެވޮޑިގެންވާ ފަރާތެވެ. އެފަރާތަށް ނޭގި އެއްވެސް މަޚްލޫގަކަށް އެއްވެސް ކަމެއް ނުކުރެވޭނެއެވެ. ހުރިހާ ކަމެއް އެފަރާތުން ބައްލަވައެވެ. މިފަދަ އަމަލު ތަކަކީ (ޣީބަ ބުނުމާއި ނެތިމޮށުމާއި އަދި ސާބިތު ނުހިފޭވާހަކަ ދެއްކުމަކީ) ހަމަ ޔަގީނުންވެސް ފާފަވެރިވާނެ އަދި އެކަމުގެ ޢަޒާބު ލިބޭނެ ކަންކަމެވެ. އެހެންކަމުން މިފަދަ އަމަލު ތަކުން ދުރުވެ ތިބުމަކީ ކޮންމެހެން މުހިއްމު ކަމެކެވެ. މިފަދަ އަމަލު ތަކާއި ކައިރިވާ ވަރަކަށް ތިމާ ހެއްދެވި ފަރާތާއި ދުރުހެލިވެވޭކަން ދަންނަން ޖެހެއެވެ. އެހިސާބުން އެކަލާނގެ ހެޔޮރަޙުމަތުން ބާކީވެ އެކަހެރިވަނީއެވެ. ބިރުވެތި ވާށެވެ. އެނގިހުރެ ހަލާކުގެ ތެރެއަށް އެއްލި ނުގަންނާށެވެ.\nހެޔޮބަހެއް ނޫނީ ނުބުނާށެވެ. އެހެންނޫނީ ހަނުހުންނާށެވެ.\nއެހެން މީހުންގެ ވާހަކަ ދައްކާއިރު ތިމާއަށް ދެއްކޭ ވާހަކައިގައި އަނެކާއާއި ބެހޭގޮތުން ހެޔޮބަސް ނުބުނެވޭ ނަމަ އެފަދަ ވާހަކަ ނުދައްކާ ހަނުހުންނާށެވެ. ނުވަތަ އެކަމަކަށް އެއްވެސް އެއްޗެއް ނުބުނެ ހުންނާށެވެ. ހެޔޮލަފާ މުސްލިމުންނަކީ ތިމާއާއި ނުބެހޭ ކަންކަމުގައި ބަސްބުނެ އުޅޭނެ މީހެއް ނޫނެވެ. މީހުންގެ ވާހަކަ ދައްކާއިރު ހެޔޮ ބަހެއް ނޫނީ ނުބުނާށެވެ. ނެތި މޮށުމާއި ޣީބަ ބުނުމަކީ ވަރަށް ވެސް ނޭދެވޭ ނުރަނގަޅު، އަދި ގެއްލުމާއި ހަލާކުން ފުރިގެންވާ ކަންކަމެވެ.\nކޮންމެ މަޚުލޫގަކާއި އެންމެ ގާތުގައި ވާނީ މަރެވެ.\nއެއްވެސް މީހަކަށް ތިމާގެ އަޖަލު ހަމަވެ، މަރުވާނެ ދުވަހެއް ނޭގޭނެއެވެ. ކޮންމެ މީހަކުވެސް ކޮންމެ ވަގުތަކުވެސް މަރުވެދާނެއެވެ. ދުނިޔެވީ މިހަޔާތަކީ ކުޑަހިނދުކޮޅެކެވެ. މިވަގުތުކޮޅުގައި ހެއްދެވިފަރާތުގެ ރުހުމާއި ސަވާބަށް އެދި އެކަލާނގެ އަށް ހުރިހާކަމެއް ޚާލިސް ކުރުމަކީ ކޮންމެހެން ކުރަންޖެހޭ ކަމެކެވެ. ނަމަވެސް އޭގެ ބަދަލުގައި، އަބަދުމެ ބޭކާރު ވާހަކަ ދައްކާ، ތިމާއަށް ކަމެއް ނޭގުނަސް އެނގޭކަމުގައި ހެދިގެން ވާހަކަ ދައްކާ އަހަރުމެނަށް މިތިބެވެނީއެވެ. މީގެ ސަބަބުން ދޭދޭމީހުންގެ މެދުގައި ފިތުނަ އުފެދި އެކަކު އަނެކަކަށް ހަސަދައިގެ ފުންކަނޑަށް ޣަރަގުވެވެނީ އެވެ. މީގެއިން އޮތީ ހަމައެކަނީ ގެއްލުމާއި ހަލާކެވެ. ދެދުނިޔޭގެ ގެއްލުމާއި ހަލާކެވެ. ކޮންމެ ވަގުތެއްގައިވެސް ތިމާއާއި މަރުއައިސް ބައްދަލު ކޮށްފާނެއެވެ. ތިމާއާއި މަރުއައިސް ބައްދަލު ކުރާ ވަގުތަކީ ތިމާހެއްދެވި ފަރާތުން ނަހީކޮށްފައިވާ ކެމެއް ކުރެވޭ ވަގުތު ކަމުގައި ވުމަކީ ތިމާއަށް ލިބޭނެ އެންމެ ބިރުވެރި، ނާމާން ކަމެވެ. މަރުއައިސް ބައްދަލު ކުރާ ވަގުތަކީ ތިމާއަށް އެކަލާނގެ ރުހުމާއި ފުއްސެވުން ލިބޭ ވަގުތެއް ކަމުގައި ހަދާށެވެ.\nޣީބައިގެ ބަސް ބުނެއުޅޭ މީހުންނާއި އަދި އެފަދަ ތަންތަނާއި ދުރުހެލި ވާށެވެ.\nކޮންމެ ކަމެއް ކުރުމުގެ ކުރިންވެސް އެކަމަކުން ލިބިދާނެ ގެއްލުމަށް ރައްކާތެރިވެ ތިބެން ޖެހެއެވެ. ނެތި މޮށުމާއި ޣީބަ ބުނުމަކީ ތިމާއަށް ގެއްލުމާއި ހަލާކު ލިބޭކަމެއްކަން ޔަގީންވާ ހާލު އެފަދަ ބަސްތަކުން މުޚާތަބު ކުރާމީހުންނާއި އަދި އެފަދަ ތަންތަނާއި ތިމާ ދުރުހެލިވާށެވެ. ރަނގަޅު ބަސްތަކާއި އޯގާތެރި ބަސްތަކުން ވާހަކަ ދައްކާ މީހުން ދަނެގަނެ އެފަދަމީހުންނާއި އެކު އުޅުމަށް އިޚްތިޔާރު ކުރާށެވެ. ނެތިމޮށުމާއި ޢީބަ ބުނުމަކީ މުޖުތަމަޢު ބައިބައި ކުރުވާ، ފިތުނައާއި ހަސަދަވެރިކަން އާލާކުރުވާ ވަރަށްވެސް ނުބައި ސިފައެކެވެ. އެހެންކަމުން ޣީބަ ބުނާމީހުންނާއި އަދި ނެތިމޮށެ، ސާބިތު ނުހިފޭ ވާހަކަ ފަތުރާ މީހުންނާއި ދުރުހެލިވާށެވެ. އެފަދަ ވަސީލަތަކާއިވެސް ދުރުހެލިވާށެވެ.\nޣީބަ ބުނުމުގެ ނުބައިކަން އެހެންމީހުންނަށް ބުނަދޭށެވެ.\nނެތިމޮށުމާއި ޣީބަ ބުނެ އަދި ސާބިތު ނުހިފޭ ވާހަކަ ދައްކާމީހުން އެފަދަ ވާހަކަ ދައްކާނަމަ އެކަމުގެ ނުބައިކަން އެމީހުންނަށް ކިޔައިދޭށެވެ. އެއީ ކޮންމެ މުސްލިމެއްގައި ހުންނަން ޖެހޭ ސިފައެކެވެ. އަދި ހެޔޮލަފާ ބަސްތައް ބުނެއުޅުމަށް އެމީހުންނަށް ހިތްވަރުދޭށެވެ. އެހެންމީހުން އެފަދަ ނޭދެވޭ ބަސްތަކުން ދުރުކުރުމަށް ވާހަކަ ދައްކާއިރު ތިމާ ދައްކާ ވާހަކައިން އަނެކާއަށް ހިތްހަމަ ނުޖެހުން ގެނެވޭފަދަ ބަސްތައް ބޭނުން ނުކުރާށެވެ. އެހެނަސް އޭގެ ނުބައި ކަމާއި އާޚިރުގައި ލިބިގެންދާނެ އަޒާބު އެމީހުންނަށް ހަދުމަ ކޮށްލަދޭށެވެ. އެއީ ދެދުނިޔޭގެ އުފާވެރިގެން ގެނުވައިދޭނެ އެންމެ މުހިއްމު ކަންކަމުގައި ބުނެދޭށެވެ. ޙައްގު ބަސް ބުނުމަށް އެއްވެސް ހާލެއްގައި ޖެހިލުން ވާކަށް ނުޖެހެއެވެ. އަދި ޣީބަ ބުނުމާއި ނެތިމޮށުމުގެ ނުބައިކަން ގަބޫލު ނުކޮށް އެކަމަށް ރުޅިއިސްކޮށް ހަދާ މީހުންނާއި ދުރުހެލިވާށެވެ.\nއެހެން މީހުން ތިމާގެ ވާހަކަ ދައްކާ، އަބުރުކަތިލަމުން ދާނަމަ ތިމާއަށް އެކަމުން ކުރެވޭނެ އިޙްސާސް ހިތަށް ގެންނާށެވެ.\nޣީބަ ބުނުމާއި ނެތިމޮށުމާއި އަދި ސާބިތު ނުހިފޭ ވާހަކައެއް ދެކެވޭ ތަނެއްގައި ތިމާއަށް ހުރެވޭނަމަ އެންމެ ފުރަތަމަ ތިމާގެ ނަފްސާއި ކޮށްލަންވީ ސުވާލަކީ އެފަދަ ވާހަކައެއް ތިމަންނާއާއި ބެހޭގޮތުން ދެކެވޭނެމަ އޭގައިން ތިމަންނައަށް ކުރާނެ އަސަރަކީ ކޮބައިތޯއެވެ. ހަގީގަތުގައިވެސް ވަރަށް ދެރަވާނެއެވެ. އަސަރު ކުރާނެއެވެ. އަދި ރުޅިވެސް އަންނާނެއެވެ. މިއީ ހަމަ ކޮންމެ މީހަކަށްވެސް އެފަދަ ޙާލަތެއްގައި އިޙްސާސް ކުރެވޭނެ ކަންތަކެވެ. އެހެންކަމުން ތިމާގެ އަމިއްލަ ނަފްސަށް ނޭދޭ ކަންކަން އެހެންމީހުނަށް އެދިގެން އެކަން ކުރުމަށް ނުއުޅޭށެވެ. އަދި އެފަދަ ކަންކަމަށް ހިތްވަރުވެސް ނުދޭށެވެ. މުޖުތަމަޢުގެ ހަމަޖެހުމާއި އެއްބައިވަންތަކަން ދާއިމަށް ހިފެހެއްޓޭނެ އެންމެ މުހިއްމު ކަމަކީ ޣީބަ ބުނުމާއި ނެތިމޮށުމާއި އަދި ސާބިތު ނުހިފޭ ވާހަކަ ތަކުން ދުރުހެލިވެގެންކަން ދަންނާށެވެ. އެއީ ބޮޑުވެގެންވާ ފާފައަކަށް އަރައި ގަތުމެކެވެ. ދުރުހެލިވާށެވެ.


Season hulhuvaa match foakaidhoo ah, ranuge furusatheh! | Mihaaru\nމިދިޔަ އަހަރުގެ ދިވެހި ޕްރިމިއާ ލީގުގެ މެޗެއްގެ ތެރެއިން ފޯކައިދޫގެ އޮގީ (ކ) އަތުން ބޯޅަ ހޯދަން ތިމަރަފުށީގެ ސިނާ މަސައްކަތްކުރަނީ.-- ފޮޓޯ: ނިޝާން އަލީ/ މިހާރު\nސީޒަން ހުޅުވާ މެޗު ފޯކައިދޫ އަށް، ރަނުގެ ފުރުސަތެއް!\n14 މެއި 2019 - 12:34 1 comment\nފުޓްބޯޅަ ސީޒަން ހުޅުވާ މެޗުގައި ދިވެހި ޕްރިމިއާ ލީގުގެ ޗެމްޕިއަން ޓީސީ ސްޕޯޓްސް ކްލަބާ ދެކޮޅަށް ކުޅެން، މިނިވަން ޗެމްޕިއަންޝިޕުގެ ޗެމްޕިއަން ތ. ތިމަރަފުށްޓަށް ލިބުނު ފުރުސަތު ދޫކޮށްލުމުން، އެ ފުރުސަތު އެ މުބާރާތުގެ ރަނަރަޕް ށ. ފޯކައިދޫ އަށް ލިބުމަކީ ރަނުގެ ފުރުސަތެއްގެ ގޮތުގައި އެ ޓީމުން ސިފަކޮށްފި އެވެ.\nސީޒަން ހުޅުވުމުގެ ގޮތުން ކުޅޭ ޗެރިޓީ ޝީލްޑް މެޗު ދެ ލެގަށް ބަދަލުކޮށް މާލޭން ބޭރުގައި އެއް މެޗު ކުޅޭ ގޮތަށް ރޭވުމުގެ އެއް މަގުސަދަކީ އެފްއޭއެމުން މުޅި ރާއްޖެ އަށް ފުޅާކޮށްގެން ލީގު ބޭއްވުމުގެ ފެށުމެއްގެ ގޮތުގައި އެ އިދާރާއިން މީގެ ކުރިން ވަނީ ބުނެފަ އެވެ.\nފޯކައިދޫގެ އޮފިޝަލަކު "މިހާރަ"ށް ބުނެފައިވަނީ ސީޒަން ހުޅުވުމަށް ކުޅޭ މެޗުގެ ތައްޔާރީތައް ކުރިއަށްދާ ކަމަށާއި މެޗު ކުޅެން ފޯކައިދޫން ތައްޔާރުވާނެކަން އެފްއޭއެމަށް ވެސް އަންގާފައިވާނެ ކަމަށެވެ.\nރާއްޖޭގައި މީގެ ކުރިން ހޯމް އެންޑް އަވޭ އުސޫލުން ފުރަތަމަ ޑިވިޝަން ފެންވަރުގައި މެޗެއް ކުޅެފައެއް ނުވެ އެވެ. އެހެންކަމުން އަންނަ މަހު ހަތް ވަނަ ދުވަހު ފޯކައިދޫގައި ކުޅޭ ފުރަތަމަ ލެގުގެ މެޗާ އެކު ދިވެހި ފުޓްބޯޅައިގެ އާ ސޮފްހާއެއް ލިޔެވޭނެ އެވެ. އަންނަ މަހު ހަތް ވަނަ ދުވަހު ފޯކައިދޫގައި ކުޅޭ ފުރަތަމަ ލެގަށް ފަހު ދެ ވަނަ ލެގުގެ މެޗު އޮންނާނީ 10 ވަނަ ދުވަހު މާލޭގަ އެވެ.\nފޯކައިދޫގެ ކޯޗު އަލީ ނިސްތާރު މުހައްމަދު "މިހާރަ"ށް ބުނީ މިއީ ފޯކައިދޫ އަށް ވެސް ލިބޭނެ ހުވަފެނީ ފުރުސަތެއް ކަމަށެވެ.\n"ރާއްޖޭން ހޯމް އެންޑް އަވޭ ފޯމެޓަށް ކުޅެން ފެށުމަކީ އެންމެން ވެސް ދެކޭ ހުވަފެނެއް. އަހަރެން ވަރަށް އުފާވޭ މި ފަދަ ފުރަަތަމަ ފުރުސަތު ފޯކައިދޫ އަށް ލިބުނީތީ،" ކުރިން އީގަލްސް އާއި ބީޖީ ސްޕޯޓްސް ކްލަބްގައި މަސައްކަތްކޮށް މިދިޔަ ސީޒަނުގައި ފޯކައިދޫ އަށް ރަނގަޅު ނަތީޖާތަކެއް ނެރެދިން ކޯޗު ނިސްތާރު ބުންޏެވެ.\nފުޓްބޯޅައިގެ ފޯރި އަށް ބަލާއިރު ފޯކައިދޫ އަކީ މަޝްހޫރު ރަށެކެވެ. މީގެ ކުރިން މިނިވަން ޗެމްޕިއަންޝިޕްގެ މެޗުތަކުގައި ވެސް އެކަން ވަނީ ފެނިގެންގޮސްފަ އެވެ. ނިސްތާރު ބުނީ ފޯކައިދޫ ޓީމުގެ އިތުރުން އެ ރަށުގެ ސަޕޯޓަރުން ވެސް އޮތީ މި މެޗަށް ތައްޔާރަށް ކަމަށެވެ.\nމިދިޔަ ސީޒަނުގެ މެޗެއްގެ ތެރެއިން ފޯކައިދޫގެ ކޯޗު ނިސްތާރު. -- ފޮޓޯ: ނިޝާން އަލީ/ މިހާރު\n"ފޯކައިދޫގެ ދަނޑުގައި ކުޅޭ މެޗުތައް ވަރަށް ފޯރިގަދަވެފައި އަޑުވެސް ގަދަވާނެ. މީގެ ސަބަބުން މުސްތަގުބަލުގައި އިތުރު ހޯމް އެންޑް އަވޭ މެޗުތަކަށް ދޮރު ހުޅުވިގެންދާނެ ކަމަށް އުއްމީދުކުރަން. އިންޝާﷲ ބޭނުންވަނީ ރަނގަޅު މެނޭޖްމަންޓަކާ އެކު ރަށްރަށުގެ ޓީމުތަކަށް ވެސް ވާދަކުރެވޭނެކަން ދައްކައިދޭން." ޕްރިމިއާ ލީގުގައި މީގެ ކުރިން އއ. މާޅޮހަށް ވެސް ކޯޗުކޮށްދިން ނިސްތާރު ބުންޏެވެ.\nފުޓްބޯޅަ ސީޒަނަށް މި ފަހަރު ޕްރެކްޓިސް ފަށާފައިވާ ފޯކައިދޫން ވަނީ ޓީމު ވަރުގަދަ ކުރުމުގެ ގޮތުން ގިނަ ކުޅުންތެރިންތަކެއް ގެނެސްފަ އެވެ. އެ ގޮތުން ނިއު އަށް ކުޅުނު އަލީ ޝާމިއު (މައިތޯ) އާއި މުހައްމަދު ކަރަމް އާއި އީގަލްސް އާއި ވެލެންސިއާ އަށް މީގެ ކުރިން ކުޅުނު އަންސަރު އިބްރާހިމް (އަންކޮ) ވެސް ވަނީ ފޯކައިދޫ އަށް ބަދަލުވެފަ އެވެ. މިދިޔަ ސީޒަނުގައި ފޯކައިދޫން ފެނުނު ގިނަ ކުޅުންތެރިން މި ފަހަރު ވެސް އެ ޓީމަށް ކުޅޭނެ އެވެ. ބިދޭސީ ކުޅުންތެރިންނަށް ބަލާއިރު ފޯކައިދޫން ވަނީ މީގެ ކުރިން އީގަލްސް އާއި ވިކްޓަރީ އަށް ކުޅުނު މުސްތަފާ ސެޑިކް ވެސް ގެންނަން ނިންމައިފަ އެވެ.\nފުރަތަމަ ޑިވިޝަނުގެ މެޗެއް އެންމެ ފަހުން މާލޭން ބޭރުގައި ކުޅުނީ 2015 ވަނަ އަހަރު އެވެ. ގަލޮޅު ދަނޑުގެ ވިނަގަނޑު ހަލާކުވުމުން އެ އަހަރުގެ ޕްރެޒިޑެންޓްސް ކަޕް ވަނީ ހދ. ކުޅުދުއްފުށްޓާއި ސ. ހިތަދޫގައި ބޭއްވި އެވެ. ހިތަދޫ ޒޯން ސްޓޭޑިއަމުގައި ކުޅުނު ފައިނަލުގައި ނިއު ރޭޑިއަންޓް ބަލިކޮށް ތަށި ހޯދީ މާޒިޔާ އެވެ.\nއިތުރު ލިޔުންތައް ށ. ފޯކައިދޫ


Mask Elhun Majubooru — Ihavandhoo.com\nކޮވިޑް-19: އިހަވަންދޫ ހިމެނޭހެން 10 ރަށެއްގައި މާސްކު އެޅުން މަޖުބޫރު\n4 އޮގަސްޓު 20200އިބްރާހިމް ނަޝީދު\nއިހަވަންދޫގެ މަގުމަތި. ފޮޓޯ: ޢަލީ ރަޝީދު\nކޮވިޑް-19ގެ ކޭސްތައް އަތޮޅުތެރެއިން ފެނިފައިވާ ރަށްތަކުގައި މާސްކު އެޅުން އެޗްޕީއޭ އިން މަޖުބޫރުކޮށްފިއެވެ.\nހެލްތު އިމަރޖެންސީ އޮޕަރޭޝަން ސެންޓަރުން މިއަދު ބޭއްވި ނޫސްވެރިންގެ ބައްދަލުވުމުގައި ޕޮލިސީ ޕްލޭނިންގ އެންޑް އިންޓަރނޭޝަނަލް ހެލްތުގެ ޑެޕިއުޓީ ޑިރެކްޓަރ ޖެނެރަލް ޢާއިޝަތު ސާމިޔާ ވިދާޅުވީ މާލޭގެ އިތުރުން އަތޮޅުތެރޭގެ 10 ރަށެއްގައި ކޮވިޑް-19 އަށް ފައްސިވެފައިވާ މީހުން އެބަތިބިކަމަށް ރިޕޯޓްކޮށްފައިވާ ކަމަށާއި އެ ރަށްތަކުގައި ދިރިއުޅޭ ރައްޔިތުން މާސްކު އެޅުން މަޖުބޫރުކަމަށެވެ.\nރާއްޖޭގައި ކޮވިޑް-19 އަށް ފައްސިވާމީހުން އިތުރުވަމުންދާއިރު ހއ އަތޮޅުގެ ދެރަށަކުން ކޮވިޑް-19 ވަނީ ފެނިފައެވެ. އެއީ ހއ. އިހަވަންދޫއާއި ހއ. ކެލައެވެ. މިދެރަށުގެ އިތުރުން ރ. އިނގުރައިދޫ، ބ. އޭދަފުށި، ބ. ހިތާދޫ، ޅ. ކުރެންދޫ، ޅ. ހިންނަވަރު، ކ. މާފުށި އަދި ވ. ފުލިދޫއިންވެސްވަނީ ކޮވިޑް-19 ފެނިފައެވެ.\nއެކޭސްއާ ގުޅުންހުރި 13 ސުންކުނަގައި ޓެސްޓުކުރުމުން2ސުންކު ފައްސިވެފައިވާއިރު 11 ސުންކުވަނީ ނައްސިވެފައެވެ. ފައްސިވެފައިވަނީ 242 ބޯޓުގެ ފަޅުވެރިއަކާއި ތަހުތު ބޯޓުގެ ފަޅުވެރިއެވެ. މި އެއްމެންނަކީވެސް ދިވެހިންނެވެ. އެހެންކަމުން މިވަގުތާ ހަމައަށް އިހަވަންދޫއިންވަނީ ކޮވިޑް-19ގެ3ކޭސް ފެނިފައެވެ.


އަހުމަދު ނިޔާޒް 08 އޮކްޓޯބަރ 2021\nލުބްނާނުން ތެޔޮ ހުސްވެ ކަރަންޓްދޭ އިންޖީނުތައް ހުއްޓިއްޖެ އެވެ. ގައުމު ހިންގަން ބޭނުންވާ ވަރަށް ތެޔޮ ނުލިބިއްޖެ ނަމަ އިންޖީނުތައް ނިއްވާލައި ގައުމު ހުއްޓާލަން ޖެހިދާނެ ކަމަށް ކުރިން ވެސް އޮތީ ބެލެވިފަ އެވެ.\nލުބްނާނަށް ކަރަންޓްދޭ ކުންފުނިތަކުން އިންޖީނުތައް ހިންގަން އެހެން ފިކުރެއް ކުރަމުން ގެންދާ ކަމަށް ބުނި ނަމަވެސް ކުރިއަށް އޮތް ދެތިން ދުވަހުގެ ތެރޭގައި ވެސް މައްސަލަ ހައްލުވާނެ ކަމަށް ނުބެލެވޭ ކަމަށް ރޮއިޓާސް ބުނެ އެވެ.\nބޭރުތު ބަނދަރު ގޮވި ހާދިސާއަށް އަހަރު ދުވަސް ވެގެން ދިޔައިރު ވެސް ގައުމުގެ ހާލަތު ބަދަލުވާތީ ނުފެނެ އެވެ. އިގުތިސޯދީ ގޮތުން ގައުމު ވެއްޓިފައި އޮތް ވަޅުގަނޑުން އަރައިގަންނާނެ ގޮތެއް، ސަރުކާރު ހިންގަން ތިބި ވެރިންނަށް އަދި ވެސް އެކުލަވައި ނުލެވެ އެވެ.\nސަރުކާރެއް އެކުލަވާ ނުލެވި ދިގުލައިގެން ދިއުމުގެ ސަބަބުން މާލީ ގޮތުން ލިބެން ހުރި އެހީތައް ވެސް ހުރީ ހުއްޓިފަ އެވެ. އަނެއްކޮޅުން ކޮރޯނާ ވައިރަހާ ގުޅިގެން ދުނިޔެ ބަންދުކުރަން ޖެހުމުގެ ސަބަބުން ވެސް ލުބްނާންގެ ހާލަތު ދިޔައީ ދަށަށެވެ.\nލުބްނާނުން އެދިއްޖެ ނަމަ ބޭނުންވާ ވަރަށް ތެޔޮ ފޯރުކޮށްދެވިދާނެ ކަމަށް އީރާނުން އޮތީ ބުނެފަ އެވެ. ލުބްނާނުން އެދިއްޖެ ކޮންމެ އެހީއަކާ މެދު ވިސްނާނެ ކަމަށް ވެސް އީރާނުން ބުނެ އެވެ.\nއީރާންގެ މިބުނުމަށް ލުބްނާނަށް އެހިތެރިވާން ތިބި އެހެން ގައުމުތަކުން އަޅާލާނެ ކަމަކަށް ނުބެލެވެ އެވެ. އެއީ އީރާނުން ވެދޭ އެހީތެރިކަމުގެ ފަހަތުގައި ސިޔާސީ އެދުމެއް އޮވެދާނެތީ އެވެ.\nލުބްނާނަށް ދިމާވެފައި އޮތް ތެލުގެ މައްސަލަ ހައްލުކުރުމަށް މިސްރާއި އުރުދުން ގުޅިގެން ސީރިއާ ތެރެއިން ތެޔޮހޮޅިއެއް އަޅަން މަސައްކަތްކުރާ ކަމަށް ވެސް ބުނެވެ އެވެ. މިއީ ދާއީމިީ ހައްލަކަށް ވާނެ ކަމަށް ބެލެވުނު ނަމަވެސް މިހާލަތުގައި އިންތިޒާރު ކުރަން ދިގު މުއްދަތަކަށް ވާނެ އެވެ.\nއަރުޝީފަށް ނެގީ 10/10/2021 09:16\nއެންމެފަހުން އަޕްޑޭޓްކުރީ 10/10/2021 09:16\nއަފްޝަން އިސްމާއިލް 14 މިނެޓު ކުރިން


ލޯބިވާވަރު އަންގަދޭހިތްވޭ7– Esfiya\nލޯބިވާވަރު އަންގަދޭހިތްވޭ 7\n“ލައު ވާހަކަ އެއް ބުނަންތަ..؟” ސާހިލް ލައުރާގެ ދޮން މޫނަށް ފުންނަޒަރަކުން ބަލާލަމުން އަހާލިއެވެ. ލައުރާ މަޑުމަޑުން ބޯޖަހާލީ ކިރިޔާ ސާހިލް އަށް އެނގޭ ވަރަށެވެ. “އަހަރެން ލައު ފެނުނު ފުރަތަމަ ވަގުތުގައިވެސް ލައު ވަރަށް ކަމުދިޔަ.. ނޭނގެ އެއީ ކީއްވެގެން ކަމެއް.. އެކަމް.. އަހަރެންނަށް އެއްކަމެއް ޔަގީންވި.. އެއީ އަހަރެން މިހާރު ލައުއާއި ގަޔާވާކަން.. ލައު އައި ލަވް ޔޫ..” ސާހިލް އޭނާގެ ހިތުގެ އަޑު ލައުރާގެ ކުރިމަތީގައި ބަންޑުން ކޮށްލިއެވެ.\nސާހިލް ލައުރާގެ ކަނާއަތުގައި ހިފާލިއެވެ. ސާހިލްގެ މަގްސަދު އެނގުމުން ކުއްލިއަކަށް ހަމަ ހުރެފައި ޖަވާބެއް ދޭން ލައުރާ އަށް ވެސް އުނދަގޫވިއެވެ. އެކަހަލަ ކަމެއް ކުރެވޭނީ ހާސްފަހަރު ވިސްނައިފަކަން ލައުރާގެ ޒުވާން ސިކުނޑިއަށް ދެނެގަނެވުނެވެ.\n“އަހަރެން.. އަހަރެން.. ވިސްނާލާފަ ޖަވާބެއް ދޭނަން..” ލައުރާ ހަމަ އެއިން ގޮތައް އަތުގެ އިނގިލި ތަކާއި ކުޅެލަމުން ބުނެލިއެވެ. “އޯކޭ.. އިފް ޔޫ ލަވް މީ.. މާދަންރޭ އަށެއް ޖަހާއިރު އާދެ އާޓިފިޝަލް ބީޗައް.. އަހަރެން އެތާގައި މަޑު ކުރާނަން އަށްގަޑި ފަނަރަ ވަންދެން.. ލައު އެތަނަށް އަށްގަޑި ފަނަރަ ވާއިރު ނައިސިއްޔާމުން އަހަރެން ގަބޫލު ކުރާނީ ލައުގެ ޖަވާބަކީ ނޯ ކަމަށް.. އެނގޭ..” ސާހިލް ލައުރާގެ އަތަށް ކުޑަކޮށް ފިތާލިއެވެ.\nއަދި އެއަތުން ދޫކޮށްލައިފައި އެހެން ދިމާލަކަށް މިސްރާބު ޖެހިއެވެ. ލައުރާ އަށް ހުރެވުނީ އަތެއް ފައެއް ހަލުވާލަންވެސް ނުކެރިފައެވެ. އޭނާ އަށް ހީވަނީ ހުވަފެނެކެ ތެރޭގައި އުޅެވޭހެންނެވެ. އަތުގައި ވިކާވެސް ލެވުނެވެ. “ޔެސް..!!” ދެވަނަ ސިކުންތު ލައުރާ މޫނު ހީވަނީ އުޖާލާވެ ދިއްލިފައިވާ ތަރިއެއް ހެންނެވެ. ލައުރާ އަށް އުފަލުގެ ކޮޅެއްވެސް ނެތެވެ.\nއެރޭގެ ޕާރޓީ ނިމުނު އިރު ވަރަށް ދަންވެއްޖެ އެވެ. މެހެމާނުންތައް ގޮސް ހުސްވުމުން އާއިލީ ފޮޓޯ ނަގަންވެސް އިރުވިއެވެ. އަދި އޭގެފަހުން ވިޝާލް އާއި ޒިލާގެ ފޮޓޯވެސް ނެގިއެވެ.\nއާއިލީ ފޮޓޯ ނެގިއިރު ފިރާ ގެންގުޅުނު ގައި ގޯޅިކަން ވިޝާލް އަށް އެއްގޮތަކަށްވެސް ވިޝާލް އަކަށް ކަމަކު ނުދިޔައެވެ. ވިޝާލް އާއި މާ ގާތް ވާން އުޅުނުކަން ފަރީހާ އަށް ރޭކާލީ ތޯއްޗެކެވެ. ފިރާ، ޒިލާ އާއި ވީފަރާތައް ލުމަށްފަހު ފަރީހާ މަޑުކުރީ ވިޝާލް އާއި ވީފަޅީގައެވެ.\nމިކަމުން ފިރާގެ މޫނުމަތި ބަނަވިއެވެ. ނަމަވެސް ފޮޓޯ އަށް ހަޑި ނުވާންވެގެން ޕްލާސްޓިކް ހިނިތުންވުމެއް މޫނުމައްޗައް ވެރިކުރުވިއެވެ. ފޮޓޯ ނަގައި ނިންމާފައި އެންމެންވެސް ރޭގަނޑުގެ ކެއުމަށް އިންސާފު ކުރަން ފެށިއެވެ. ވިޝާލް އާއި ޒިލާގެ މޫނުމަތިން ހިނިތުންވުން ނުފިލައެވެ.\nކައި ނިމުމުން ލިއުޝާ އެދެމަފިރިން ކޮޓަރިއަށް ފޮނުވާލިއެވެ. މަންމަ އަށް އެހީވެދެން ބަދިގޭގައި އުޅުމަށްފަހު ލައުރާވެސް ކޮޓަރިއަށް މިސްރާބުޖެހީ ވަރަށް ދަންވިފަހުންނެވެ. ފެންވަރައި ތާޒާވެލައިގެން ލައުރާ ނިކުމެ އެނދުގައި ޖައްސާލީ ވަރުބަލިވެފައި ހުރިވަރުން ނިދާލަން ކަމަށެވެ.\nއައި ނައި ތަނެއް ނޭނގި އެރޭގައި ސާހިލް ދެއްކި ވާހަކަ ބޮލުގައި އެނބުރެންފެށިއެވެ. އޭނާ ނޭނގި ލައުރާ އަށް ހިނިތުންވެލެވުނެވެ. އޭނާވެސް މިހާރު ގަބޫލުކުރާ ކަހަލަ އެވެ. ސާހިލް ދެކެ ހަގީގަތުގައިވެސް އޭނާ މިހާރު ވަނީ ލޯތްބޭ މިކިޔާ އެއްޗެކެވެ. ސާހިލް ކައިރީގައި އޭނާ ސާހިލް ދެކެ ލޯބިވާވަރު އަންގަދޭހިތުން މިހާރު ހުރެވެނީ އެއްނޫނެވެ.\nސާހިލް އެހެން ބުނިފަހުން ލައުރާ ހުންނަނީ ވަގުތު ގުނާލަ ގުނާލައެވެ. އެރޭގައި ލައުރާގެ ލޮލުގައި ނިދީގެ ކަންފުޅެއްވެސް ނެތެވެ.\nއެރޭގައި ނުނިދިފައި އޮތީ ހަމައެކަނި ލައުރާ އެއް ނޫނެވެ. ސާހިލްވެސް އޮތީ ލޮލުފިޔަ ޖަހާނުލައެވެ. ލައުރާ ކައިރީގައި އޭނާ ލައުރާ ދެކެ ލޯބިވާވަރު އަންގާދެވުމުން އޮތީ ނިކަން ހިތްހަމަ ޖެހިފައެވެ. ސާހިލްވެސް ލައުރާ އެކޭ އެއްފަދައިން އެރޭގައި އެންމެ ވަގުތު ކޮޅަކަށްވެސް ނުނިދައެވެ. އެރޭގައި ސާހިލްގެ ހިތުގައި އުފެދޭ އެންމެ ބޮޑޫ ސުވާލަކީ ލައުރާ އަންނާނެ ބާވައެވެ؟ އޭނާ ދެކެ ލޯބިވަންޏާ އަންނާނެ ތާއޭ ސާހިލްގެ ހިތައް އެރިއެވެ. ނަމަވެސް ނައިސިއްޔާ ވާނީ ކިހިނެތް ހެއްޔެވެ؟\nހަމަގައިމުވެސް އެކަމުން ސާހިލް އުޅުމަށް ނިކަން ބިޑެތި ބަދަލު ތަކެއް އަންނާނެއެވެ. ހަމަ ޔަގީނުންވެސް ސާހިލްގެ ހިތް ހަލާކުވާނެއެވެ.\nސިކުންތަކަށްފަހު ސިކުންތެއް ގޮސް މިނިޓު ގަޑިއިރަށް ބަދަލުވަމުންގޮސް އެރޭގެ ރޭގަނޑު ވެއްޖެއެވެ. ލޯގަނޑު ކުރިމަތީގައި ލައުރާ ހުއްޓިލައިގެން ހުރީ ތައްޔާރުވޭށެވެ. އޭރުވެސް ލައުރާގެ ނާޒުކު ހިތް ހީވަނީ ރޭސްޖަހާހެންނެވެ. ފެތުންތެރިއަކު ފަންސާސް މީޓަރަށް ފަތާފައި އައިސް ހުންނަ ވަރަށްވުރެ ދެގުނައަށް ލައުރާގެ ހިތުގެ ހިނގުން ހުއްޓެވެ.\nލާފައިވާ ކަޅު ކުލައިގެ ގަޔަށް ދޫ ދިގު ހެދުމާއި ނޫކުލައިގެ ބުރުގަލުގެ ތެރެއިން ފެންނަންއިން ލައުރާގެ މައުސޫމުކަމުން ފުރިފައިވާ މޫނު ފެންނަނީ ސާދަ ފަނަރަ ވިލޭރޭގައި އަނދިރި އުޑު އަލިކޮށްލާ ރަނިކަން ކުރަމުންދާ ޝާއްބަ ހަނދުހެންނެވެ.\nތައްޔާރުވެގެން ލައުރާ އިހަށް އިޝާ ނަމާދު ކޮށްލިއެވެ. ފައިވާން ހަރުގަނޑުން ތިރި ބޫޓެއް ނަގައި ފަޔައް ހެޔޮވަރު ކޮށްލިއެވެ. އަދި ލިއުޝާ ކައިރިން ހުއްދަ ހޯދުމަށްފަހު ގެއިން ނިކުމެ ހިނގައިގަތީ ގެއާއި ރަސްފަންނާއި ދެމެދު އެހާއި ދިގު ރާސްތާއެއް ކަޑައްތު ކުރަން ނެތުމުންނެވެ. އެރާސްތާ ކުރު ނަމަވެސް ކުރިއަށް ލައުރާ އާއި ސާހިލްގެ ހަޔާތުގައި އަދި ދިގު އުނދަގޫ ރާސްތާއެއް ކަޑައްތު ކުރަން ނުޖެހޭނެ ބާވައެވެ؟\nކަޅުފޮއެ ރެއެކެވެ. ރޭގަނޑުގެ އަނދިރިކަން ނަގާލަދޭ ހަނދުވެސް މިރޭ އަދި ދައްކައެއް ނުލައެވެ. އުޑުގައި ގުނާ އަދަދު ނުކުރެވޭ ތަރިތައް އޭގެ އެންމެ ފުރިހަމައަށް ދިއްލަމުން ދިޔައެވެ. އެކި ތަރުތީބައް އެކި ސައިޒައް ތަރިތައް މިރޭ އެތުރިގެން ތިބީ ތަޚުތައް ރާނީ ނޭރުމުން އިތުރު ޒިންމާއެއް ބޮލުގައި އަޅުވައިގެން ހެން ހީވެއެވެ. އެއީ އުޑުގައި ވި ކަނުއަނދިރުކަން ނައްތާލެވޭތޯއެވެ.\nކުރިމައްޗައް ނަޒަރު ހުއްޓާލައިގެން ސާހިލް އިނީ ހަށަން ބަނދެލައިގެންނެވެ. ކުރު ފަން އިސްތަށިކޮޅު، ޖެހިލާ ފިނި ވައިރޯޅިތަކަށް ހެލިލަ ހެލިލާ ހުއްޓެވެ. ލޮލުގައިވި ނޭނގޭ ބާރަކުން ކައިރިންލާފައިދާ އަންހެން ކުދިންގެ ހިތް ދޫވާ ގޮތްވެއެވެ. އަތްކުރު ކަޅުކުލައިގެ ޓީޝާޓަކާއި ހަމަ އެކުލައިގެ ޖިންސެއްގައި ސާހިލް ހީވަނީ ބޭރު މޮޑެލް އެއް ހެންނެވެ. އެހާވެސް ސްމާޓް ވެފައި ހޭނޑްސަމް އެވެ. ހަށަން ބަނދެލައިގެން ހުރި ގޮތުން އެއަތުގެ ބާރުގަދަކަން ހާމަވާން ހުއްޓެވެ.\nސާހިލް އެހެން ހުރެފައި ގަޑި ބަލައިލިއެވެ. ގަޑިން އޭރު އަށްގަޑި ދިހައެއް ވެއްޖެ އެވެ. ފާއިތުވެގެންދާ ކޮންމެ ސިކުންތަކީ ސާހިލްގެ ހިތް ފޮތި ފޮތި ކޮށްލާ ޒަޚަމް ކޮށްލަމުންދާ ސިކުންތެކެވެ. އަށްގަޑި ސާދަވުމުން ސާހިލް މާޔޫސްވެގެން ކަރު އެލުވާލިއެވެ. ލައުރާ ނާންނާނެހެން ހީވި ވަގުތު ކޮޅަކަށްފަހު ސާހިލް ދާން އެނބުރިލިއެވެ.\nއިސާހިތަކު ތުންފަތައް ފުޅާ ހިނިތުންވުމެއް ވެރިވީ ކުރިމަތިން އަންނަމުން ދިޔަ އެހިތުގެ ރާނީގެ ފަރި ހިނގުން ފެނިފައެވެ. ސާހިލް އަށް ހީވީ ދުނިޔެ ހިނގުންވެސް ކުޑަ ވަގުތު ކޮޅަކަށް ހުއްޓުނު ހެންނެވެ. ލައުރާ ހިނގާލާފައި އަންނަތަންވެސް ފެންނަނީ ސްލޯމޯޝަން ގައެވެ. ލައުރާގެ ތުންފަތުގައިވި ހިނިތުންވުން ފެނިފައި ސާހިލްގެ ހިތް ނަށާލިއެވެ.\nލައުރާ އައިސް ސާހިލްގެ ކުރިމަތީގައި މަޑުކޮށްލިއެވެ. ލައުރާގެ ފުރިހަމަ ހަނދެއް ފަދަ މޫނަކީ ސާހިލްގެ ހިތުގައި ރަނިކަން ކުރަމުންދާ ތަސްވީރެވެ. އެހިތް އެދެނީ ހަމައެކަނި ލައުރާ އަށެވެ. ލައުރާ އަކީ ސާހިލްގެ ހިތުގެ ހަމަ ޖެހުމެވެ. ލައުރާގެ ރީތިކަން ދުލަކުން ގަލަމަކުން ބަޔާން ނުކުރެވޭނެއޭ ސާހިލްގެ ހިތައް އެރިއެވެ.\n“ސާހިލް.. ސާހިލް..” އާޝޯހުވެފައި ލައުރާ އަށް ބަލަން އިން ސާހިލް އަށް ހަމަ ބިމަށް ތިރި ވެވުނީ ލައުރާގެ ފޮނި ހިމަ އަޑު ކަންފަތުގައި ޖެހުމުންނެވެ. ސާހިލް އަށް އަދިވެސް ބެލެނީ ލައުރާގެ ދޮން މޫނަށެވެ. ބޯ ދިގު އެސްފިޔަތަކުގެ ނިވަލުގައިވީ މަޑު ނޫކުލައިގެ ކަޅި ފުންކަނޑެއް ފަދައެވެ. ފިނިފެންމާ ފިޔަތަކެއްފަދަ ތުނި ތުންފަތުގައިވި ހިނިތުންވުންވީ ސާހިލްގެ ހިތް އިތުރަށް ލައުރާއަށް ލެނބެން މެދުވެރިވި ސަބަބަކަށެވެ.\n“އަހަރެން ވަރަށް އުފާވެއްޖެ ލައުރާ އައީމަ.. އަދި ލައުރާގެ ޖަވާބަކީ ކޮބައިކަންވެސް.. އެކަމްވެސް އަހަރެން ބޭނުންވަނީ ލައުރާގެ ތިރީތި އަޑުން ބުނާ އަޑު އަހާލަން.. އެންޑް ޖަޒާކަﷲ ޚައިރަން.. އަހަރެން ބޭނުންވި ކަހަލަ ޖަވާބެއް ދިނީތީވެ..” ސާހިލް ލޯބިވެތި ނަޒަރަކުން ލައުރާ އަށް ބަލާލަމުން ބުނެލިއެވެ.\n“އައި ލަވް ޔޫ ސާހިލް..” ލައުރާ ސާހިލްގެ ދެލޮލަށް ނަޒަރު ހުއްޓާލަމުން ބުނަލިއެވެ. “އައި ލަވް ޔޫ ޓޫ ލައު.. އަހަރެން ލައު ދެކެ މިވަނީ އާދައިގެ ލޯތްބެއްނޫން.. އަހަރެންނަކަށް ނޭނގެ އަހަރެން މިވާލޯބި ލައުއަށް އަންގަދޭނެ ގޮތެއްވެސް.. އަހަރެންނަށް ހަމައެކަނި އިނގެނީ އަހަރެންނަށް ލައުދެކެ ފުން ލޯތްބެއް ވެވިއްޖެކަން..” ލައުރާގެ އަތައް ފިތާލަމުން ސާހިލް ބުނަލިއެވެ.\n“އަހަރެންވެސް ސާހިލް.. ސާހިލް އެވަގުތު އަހަރެން ދެކެ ލޯބިވެއޭ ބުނިފަހުން އަހަރެންވެސް އިންތިޒާރު ކުރީ މިވަގުތައް.. އަހަރެންނަކަށްވެސް ނޭނގެ ސާހިލް ދެކެ އަހަރެން ލޯބިވާވަރު ބަޔާން ކުރާކަށް.. އައި ލަވް ޔޫ ސާހިލް.. އަހަރެން ދޫކޮށް ނުލައްޗޭ..” ލައުރާ އާދޭހާއެކު އެދުނެވެ. ސާހިލް ލައުރާގެ އަނެއްއަތުގައި ހިފާލަމުން ބުނެލިއެވެ. ލައުރާގެ މޫނުމައްޗައް ފުޅާ ހިނިތުންވުމެއް ވެރިވިއެވެ. ލައުރާގެ މޫނުމަތިން އޭނާ ހިތްހަމަ ޖެހިފައިވާވަރު ހާމަ ވާން ހުއްޓެވެ. މިކަން ހެކިކޮށްދެނީ ލައުރާގެ ވިދުންގަދަ ދެލޮލުންނާއި ތުންފަތައް ވެރިވެފައިވި ފިރިހެނުންގެ ހިތްތައް ކަތިލާފަދަ މައުސޫމް ހިނިތުންވުމުންނެވެ.\nސާހިލް އާއި ލައުރާ އަށް ނޭނގުނު ކަމުގައި ވިއަސް އެދެމީހުންނަށް ފާރަލާން ތަންކޮޅެއް ދުރުގައި އަނދިރިގަނޑުގެ ތެރޭގައި މީހަކު ހުއްޓެވެ. ލާފައިވި ކަޅުކުލައިގެ ހޫޑީ އާއި ކަޅުކުލައިގެ ޖިންސުގެ ސަބަބުން އެއީ ފިރިހެނެއްކަން ހާމަވެއެވެ. މޫނު ނުފެންނަނީ އެހިސާބުގައިވި ކަނު އަނދިރި ކަމުންނެވެ. ފެންނަން އިނީވެސް އެމީހާގެ އުނަގަނޑުން ތިރިއެވެ. އަތުގައި އޮތް އެންމެ މިޒަމާނުގެ ގަޑިންނާއި އަރާފައިހުރި އަގު ބޮޑު ބޫޓުން އެއީ އާދައިގެ މީހެއް ނޫން ކަން ހާމަ ވެއެވެ. ނަމަވެސް އެއީ ކާކު ހެއްޔެވެ؟ ލައުރާ އާއި ސާހިލް އަށް ފާރަލަނީ ކީއްކުރަން ހެއްޔެވެ؟ އެމީހެއްގެ ބޭނުމަކީ ކޮބާ ބާވައެވެ؟\nލައުރާ އާއި ސާހިލް އެހާ ގިނައިރު އެހެން ތިބޭކަށް ނަހަދަ އެވެ. އެދެމީހުން ވަކިވީ ނިދުމުގެ ކުރިން ގުޅާނެކަމަށް ބުނަމުންނެވެ. އެރޭގައި އެދެމީހުން ވަކިވީ ލޯބިވެރިންގެ ލިސްޓުގައި އެދެމީހުންގެ ނަން ރަންއަކުރުން ފަވާލަމުންނެވެ.\nމަޑު ހިނގުމެއްގައި ލައުރާ އޭނާގެ ގެއާއި ދިމާއަށް މިސްރާބު ޖެހިއެވެ. ގެއަށް ވަތް އިރު މާކިއަން އެކަނި މާއެކަނި ސޯފާ ގައި އިނެވެ. “ހެއި ތުއްތޫ..” މާކިއަން ކައިރީގައި އިށީންނަމުން ލައުރާ އަހާލިއެވެ.\nނަމަވެސް އެއަޑުއް މާކިއަން އަށް ނީވޭ ކަހަލަ އެވެ. އެއަށްވުރެ މާކިއަން އިނީ ފުން ވިސްނުމެއްގެ ތެރޭގައެވެ. އޭނާ ހަމަޖެހިފައި ހުރިހެނެއްވެސް ހިއެއް ނުވެއެވެ. “މާކް ތުއްތޫ..؟؟ ކިހިނެތްވީތަ..؟” ލައުރާ އަނެއްކާވެސް ގޮވާލިއެވެ.\n“އޯހް.. ލައު ދޯ.. ކޮން އިރަކު އައީ..؟” މާކިއަން ހޭވެރިކަމެއްވީ ފަދައިން އަހާލިއެވެ. “ތުއްތު އަށް ނޭނގުނު އަހަރެން އައި އިރުވެސް..” ލައުރާ ތުން ދަމާލަމުން ބުނެލިއެވެ. “އޯހް މައި ސްވީޓް ސްވީޓް ލައުރީ..” މާކިއަން އާދައިގެ މަތިން އޭނަގެ ސަކަ މިޒާޖުން ލައުރާ އަށް ގޮވާލިއެވެ. “ދެންންނ.. މާކް ތުއްތޫ.. އެހެން ނުކިޔާށޭ..” ލައުރާ ތުން ދަމާލަމުން ބުނެލިއެވެ.\n“ހެހެ.. ލައުރީ..” މާކިއަން އަނެއްކާވެސް ލައުރާ އަށް އޭނާ އެންމެ ނުރުހޭ ނަމުން ގޮވާލިއެވެ. “ދެންން.. ނުކިޔަބަލަ.. ތިއެއް ނޫނޭ.. ދެންމެ އިނީ ހާދަ ފުން ވިސްނުމެއްގައޭ.. އަނެއްކާ ކިހިނިނެތްވީ..؟” ލައުރާ މާކިއަން އަށް ނިއް އެއްލަމުން ބުނެލިއެވެ.\n“ކޮން ކަމަކާ އަހަރެން ވިސްނާނީ..؟ ނުވިސްނަމޭ..” މާކިއަން ދެކޮޅު ހެދީ އެވާހަކަ އެއްވެސް މީހެއްގެ ކައިރީގައި ބުނަން ޖެހިލުން ވުމުންނެވެ. “އެބުނީނު ނުވިސްނަމޭ.. އިނގެއޭ ކުރިންވެސް ބުނާނީ ތިހެންކަން.. އެކަމު އަހަރެން ގޮވާ ގޮވާ ކަރު ހަންދާވަރު ވީ ފަހުން ތުއްތު އަށް އަޑު އިވުނީ..” ލައުރާ އެކަމަށް އެއްބަހެއް ނުވިއެވެ.\nމާކިއަން އަށް ސިފަކުރެވުނީ ރޭގައި އޭނާ އަށް ދިމާވި ކަން ތަކެވެ. އެއީ އުމުރު ދުވަހުގައިވެސް އޭނާ އެންމެ ހާސްވެ ކަންބޮޑުވި ދުވަހެވެ. ރޭގައި ކަންތައްވިގޮތް ފިލްމެއްހެން މާކިއަންގެ ލޮލުގެ ކުރިމަތީގައި ނިއުޅެމުން ދިޔައެވެ.\nކަޅުފޮއެ ރެއެކެވެ. އުޑުގައި ފިޔަޖަހަމުން ދިޔަ ގުނާ އަދަދު ނުކުރެވޭ ތަރިތަކަށް ނަޒަރު ހުއްޓާލައިގެން އިން މާކިއަން ދިޔައީ ކަންފަތުގައި ޖަހާފައި ފޯނުން މީހަކާއި ވާހަކަ ދައްކަމުންނެވެ.\nhere is the7th part.. sorry for being late.. and enjoy.. aslu laptop halaaku vegen nuliyevunee.. hedhunu avahakah hama mi up kohly.. again sorry..\nHeii A aaR ♥♥♥👋👋💗💗\nVrh miss vi mi stry mathin and A aaR mathin vss♥♥♥♥♥♥♥♥💗💗\nAnd issoke really happy to see the stry afteralong time . ♥♥♥♥♥♥♥♥💗💗\nWow lauraa as shaahil vess guluny dhw Sali vrh♥♥♥♥♥♥♥♥💗💗💗\nAnd zilaa and Vishal ge wedding vess vrh Sali ♥♥💗\nMaakin ah kihineh veebaa♥♥♥💗💗💗\ncurious on next part♥♥♥💗💗\nstay safe and take care♥♥♥💗💗\nNice .. kaaku baaefaara leee….maakiann baa anehkkaa🤔🤔🤔.. plxx Vishal and xilaa ah dhera gotheh nuhadhaathi… Sahil and Laura ah ves dhera gotheh nuhadhaathi…..\nNext part kon irakun kiyaalann libeynyy\nހިތާމަ ބިރުވެރި އެހެނިހެން ލޯބި April 22, 2018\nދީފާ އުފާ – 3\nލޯބި February 4, 2020\nހިތާމަ ބިރުވެރި އެހެނިހެން ލޯބި June 8, 2018


ސަލްމާން، ކެޓްރީނާ އަދި ސޮނާކްޝީއަށް ދައުވާކޮށްފި\nއެމެރިކާގައި ބާއްވަން ރޭވި އިވެންޓެއްގައި ޕަފޯމް ކުރަން އެއްބަސްވެ، އަގު ވެސް ނެގުމަށް ފަހު، އެގްރިމަންޓާ އެއްގޮތަށް އަމަލުކޮށްފައި ނުވާ ކަމަށް ބުނެ ސަލްމާން ހާނާއި ކެޓްރީނާ...\n"ކަލަންކް" ގެ ލަވައަކުން ކިރިތީ ފެންނާނެ\nބޮޑު ކާސްޓަކާ އެކު މިހާރު ޝޫޓް ކުރަމުން އަންނަ ކަރަން ޖޯހަރް ޕްރޮޑިއުސްކުރާ ޕީރިއަޑް ޑްރާމާ "ކަލަންކް" ގެ ކާސްޓާ ބަތަލާ ކިރިތީ ސެނަން ވެސް ގުޅިއްޖެ އެވެ.\nއަކްޝޭގެ "ރައުޑީ ރާތޯޑް" ގެ ދެވަނަ ބައެއް ހަދަނީ\n"ޑޯންޓް އެންގްރީ މީ" ފަދަ މަގުބޫލު ޑައިލޮގްތަކާ އެކު، އަކްޝޭ ކުމާރްގެ ވަރުގަދަ އެކްޝަން ރޯލެއް ވެސް ފެނިގެން ދިޔަ 2012 ގެ ކާމިޔާބު ފިލްމް "ރައުޑީ ރާތޯޑް" ގެ ދެވަނަ ބަޔަކަށް ތައްޔާރުވާން ފަށައިފި އެވެ.\nކުރިއަށް އޮތް ފިތުރު އީދުގައި ރިލީޒްކުރަން ނިންމާފައިވާ ސަލްމާން ހާންގެ ސަސްޕެންސް ތުރިލާ "ރޭސް 3" ގެ ޓްރެއިލާ ދައްކާލައިފި އެވެ.\n"ދަބަންގް 3" އަންނަ އަހަރު ފެންނާނެބާ؟\nސަލްމާން ހާން، ޗުލްބުލް ޕާންޑޭ ކިޔާ ވަަރަށް ސަކަ މިޒާޖެއްގެ ފުލުހެއްގެ ރޯލުން ފެނިގެންދާ ފިލްމް "ދަބަންގް" ގެ ތިން ވަނަ ބައި އަންނަ އަހަރު ސިނަމާތަކަށް އަންނާނެ ކަމަށް ބެލެވުނަސް، ފިލްމްގެ ޝޫޓިން ކުރިން ރޭވި ގޮތަށް ކުރިއަށް ގެންދެވޭނެ ކަމަށް ނުބެލެވޭތީ އެ ފިލްމު ތާރީހަށް ނިންމޭނޭ ކަމާ މެދު ސުވާލު އުފެދިއްޖެ އެވެ.\nސިފަ އަށް ވުރެ މުހިއްމީ އެކްޓިން: ސޮނާކްޝީ\nބޮލީވުޑްގެ ކާމިޔާބު ބަތަލާއަކަށް ވާން ބޭނުން ނަމަ، ފުރަތަމަ ޝަރުތަކީ ރީތި މީހަކަށް ވުމެވެ. ދިގު އިސްކޮޅެއް ހުރެފައި، ކުލަ އަލިވެފައި، ހިމަތޮޅި ލޫޅާފަތި ހަށިގަނޑެއް ހުންނަން ޖެހޭނެ އެވެ. މިކަމުގެ ހިތްދަތި ތަޖުރިބާ ބަތަލާ ސޮނާކްޝީ ސިންހާ ފަދަ ތަރިން އަދިވެސް ދަނީ ކުރަމުންނެވެ. އޭނާއަކީ ބޮލީވުޑަށް ނުކުތީއްސުރެ، ފަލަކަމުން އަބަދު...\n"ކަލަންކް" ގެ ކާސްޓާ ކުނާލް ކޭމޫ ވެސް ގުޅިއްޖެ\nމިހާރު ޝޫޓް ކުރަމުން އަންނަ ކަރަންގެ ޖޯހަރްގެ ޕީރިއަޑް ޑްރާމާ "ކަލަންކް" ގެ ކާސްޓާ ޒުވާން އެކްޓަރު ކުނާލް ކޭމޫ ވެސް ގުޅިއްޖެ އެވެ.\nސޮނާކްޝީ އާއި އަދިތިޔާ؛ މި ޖޯޑު ގުޅޭތަ؟\nއަންނަ އަހަރު ރިލީޒްކުރާ ފިލްމް "ކަލަންކް" އަކީ ތަފާތު ތިން ޖޯޑެއް ފެނިގެން ދާނެ ފިލްމެކެވެ. އޭގެ ތެރޭގައި ސަންޖޭ ދަތާއި މަދޫރީ ޑިކްސިޓްގެ ޖޯޑާއި ވަރުން ދަވަން އާއި އާލިއާ ބަޓްގެ ޒުވާން ޖޯޑު ހިމެނެ އެވެ.\nކަރަން ޖޯހަރް 2001 ގައި ގެނެސް ދިން ފިލްމް "ކަބީ ހުޝީ ކަބީ ޢަމް" ގެ ހުވަފެނީ ކާސްޓަށް ފަހު، އޭނާގެ ކުންފުނި ދަރްމާ ޕްރޮޑަކްޝަނުން އަންނަ އަހަރު ގެނެސްދޭ ފިލްމް "ކަލަންކް" ގައި ވެސް ބެލުންތެރިން މޮޔަކޮށްލާ ވަރުގެ ކާސްޓެއް ހިމަނައި، އެކަން އިއުލާންކޮށްފި އެވެ.\n"ރޭސް 3" އިން ސޮނާކްޝީ ވެސް ފެންނާނެ\nސަލްމާން ހާންގެ ސަސްޕެންސް ތުރިލާ "ރޭސް 3" ގެ ކާސްޓަކީ ވެސް ސަސްޕެންސެއް ކަހަލަ ކަމެކެވެ. ކުރިން އިއުލާންކޮށްފައިވާ ގޮތުން ފިލްމްގެ މައިގަނޑު ކާސްޓުންނަކީ ސަލްމާނާއި ޖެކްލީން ފެނަންޑޭޒާއި، ސާގިބް ސަލީމާއި ޑެއިޒީ ޝާހާއި، ބޮބީ ޑިއޯލްގެ އިތުރުން އަނިލް ކަޕޫރެވެ.\nސޮނާކްޝީ ސިންހާ ކުޑައިރު ވެސް ހުންނަނީ ފަލަކޮށެވެ. ފިލްމު ކުޅުމުގެ ފުރުސަތު ސަލްމާން ޚާން އޭނާއަށް ދިނުމުން ކޮންމެވެސް ވަރަކަށް އޭނާ ބަރުދަން ލުއިކުރި އެވެ. ނަމަވެސް ފުރަތަމަ ފިލްމު "ދަބަންގް"ގައި ވެސް ސޮނާކްޝީ ހުރީ ފަލަކޮށެވެ. ސޮނާކްޝީ ބުނި ގޮތުގައި ފަލަކަމުން ގިނަ ބަޔަކު އޭނާއަށް މަލާމާތްކޮށް ހުތުރު އެއްޗެހި ވެސް ގޮވާފައިވެ...\nސޮނާކްޝީ އިސްކަން ދެނީ އެކްޝަން ފިލްމުތަކަށް\nސޮނާކްޝީ ސިންހާ 2016 ގައި ކުޅުނު އެކްޝަން ފިލްމު "އަކިރާ" އަށް ބޮކްސް އޮފީހުގައި ކާމިޔާބެއް ނުލިބުނަސް އޭނާ އަދިވެސް ބޭނުންވަނީ އެކްޝަން ފިލްމުތައް ކުޅޭށެވެ. "އަކިރާ" ނުހިނގީ ބެލުންތެރިންނަށް ފިލްމު ކަމުނުގޮސްގެންނެވެ. ނަމަވެސް އެކްޝަން މަންޒަރުތައް ކުޅުމުގައި އޭނާ އަށް ލިބިފައިވާ ހުރިހާ ހުނަރެއް ބޭނުންކޮށްގެން އެ ޒާތުގެ އިތުރު...\nސޮނާކްޝީއާ އެކު ކަރަން ޖޯހަރް އާ ފިލްމެއް ފަށަނީ\nސޮނާކްޝީ ސިންހާ ބަތަލާގެ ރޯލަށް ލައިގެން ކަރަން ޖޯހަރް އުފައްދާ އާ ފިލްމެއް ކުރިއަށް އޮތް ދެ ހަފުތާ ތެރޭގައި އިއުލާން ކުރާނެ ކަމަށް ކަރަން ޖޯހަރް ބުނެފި އެވެ. ސޮނާކްޝީ އާއި ކަރަން ގުޅިގެން އެންމެ ފަހުން ހެދީ އަބޭ ޗޯޕްރާ ޑައިރެކްޓްކުރި "އިއްތިފާގު" އެވެ.\nސިދާރްތު-ސޮނާކްޝީގެ އިއްތިފާގު ތަފާތުވާނެ\nސިދާރްތު މަލްހޯތުރާ އާއި ސޮނަކްޝީ ސިންހާ އެކުގައި ކުޅޭ ފުރަތަމަ ފިލްމު "އިއްތިފާގު" އަކީ ލޯބީގެ ފިލްމެއް ނޫނެވެ. މި ފިލްމުގައި މި ދެ ތަރިން ގަސް ގަހުގެ ވަށައިގެން އެނބުރި ލަވަ ކިޔާ ތަނެއް ނުފެންނާނެ އެވެ. މި ފިލްމަކީ 1969 ގައި ޔާޝް ޗޯޕްރާ އުފެއްދި ތުރިލާ "އިއްތިފާގު"ގެ ރިމޭކް އެކެވެ.\nދިވެހި ފޭނެއްގެ ކުރެހުމަކަށް ސޮނާކްޝީގެ ތައުރީފް!\nދިވެއްސަކު ޓުވިޓާ މެދުވެރިކޮށް ބޮލީވުޑްގެ ތަރި ސޮނާކްޝީ ސިންހާ އަށް ފޮނުވި ކުރުހެމެއް ރީތިވެގެން ވީޑިއޯއެއް މެދުވެރިކޮށް ތައުރީފްކޮށްފި އެވެ. މިއީ، ދިވެއްސަކަށް ސޮނާކްޝީ މިގޮތަށް ތައުރީފްކުރި ފުރަތަމަ ފަހަރެވެ.\nކަރަން ޖޯހަރް އަނެއްކާ ވެސް ފިލްމެއް ކުޅެނީ\nކަރަން ޖޯހަރަކީ ކިތަންމެ މޮޅު ޑައިރެކްޓަރަކަށް ވިޔަސް ފިލްމެއް ކުޅެގެން މިހާތަނަކަށް އޭނާ އަށް އެކްޓިންގެ ޖާދޫއެއް ދެެއްކޭ ގޮތެއް ނުވެ އެވެ. އޭނާ އެންމެ ފަހުން ފިލްމެއްގެ ބޮޑު ރޯލެއް ކުޅުނީ ރަންބީރު ކަޕޫރާއި އަނުޝްކާ ޝަރްމާ ލީޑް ރޯލް ކުޅުނު 2015 ގެ "ބޮމްބޭ ވެލްވެޓް" ގަ އެވެ.\nސޮނާކްޝީ އާއި ލަވަކިޔުންތެރިޔާ އަރްމާންގެ އަރާރުމެއް\nޕޮޕް ސްޓާ ޖަސްޓިން ބީބާ އިންޑިއާގައި ފުރަތަމަ ފަހަރަށް ބާއްވާ ކޮންސަޓްގައި ޕާފޯމްކުރަން އެންމެ ފުރަތަމަ ހަމަޖެއްސީ ފިލްމީ ތަރި ސޮނާކްޝީ ސިންހާ އެވެ. އިންޑިއާގެ ލަވަކިޔުންތެރިން ވަނީ މިކަމާ ހިތްހަމަނުޖެހިފަ އެވެ.\nސޮނާކްޝީގެ "ނޫރު" ބޮކްސް އޮފީހުގައި ކާމިޔާބެއް ނުވި\nފިލްމީ ބަތަލާ ސޮނާކްޝީ ސިންހާގެ "ނޫރު" އަށް ބޮކްސް އޮފީހުގައި މާ ރަނގަޅު ތަރުހީބެއް ލިބޭ ގޮތެއް ނުވި އެވެ.


MNDF ge emme mathee security haadha molhey! | Mihaaru\nއެމްއެންޑީއެފްގެ އެންމެ މަތީ ސެކިއުރިޓީ ހާދަ މޮޅޭ!\nޓެރަރިސްޓް ހަަމަލާގެ ކުރިން ނަޝީދު ކާރުކޮޅަށް އަރާވަޑައިގަންނަވަން ވަޑައިގަންނަވާއިރު، އެ މަނިކުފާނާއި ބޮޑީގާޑާ ދެމެދަށް މީހަކު ވަދެގެން ދަނީ.\n16 މެއި 2021 - 12:10\nކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ދިން ޓެރަރިސްޓް ހަމަލައިގެ ހުރިހާ ފަރާތަކަށް ވިސްނާލާއިރު ގިނަ ބަޔަކު އެއްބަސްވާ އެއް ކަމަކީ އެ ހަމަލާ ދެވުނީ ކޮންމެވެސް އެއް ބަޔަކު ފެއިލް ވެގެން ކަމެވެ. ސިފައިންގެ އިންޓެލިޖެންސްތޯ ނުވަތަ ފުލުހުންގެ އިންޓެލިޖެންސްތޯ ކަނޑައަޅަން ޖެހެނީ މިނިވަން ތަހުގީގަކަށް ފަހު އެވެ. ފެންނަން ހުރި މަންޒަރުތަކުން ޔަގީނުން ވެސް އެނގެނީ ޑިފެންސް މިިނިސްޓަރު މާރިޔާ އަހުމަދު ދީދީ ވިދާޅުވާ "ކްރިޓިކަލް ރިސްކް ލެލެވް" ގައި ހުންނެވި ނަޝީދަށް ދިން ސެކިއުރިޓީގެ ދޯދިޔާ ކަމެވެ.\nމިދިޔަ މަހުގެ 10 ގައި ބޭއްވި ލޯކަލް އިންތިހާބުގެ ވޯޓުލުން މާލޭގައި ކުރިއަށް ގެންދިޔައިރު، ވޯޓުލުން ކުރިއަށް ގެންދާ ގޮތް ބައްލަވަން ނަޝީދު، އެ އިންތިހާބުގެ ކެމްޕެއިން މެނޭޖަރު ސާބެއާއެކު ސައިކަލްގައި ވަޑައިގަންނަވަނީ.\nނަޝީދަކީ، އެމްއެންޑީއެފުން ތަކުރާރުކޮށް ބުނެފައިވާ ގޮތުން ރާއްޖޭގައި އެންމެ ހައި ރިސްކް ބޭފުޅާކަން އެނގެ އެވެ. އެކަމަކު އެ މަނިކުފާނުގެ ދިރިއުޅުއްވުމާއި އާންމު ތަންތަނުގައި އުޅުއްވާ ގޮތުން އެކަމެއް ނުފެނެ އެވެ. ކުރިން މިކަމާ ދޭތެރޭ އާންމު އެއްވެސް މީހަކު ނުވިސްނިއަސް، ހަމަލާ އަށް ފަހު، އެއީ ވަރުގަދަ ސަލާމަތީ ހިދުމަތްތައް ދީފައިވާ ބޭފުޅެއްކަން އެނގުމާ އެކު، އާންމުން ފެށީ ޖޯކު ޖަހާށެވެ! ބައެއް މީހުން ބުނަމުން ދަނީ ރާއްޖޭގެ އެންމެ ހައި ސެކިއުރިޓީއަކީ އެއީ ނަމަ، ދެން ދައްކާނެ އިތުރު ވާހަކައެއް ނެތް ކަމަށެވެ. ބައެއް މީހުން ސޯޝަލް މީޑިއާތަކުގައި އިމޯޖީ އަތްތިލަ ބަޑި ޖަހައި މަލާމާތުގެ ސާބަސް ދީފައި ވެ އެވެ.\nހަގީގަތަކީ، މިއީ ސަމާސާ އަކަށް ވުރެ ސީރިއަސް ވާން ވީ ވާހަކަތަކެއް ކަމެވެ.\nޓެރަރިސްޓް ހަމަލާގައި ނަޝީދަށް ލިބިވަޑައިގެންނެވި ބައެއް ޒަހަމްތައް.\nނަޝީދު އަވަހާރަކޮށްލަން މި މަހުގެ ހަ ވަނަ ދުވަހުގެ ރޭ ޓެރަރިސްޓް ހަމަލާ ދިނުމާ ހަމައަށް ވެސް އެ މަނިކުފާނު ހުންނެވީ އެ ވިދާޅުވާ "ކްރިޓިކަލް ރިސްކް ލެވެލް" ގައި ކަން އެނގިވަޑައިގެން ސަލާމަތީ ކަންކަން މަތިކުރި ތަނެއް ފެންނާކަށް ނެތެވެ. މިދިޔަ މަހުގެ 10 ގައި ބޭއްވި ލޯކަލް ކައުންސިލްތަކުގެ އިންތިހާބަށް އެކަނި ބެލިޔަސް ނަޝީދުގެ ސަލާމަތީ ކަންކަން ބެލެހެއްޓި ދޯދިޔާ ގޮތް އާންމުންނަށް ފެންނަން އެބަހުއްޓެވެ. އިންތިހާބު އޮތް ދުވަހު ވެސް ނަޝީދު އުޅުއްވީ އާންމުންގެ ތެރޭގަ އެވެ. އިންތިހާބު ކުރިއަށްދާ ގޮތް ބައްލަވަން ބައެއް ތަންތަނަށް ވަޑައިގަތީ ސައިކަލެއްގެ ފަހަތުގަ އެވެ. ކުރިން އެންގެވުމެއް ނެތި ކުއްލިކުއްލި އަށް ތަންތަނަށް ވަޑައިގަންނަވަމުން ގެންދެވި އެވެ. މިނިސްޓަރު އެ ވިދާޅުވާ ބޮޑީގާޑުންގެ އެޑްވާންސް ޓީމެއް ނެތި ކިތަންމެ ތަނަކަށް ނަޝީދު އެ ދުވަހު ވަޑައިގަތެވެ. ސްކްރީން ކުރުމެއް ނެތެވެ. ނަޝީދު ހުންނެވީ ސަލާމަތީ ގޮތުން "ހައި ރިސްކް" ކެޓަގަރީގައި ކަމަށް މާރިޔާ ވިދާޅުވާއިރު، ކޮންމެ ފަދަ ކަމެއް ވެސް އެ މަނިކުފާނަށް ކުރިމަތިވެދާނެ ކަމަށް ބަލައި އެމްއެންޑީއެފުން އިތުރަށް ކުރި ކަމެއް ނުފެނުނެވެ.\nއެންމެ ގިނަ ކެނޑިޑޭޓުންނާއި އެކު ބާއްވާ އިންތިހާބު، #ރަށްވެހިފަތިސް 1544 ކެނޑިޑޭޓުން، ހުރިހާ އަތޮޅެއް، ރަށެއް، ސިޓީ ތަކެއް ވަކިވަކިން އިންތިޒާމްކޮށް ކޮށް، މިއަދުވެސް މާލޭގައި ވޯޓުލުން ކުރިއަށް ގެންދާ ގޮތް ހެނދުއްސުރެ ގާތުން ބައްލަވަމުން ގެންދަވާ ކެމްޕެއިން މެނޭޖަރ @saabeas 👏👏👏 pic.twitter.com/nPXlKaRZgZ\n— 𝗦𝗶𝗺 (@Simwarr) April 10, 2021\nމިދިޔަ މަހުގެ 10 ގައި ބޭއްވި ލޯކަލް އިންތިހާބުގެ ވޯޓުލުން މާލޭގައި ކުރިއަށް ގެންދިޔައިރު، ވޯޓުލުން ކުރިއަށް ގެންދާ ގޮތް ބައްލަވަން ނަޝީދު ސައިކަލެއްގެ ފަހަތުގައި ވަޑައިގަންނަވަނީ.\nއިންތިހާބުގެ ކެމްޕެއިން އެންމެ ގަދަ އަށް އޮތް ދުވަސްވަރު ވެސް ނަޝީދު އުޅުއްވީ ހަމަ އެންމެ އާދައިގެ ގޮތަށެވެ. ވަކިވަކިން ގޭގެ އަށް ވަޑައިގެން އުޅުއްވި އެވެ. މަގުމަތީގައި އުޅުއްވީ ހިންގަވައިފަ އެވެ. މިއިން އެއްވެސް ތަނަކުން ނަޝީދުގެ ސަލާމަތީ ކަންކަން ވަކި މައްޗަށް ޖައްސާފައިވާ ތަނެއް ޔަގީނުން ވެސް އާންމުންނަކަށް ނުފެނެ އެވެ.\nނަމަވެސް މާރިޔާ މިދިޔަ ހަފުތާގައި ވިދާޅުވި ގޮތުން ނަމަ ނަޝީދުގެ ސަލާމަތީ ކަންކަން މީގެ ދެ މަހެއްހާ ދުވަސް ކުރިން ވެސް އޮތީ މަތިކޮށްފަ އެވެ. ނުވަތަ "ކްރިޓިކަލް ރިސްކް ލެލެވް" އަށް އޮތީ ޖައްސައިފަ އެވެ. ނަޝީދު އަވަހާރަ ކޮށްލަން ބަޔަކު އުޅޭ ކަމުގެ މައުލޫމާތު ރައްޔިތުންގެ މަޖިލީހުގެ ހުޅުދޫ ދާއިރާގެ އެމްޑީޕީގެ މެމްބަރު އިލްޔާސް ލަބީބަށް ލިބިވަޑައިގަތުމުން މިނިސްޓަރު މާރިޔާއާ އެ ވާހަކަ ހިއްސާ ކުރެއްވި އިރު ވެސް ނަޝީދުގެ ސެކިއުރިޓީ ވަރަށް ބޮޑަށް މަތި ކޮށްފައިވާ ކަމަށް މާރިޔާ ވިދާޅުވެ އެވެ.\n7 May 2021 gai MNDF in beyvvi news briefinghttps://t.co/PkOWf6GmTM\n— Maldives National Defence Force (@MNDF_Official) May 8, 2021\nނަޝީދަށް ހަމަލަދިން ފަހުން އެމްއެންޑީއެފުން ފުރަތަމަ ފަހަރަށް ބޭއްވި މީޑިއާ ބްރީފިންގައި ޗީފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލް ވިދާޅުވި ގޮތުގައި ނަޝީދަކީ މި ގައުމުގައި ހުންނެވި އެންމެ ހައި ރިސްކް ބޭފުޅާ އެވެ. އެ މަނިކުފާނަށް ތަފާތު އިންޒާރުތައް އަބަދުވެސް ލިބެ އެވެ. އެ މައުލޫމާތުތައް ސިފައިންގެ އިންޓެލިޖެންސްގައި ހުއްޓެވެ. އެ އަށް ބަލައިގެން އެ މަނިކުފާނުގެ ސަލާމަތީ ކަންކަން އަންނަނީ ވަރުގަދަ ކުރަމުން ކަމަށް ސިފައިންގެ އިސްވެރިން ވިދާޅުވެ އެވެ.\nޑިފެންސް މިނިސްޓަރު މާރިޔާ އާއި ޗީފް އޮފް ޑިފެންސް ފޯސް މޭޖާ ޖެނެރަލް ޝަމާލް: އެ ބޭފުޅުން ވިދާޅުވާ ވަރަށް ނަޝީދުގެ ސަލާމަތީ ކަންކަން ބޮމުގެ ހަމަލާގެ ކުރިން މަތިކޮށްފައިވާ ތަނެއް އާންމުންނަކަށް ނުފެނޭ.---ފައިލް ފޮޓޯ: ނިޝާން އަލީ/މިހާރު\nނަޝީދަކީ ދައުލަތުގެ އެއްބާރުގެ ވެރިޔާ އަށް ވެފައި، އެ މަނިކުފާނަކީ އެންމެ ހައި ރިސްކް ބޭފުޅާ ކަމަށް ވާއިރު "ކްރިޓިކަލް ރިސްކް ލެލެވް" އަށް މަތިކުރުމުން ސަލާމަތީ ގޮތުން އެއްވެސް ބަދަލެއް ނުފެނުމުން ކިޔާނެ އެއްޗެއް ނެތެވެ. ނަޝީދުގެ ގެކޮޅު ގ. ކެނެރީގޭ ހުންނަ މަގުގެ އެއް ފަރާތުގައި ސައިކަލްތައް ޕާކްކޮށްފައި ހުންނާތީ އެ މަނިކުފާނަށް ސެކިއުރިޓީ ފޯރުކޮށްދޭން ދަތިވުމުން އެކަން ވެސް ހަމަޔަކަށް އެޅުވޭނެ ގާބިލްކަމެއް ސަރުކާރުގެ ކަމާބެހޭ މުއައްސަސާތަކުގައި ނެތެވެ. އެންމެ ކްރިޓިކަލް ލެވެލްގައި ހުންނެވި ބޭފުޅާ އަށް ވީމާ، އެއީ އެ މަނިކުފާނަށް ސެކިއުރިޓީ ފޯރުކޮށްދޭ އެމްއެންޑީއެފުން ވަގުތުން ވަގުތަށް ފިޔަވަޅު އަޅަން ޖެހޭ ކަމެކެވެ. އެކަމަކު، ބޮމުގެ ހަމަލާއާ ހަމައަށް ވެސް ތިބީ ސިޓީބިޓީ ބަދަލުކުރުމުގަ އެވެ.\nނަޝީދު އަވަހާރަށް ކޮށްލަން ޓެރަރިސްޓް ހަމަލާގެ ކުރިން ނަޝީދު ގެކޮޅުން ނުކުމެވަޑައިގެން ކާރުކޮޅާ ދިމާލަށް ވަޑައިގެންނެވި ވަގުތު ނަޝީދާއި ބޮޑީގާޑާ ދެމެދަށް އެހެން މީހަކު ވަދެ ރީއްޗަށް ހިނގާފައި ދާ ތަން ފެނުމުން ވެސް ކްރިޓިކަލް ރިސްކް މާނަކުރާ ގޮތް ވަރަށް ސާފެވެ. އެ މީހާ ދުރުކުރަން ކުރި އެއްވެސް ކަމެއް ނެތެވެ. ކުރިމަތިންނާއި ފަހަތުން މީހުން އާދެ އެވެ. ސައިކަލްތައް ވެސް ފަހަތުން ދެ އެވެ. ކްރިޓިކަލް ރިސްކް ބޭފުޅާ އަށް ޓެރަރިސްޓް ހަމަލައެއް އަތުވެދާނެ ކަމަށް ބަލައި، ގޮވާ ޒާތުގެ އެއްޗެހި ކުރިން ދަނެގަނެ އެ އެއްޗެހިން ސަލާމަތް ވާނެ ގޮތް ހޯދާ ޖޭމަރެއް ވެސް ނަޝީދުގެ ސަލާމަތީ ކަންކަމުގެ ތެރެއަށް ނުގެނެވުނެވެ.\nNasheed ah hamala eh dheyn ulhey kamuge hurihaa thafuseeleh Ilyas Labeeb othy Mariya ah dheefai\nނަޝީދަކީ އެ މަނިކުފާނުގެ ޒާތުގައި ވެސް ވަރަށް އާދައިގެ ގޮތަކަށް އުޅުއްވަން ބޭނުންފުޅުވާ ބޭފުޅެކެވެ. މަގުމަތީގައި އާންމުންގެ ތެރޭގައި ވެސް އުޅުއްވަން ބޭނުންފުޅު ވެ އެވެ. ހޮޓާތަކަށް ވެސް ވަޑައިގަންނަަވަން ބޭނުންފުޅު ވެދާނެ އެވެ. ނަމަވެސް ނަޝީދު އަވަހާރަކޮށްލާނެ ކަމުގެ އިންޒާރު ލިބި، "ކްރިޓިކަލް ރިސްކް ލެވެލް" މަތިކޮށްފައި ހުއްޓާ ވެސް ސައި ހޮޓާތަކަށާއި އާންމުން އެންމެ ގިނައިން އެއްވެ އުޅޭ ތަންތަނަށާއި ސައިކަލްތަކުގެ ފަހަތުގައި ދަތުރުކުރެއްވުމަށް ބޮޑީގާޑުން ހުއްދަ ދެއްވީމާ ހަމަ ސުވާލު އުފެދެ އެވެ. އެއިން އެއްވެސް ތަނަކުން ސްކްރީނެއް ނުކުރެވޭނެ އެވެ. މާރިޔާ އެ ވިދާޅުވާ ދެ މަހެއްހާ ދުވަސް ތެރޭގައި ޔަގީނުން ވެސް ނަޝީދު ވަޑައިގަންނަވާ ތަންތަން ކުރީބައިގައި ސްކްރީންކޮށް، ނުރައްކަލެއް އުޅޭތޯ ބެލި ތަނެއް ނުފެނެ އެވެ.\nނަޝީދު އަވަހާރަ ކޮށްލަން ދިން ޓެރަރިސްޓް ހަމަލައަށް ފަހު، އޭޑީކޭ ހޮސްޕިޓަލް ކައިރީގައި ސިފައިން ހަތިޔާރާއެކު ހަރަކާތްތެރިވަނީ.---ފޮޓޯ: ނިޝާން އަލީ/މިހާރު\nނަޝީދަށް ދިން ޓެރަރިސްޓް ހަމަލާ އެހާ ސީރިއަސްކޮށް ނަގައިގެން ވާކަށް ނެތެވެ. ކޮންމެ ބައެއްގެ ފެއިލިޔާއެއް ކަމަށް ވިޔަސް އެކަން މިނިވަން ކޮމިޝަނަކުން ބަލައި ފިޔަވަޅު އަޅަން ޖެހެ އެވެ. ރައްޔިތުންގެ މަޖިލީހުގެ 241 ކޮމިޓީ މި މައްސަލައިގައި މިހާރަށް ވުރެ ބޮޑަށް ހަރަކާތްތެރިވާން ޖެހެ އެވެ. ނަޝީދަށް ދިން ޓެރަރިސްޓް ހަމަލައިގެ ކުރި އަށް ބަލާއިރު، ފެންނަނީ އެ މަނިކުފާނަށް ދިން ސެކިއުރިޓީގެ ދޯދިޔާ ކަމެވެ. ހަނގުރާމަވެރި ހަތިޔާރު ހިފައިގެން، ނަޝީދުގެ ވަށައިގެން ބޮޑީގާޑުން ތިއްބަސް ޑިފެންސް މިނިސްޓަރާއި ސިފައިންގެ ވެރިން ފަހުން ވިދާޅުވި ވާހަކަތަކާ އެއްވަރަށް ކަންކަން ދެއްކިފައެއް ނެތެވެ.\nރައީސް މުހައްމަދު ނަޝީދު ޓެރަރިޒަމް އެމްއެންޑީއެފް ޓެރަރިސްޓް ހަމަލާ ދިވެހި ސިފައިން މާރިޔާ އަހުމަދު ދީދީ، ޑިފެންސް މިނިސްޓަރު ރައީސް ނަޝީދުގެ ސެކިއުރިޓީ އަސްދަނޑި ކޮލަމް\n72 ކޮމެންޓް, 33 ރިއެކްޝަންސް\nއެންމެ ގުޅޭ ޖުމްލަ "އަމާ ބުނީތީ ފަރަށް ދިޔުން"\nޑިފެންސް މިނިސްޓަރު ވަގްތުން ވަގްތަށް އިސްތިއުފާ ދޭން ޖެހޭ! ގަޢުމެއްގެ ޑިފެންސް މިނިސްޓަރ ކަމުގައި ހުންނަންވާނީ ކަމާ ގުޅޭ ތަޖުރިބާހުރި ބޭފުޅެއް.\nމަވެސް ތިއަށްވުރެ ރަގަޅަށް ސެކިއުރިޓީ ދީފާނަން.\nކުފޫ ހަމަނުވާ މީހުން ނައް މަގާމު ބެހީ މަ ވާން ވީގޮތް ވެފާ ތިއޮތީ.މާރިޔާ އަށް މަތީ މަގާމެއް ދޭން ޖެހޭތީ ދިނީ މާރިޔާ އިސްތިއުފާ.\nލިޔާ ކޮންމެ ލިއުމަކީ އަސްލު ކަން ހިނގާގޮތްކަމަށް ދެކިގެން ނުވާނެ. މީ ނޫސްވެރިއާގެ އިމިއްލަ ވިއު. ސެކިއުރިޓީ ދިނުން ދަށީތޯ ނޫނީ ރައީސް ރަޝީދު އެހާ ވަރުގަދަ ސެކިއުރިޓީ އެއް ބޭނުންފުޅު ނުވަނީތޯ ސާފުކޮށްލާފަ ލިއުމުން މިލިއުން ފުރިހަމަވާނީ. އެއްވެސް ލިއުމަކުން ރައީސް ނަޝީދުގެ ބަސްފުޅެއް އަދި އެއް ނުފެނޭ.\nހައި ސެކިއުރިޓީ ދޭން އިގެނީ މިހެންތަ ސަމާލުއައް. އޯ ގަދަ\nހަމްދޫނުގެ މި ލިޔުން ކިތަންމެ ފުރިހަމަ ނަމަވެސް ޤައުމުގެ ޙާލަތާމެދު ހިތާމަ ކުރަންޖެހޭ. މާރިޔާގެ މަޤާމުގައި މިއަދު އެހެންމީހަކު ހުރިނަމަ މާރިޔާ ފާޑުކިޔާނެވަރާމެދު ވިސްނާލެވޭ. ޚާއްޞަކޮށް ކޯލިޝަނުގެ އެހެން ޕާޓީއެއްގެ ބޭފުޅަކު ހުންނެވިނަމަ މާރިޔާ ދީދީ އާއި އެމް.ޑީ.ޕީގެ އިސް ބޭފުޅުން ނިކަން ކެކިގަންނާނެ. މާރިޔާ ވީމާ އީވާއަކަށްވެސް ނުކެރުނު ދޯ އެއްޗެކޭ ބުނާކަށް. ހިތްވަރުގަދަ ރައީސްްއަށް އަވަސް ޝިފާއަކަށް އެދެން.\nރަންތިރީސް އަހަރުގެ ބާނީ، ރައީސް މައުމޫނު ގެ ވެރިކަމުގަ އެމަނިކުފާނުގެ ސެކިއުރިޓީ އޭރުވެސް އެހާވަރުގަދަ ކޮށް ބަހައްޓަން ޖެހުނު ސަބަބު މިހާރު ރީކޯ މޫސައަށް ސާފުވާނެ ކަމަށް އުއްމީދުކުރަން، ވަށައިގެން "ޓޮރުޕިޓޯ" ބަހައްޓައިގެން ދާންޖެހުނީ މިފަދަ ހަމަލާތަކުން ރައްކާތެރިކަން ހޯދުމަށް، އެހެން އުޅެނިކޮށްވެސް ދައުރުގެ ފަހުކޮޅު ކޮންމެވެސް ރަށަކުން އޮތީ ހަމަލާ ދީފަ، ނަސީބަކުން އެއްވެސް ގެއްލުމެއް ނުލިބި ދިން ހަމަލާއިން ސަލާމަތްވީ.\nއެމް.ޑީ.ޕީ. ނޫން އެހެން ޕާރޓީއެއްގެ މީހަކު ޑިފެންސް މިނިސްޓަރަށް ހުރިނަމަ މިހާރު ނޮޅާ ކައިލައިފީސް.\nރައީސް ނަޝީދަށް ސެކިއުރިޓީ ދިނުމުގެ އުނދަގޫ ވާހަކަ ދައްކާ މީހުންގެ ވާހަކަ މުޅިންގޯހެއްނޫން. ނަމަވެސް މިއިންސިޑަންޓް މިހިނގީ އެކަމާގުޅިގެންނޫން. ޕްލޭންޑް މޫވްމަންޓްއެއް، މަރކްޑް ލޮކޭޝަންއެއް، ޓެކްސްޓް ބޫކް އެޓޭކެއް. ކޭޑަށް ޖޭމަރ ވެހިކަލްއެއް ނުލެވުނީ ނަޝީދާ ހެދި؟ ޕްރޮކްސިމިޓީ ޕެރިމީޓަރ މެއިންޓެއިން ނުކުރެވުނީ ނަޝީދާހެދި؟ ސިންގަލް އެންޓްރީ އެކްސިޓް ސައިޓްއެއް ސެކިއުއަރ ކުރެވިފަނުވީ ކީއްވެ؟ ހަމަ ސެކިއުރިޓީ ފެއިލިއަރއެއް!


"Duper Fifteen" Malhi Futsal Challenge: Masodi SC In Chicken SC Kolhah Landu Goanyeh - Vaguthu\n"ޑުޕަ ފިފްޓީން" މަޅި ފުޓްސަލް ޗެލެންޖް: މަސްއޮޑިން ޗިކަން ކޮޅަށް ލަނޑު ގޯންޏެއް\nމަޅި މޯލްޑިވްސް އިން އިންތިޒާމުކޮށްގެން ކުޑަހެންވޭރާއި މަސްއޮޑި ސްޕޯޓްސް ކުލަބް ގުޅިގެން މިހާރު ކުރިޔަށްގެންދާ "ޑުޕަ ފިފްޓީން" މަޅި ފުޓްސަލް ޗެލެންޖުގައި މި މުބާރާތުގެ އެއް ފެވަރިޓް މަސްއޮޑި ސްޕޯޓްސް ކުލަބުން ޗިކަން ސްޕޯޓްސް ކުލަބް ފަސޭހަކަމާއެކު ބަލިކޮށްފިއެވެ.\nގްރޫޕް ޖީގައި ހިމެނޭ ޗިކަން ސްޕޯޓްސް ކުލަބާއި ވާދަކޮށް މަސްއޮޑި ސްޕޯޓްސް ކުލަބް މި މެޗު ކާމިޔާބުކޮށްފައިވަނީ 9-0 ގެ ތަފާތުބޮޑު ނަތީޖާއަކުންނެވެ.\nމި މެޗުގައި ވާދަކުރާ މަސްއޮޑި ސްޕޯޓްސް ކުލަބަކީ މުބާރާތުގެ އެންމެ ފެވަރިޓް އެއް ޓީމެވެ. ރާއްޖޭގެ ފުޓްސަލްގެ ނަން ހިނގާ ގިނަ ކުޅުންތެރިންތަކެއް މި ޓީމުގައި ހިމެނެއެވެ. އެގޮތުން އައްޑޫގައި ނިމުނު ވަގުތު ފުޓްސަލް ޗެލެންޖުގެ އެންމެ މޮޅު ކުޅުންތެރިޔާ އަހުމަދު އަޔާޒް (އަޔާ) އާއި ހުސެއިން ޝަރީފް (އޮންލީ) ، ހުޒެއިފަތު ރަޝީދު (ހުޒޭ) ، ތަޖުރިބާކާރު ފުޓްސަލް ކީޕަރު އިސްމާއީލް ފާތިހު (ތާޑޭ)، އަބްދުﷲ ޝައްފާން (ޝާކާ) ފަދަ ކުޅުންތެރިން ފާހަގަކޮށްލެވެއެވެ.\nމެޗު ވަރުގަދަކޮށް ފެށީވެސް މަސްއޮޑި ސްޕޯޓްސް ކުލަބެވެ. އެ ޓީމުން ގިނަވަގުތު ބޯޅަ ހިފަހައްޓަައި އުފެއްދި ހަމަލާތަކުގެ ަތީޖާއެއްގެ ގޮތުން އިބްރާހިމް މުބީން (މުއްކި) އެ ޓީމަށް ލީޑު ނެގިއެވެ. މި ގޯލު ޖެހިނަމަވެސް ޗިކަންސް ދިޔައީ ވަރަށް ޑިސިޕްލިން ކުޅުމެއް ކުޅެމުންނެވެ. ޑިފެންސް ލައިިނުން ވަރަށް ރަނގަޅަށް ބޯޅަތައް ހޯދައި ކުރިޔަށް އަރަން މަސައްކަތްކުރި އެވެ. ނަމަވެސް މަސްއޮޑި ޓީމުގައި ތިބި ތަޖުރިބާކާރު ކުޅުންތެރިން ކައިރިން ނައްޓާލަން އެ ޓީމަށް އުނދަގޫވިއެވެ.\nފުރަތަމަ ހާފުގެ ކުޅުން ދިޔަ ވަރަކަށް މަސްއޮޑި ޓީމުން ދިޔައީ ފުރުސަތުތައް ތަނަވަސްކުރަމުންނެވެ. ނަތީޖާއެއްގެ ގޮތުން މަސްއޮޑި ޓީމުގެ ހުޒެއިފަތު ރަޝީދު (ހުޒޭ) އެ ޓީމުގެ ދެވަނަ ލަނޑު ޖެހިއެވެ. އަދި އެ ޓީމުގެ ތިންވަނަ ލަނޑު ޖަހަައިދިނީ ހުސެއިން ޝަރީފް (އޮންލީ) އެވެ.\nދެވަނަ ހާފު ފެށިތަނާހެން މަސްއޮޑި ޓީމުން ފުލުފުލުގައި ލަނޑުތަކެއް ޖެހިއެވެ. ދެވަނަ ހާފުގެ ކުރީކޮޅު ހުޒެއިފަރު ރަޝީދު (ހުޒޭ) އެ ޓީމުގެ ހަތަރުވަނަ ލަނޑު ޖެހިއެވެ. މި ލަނޑު ޖެހިތާ މަދު ސިކުންތުކޮޅެއްގެ ތެރޭގައި ހުޒޭ އެ ޓީމުގެ ފަސްވަނަ ލަނޑު ޖެހިއެވެ. އަދި މި ލަނޑު ޖެހިތާ މާގިނައިރުތަކެއް ނުވެ ރިހާމް އަބްދުލް ޢަނީ (ބޮބީ) އެ ޓީމުގެ ހަވަނަ ގޯލު ޖެހިއެވެ.\nއޭގެފަހުން އަހުމަދު އަޔާޒް (އަޔާ) އެ ޓީމުގެ ހަތްވަނަ ލަނޑު ޖެހިއެވެ. އަދި އެ ޓީމުގެ އަށްވަނަ ލަނޑު ކާމިޔާބުކުރީ ބޮބީ އެވެ. މެޗު ނިމެން ގާތްވެފައިވަނިކޮށް މަސްއޮޑި ޓީމުގެ ނުވަވަނަ ލަނޑު ކާމިޔާބުކުރީ އަހުމަދު އަޔާޒް (އަޔާ) އެވެ.\nމެޗުގެ މޮޅު ކުޅުންތެރިއަކަށް ހޮވިފައިވަނީ މި މެޗުގައި ހެޓްރިކެއް ހެދި މަސްއޮޑި ސްޕޯޓްސް ކުލަބުގެ ހުޒެއިފަތު ރަޝީދު (ހުޒޭ) އެވެ. އޭނާއަށް އިނާމު ހަވާލު މެޗުގެ ޝަރަފްވެރި މެހެމާނު މަސްއޮޑި ސްޕޯޓްސް ކުލަބުގެ ނައިބު ރައީސް އާދަމް އަތޫފު އެވެ.\nމުބާރާތުގެ މެއިން ސްޕޮންސަރަކީ ބިގްމޭން ގެ "ޑުޕްރ ފިފްޓީން" ޕިއްޒާ އެވެ. ކޯ ސްޕޮންސަރަކީ އެސޯސިއޭޝަން ފޯ ޔޫތް އެމްޕަވަރމެންޓް އޮފް ގެމަނަފުށިއެވެ. މީގެއިތުރުން ވަން ކްލިކް މޯލްޑިވްސްއިން ހޯސޭލްކުރާ ލެމާރ ޖޫސްޕެކެޓާއި، ހުޅުމާލޭ ޑްރައިވަރސް އެސޯސިއޭޝަންނަކީވެސް ކޯ ސްޕޮންސަރުންނެވެ. ބެވެރޭޖް ޕާޓްނަރަކީ ރެޑްބުލްއެވެ.\nމުބާރާތުގައި މާދަމާ (2021-01-23) ކުޅޭ މެޗުތައް (މަޅި އެމްވީ ފޭސްބުކް ޕޭޖުން ލައިވް ކުރާނެ)\n16:00: މަސްއޮޑި ޓައިޓަންސް - ބޫޗީޒް\n17:00: ބުރު ސްޕޯޓްސް ކުލަބް- އައެޖީ އެފްސީ\n20:00: ކުލަބް އޯވަންއޯ- ހަލަބޮލި\n21:00: އެންއެސް ރޯމާ- ޓްވިންސް ގާޑަން\n22:00: ވީކޭ- ސްކޮޑްރާ ސްޕޯޓްސް ކުލަބް\n23:00: ދަ ރޯޔަލްސް- ކުޑަހެންވޭރު ލަޔަންސް\nޖެނުއަރީ 23, 2021 10:33\nކޮވިޑް ކޮބާ މިހާރު ކުޅިބަލާ މީހުން މާސްކު ނާޅާ ، އަދިވެސް ވެރިން ގެ ޖީބުނުފުރެނީތޯ ލޮލޮ


Resort Akah Ethere Kuran Ulhunu Masthuvaa Thakecchaa Eku Meehaku Hayyaru Kohfi - Vaguthu\nރިސޯޓަކަށް އެތެރެކުރަން އުޅުނު މަސްތުވާ ތަކެއްޗާއެކު މީހަކު ހައްޔަރުކޮށްފި\nބ. އަތޮޅު ރިސޯޓަކަސް އެތެރެކުރަން އުޅުނު މަސްތުވާތަކެތި - ފޮޓޯ: ފުލުހުން\nރިސޯޓަކަށް އެތެރެކުރަން އުޅުނު ގިނަ ޢަދަދެއްގެ މަސްތުވާތަކެއްޗާ އެކު މީހަކު ހައްޔަރުކޮށްފިއެވެ.\nފުލުހުން ވިދާޅުވީ، އެމީހާ ހައްޔަރު ކުރީ ބ. އަތޮޅު ރިސޯޓަކަށް ދަތުރުކުރަމުންދާ ސަޕްލައި ދޯންޏަކުން އެރިސޯޓަށް މަސްތުވާތަކެތި އެތެރެކުރަންއުޅޭ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން އޭދަފުށީ ފުލުހުންގެ އިދާރާއިން ހިންގި އޮޕަރޭޝަނެއްގެ ތެރެއިން ކަމަށެވެ.\nފުލުހުން ވިދާޅުވީ، މި މައްސަލައިގައި ހައްޔަރުކޮށްފައި ވަނީ، އުމުރުން 27 އަހަރުގެ މީހެއް ކަމަށާއި، އޭނާ ހައްޔަރު ކުރީ އޮކްޓޯބަރ7ދުވަހުގެރޭ 21:10 ހާއިރު ކަމަށެވެ. އޭނާ ހައްޔަރުކޮށް ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއްހުރި ހަތަރު ރަބަރު ޕެކެޓު އޭނާގެ އަތުން ފެނިފައިވާ ކަމަށް ފުލުހުން ވިދާޅުވިއެވެ.\nމިމައްސަލައިގައި ހައްޔަރުކޮށްފައިވާ މީހާގެ ބަންދާއިމެދު ގޮތެއް ނިންމުމަށް ބ. މާޅޮހު މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތެއް ވަނީ ދީފައެވެ.\nއޭދަފުށީ ފުލުހުންގެ އިދާރާއިން މިހާރު ދަނީ މި މައްސަލަ އިތުރަށް ތަހުޤީޤު ކުރަމުންނެވެ.\nމީގެ ހަފްތާއެއްހައި ދުވަސް ކުރިންވެސް ބ. އަތޮޅު ރިސޯޓަކަށް މަސްތުވާތަކެތި އެތެރެކުރަން އުޅުނު މީހަކު ހައްޔަރުކޮށްފައި ވެއެވެ.\nމާސްކު އޮފް ޒޯރޯ\nއޮކްޓޯބަރ 8, 2018 17:49\nރިސޯޓްތަކުގެ މެޖޯރިޓީ މުއައްޒަފުންނަކީ މަސްތުވާ ތަކެތި ބޭނުން ކުރާ ބައެއް. އިބޫއަށް ގިނަވޯޓް ރިސޯޓް ތަކުން ލިބުމީ އެކަމުގެ ހަގީގަތް.\nއޮކްޓޯބަރ 8, 2018 18:35\nމަސްތުވާތަކެތި ބޭނުންކުރުމާއި އޭގެ ވިޔަފާރިއާޢިމާރާމާރީއަކީ މިޤައުމުގެ ސަޤާފަތުގެ ތެރެއިން ވާކަމެއް. ރައްޔަތުންގެ ލޮލުގައި އަނދުންއެޅުވުމަށްހައްޔަރުކުރާތަން ފެންނާނެ. ހައްޔަރުކުރިމަގުން ނުން އަނެއްމަގަށްއަރައި ދޫކޮށްލާނެ. ބަލައިގެންއުޅެން ނަސޭހަތްތެރިވާނެ


Shooting therey loabi vevunu bollywood tharin\nއައިޝްވަރިޔާ އާއި އަބީޝެކް "ގުރޫ"ގެ ސެޓުގައި\nބޮލީވުޑް ފިލްމުތަކުގައި ދައްކާ ކަހަލަ ލޯބީގެ ހާދިސާތައް ހަގީގަތުގައި ވެސް ފިލްމު އިންޑަސްޓްރީގައި ހިނގާފައިވަނީ މަދެއް ކޮށެއް ނޫނެވެ. މީގެ ތެރެއިން ބައެއް ވާޙަކަ ތަކަކީ އަޅުވާ ކިޔަމުން ގޮސް އުފަންވީ ހަގީގީ ލޯބިގެ ވާހަކަ ތަކަށްވީއިރު އަނެއްބައި ވާހަކަ ތަކީ ފިލްމުގެ ޝޫޓިންގް ތެރޭގައި ސެޓުތަކުން އުފަންވީ ލޯބީގެ ވާހަކަ ތަކެވެ.\nހިންދީ ފިލްމު އިންޑަސްޓްރީގައި މަސައްކަތްކުރާ ތަރިން ފިލްމު ސެޓުގައި އެކަކު އަނެކަކު ދެކެ ލޯބިވުމަކީ ޒަމާނުއްސުރެ ފެންނަމުން އަންނަ ކަމެކެވެ. އެގޮތަށް ލޯބިވެވޭ ދެ ތަރިންގެ ގުޅުން ކައިވެންޏާ ހަމައަށް ނުގޮސް ވަރަށް ގިނަ ފަހަރަށް ކެނޑެ އެވެ. ނަމަވެސް ވެވުނު ލޯބީގައި ސާބިތުވެ ތިބެ ކައިވެނިކޮށް އުފަލުގައި ދިރިއުޅެމުންދާ ތަރިން ވެސް މަދެއް ނޫނެވެ.\nދީޕިކާ ޕަދުކޯން – ރަންވީރު ސިންގް: މި ދެ އެކްޓަރުންގެ މެދުގައި ލޯބީގެ ގުޅުމެއް އުފެދުނީ 2013ގައި އެމީހުން ކުޅުނު "ގޯލިޔޯން ކީ ރަސްލީލާ ރާމް-ލީލާ"ގެ ސެޓުގަ އެވެ. ހަ އަހަރު ވަންދެން ލޯބީގެ ގޮތުން ގުޅިގެން އުޅުމަށްފަހު 2018ގައި އެމީހުން ވަނީ ކައިވެނިކޮށްފަ އެވެ.\nއައިޝްވަރިޔާ ރާއީ - އަބީޝެކް ބައްޗަން: އައިޝްވަރިޔާ އާއި އަބީޝެކްގެ މެދުގައި ލޯބީގެ މާތައް ފޮޅުނީ "ގުރޫ" ގެ ސެޓުގަ އެވެ. އޭގެ ކުރިން ވެސް މި ދެ ތަރިން ވަނީ އެކުގައި ދެ ތިން ފިލްމެއް ކުޅެފަ އެވެ. ނަމަވެސް އޭރު އަބީޝެކް އުޅެނީ ކަރިޝްމާ ކަޕޫރާ ރައްޓެހި ވެގެން ކަމަށް ވެފައި އައިޝްވަރިޔާ ވެސް އޭރު ސަލްމާން ޚާނާ ރައްޓެހިވެގެން އުޅޭތީ ދެ މީހުންގެ މެދުގައި އެ ދުވަސްވަރު އޮތީ ގާތް އެކުވެރި ކަމެވެ. "ގުރޫ" ކުޅެމުންދިޔަ ދުވަސްވަރު ދެ މީހުންނަށް ލޯބި ވެވި ފިލްމު ރިލީޒް ކުރިއިރު އެންގޭޖްމަންޓް ވެސް ވަނީ އިއުލާން ކޮށްފަ އެވެ. އެ މީހުން ކައިވެނިކުރީ 2007 ގައެވެ.\nސޯހާ އަލީ ޚާން – ކުނާލް ކޭމޫ: ކުނާލް އާއި ސޯހާ ލޯބީގެ ގޮތުން ގުޅުނީ "ޑޫންޑްތޭ ރެހެ ޖާއޯގޭ"ގެ ސެޓުން ދެ މީހުން ބައްދަލުވުމުންނެވެ. އެމީހުންގެ ލޯބީގެ ގުޅުން ކައިވެނީގެ ގުޅުމަކަށް ބަދަލުކޮށްލީ 2015 ގައެވެ. މިހާރު އެ ދެމީހުންނަށް އަންހެން ދަރިއަކު ވެސް ލިބިއްޖެ އެވެ.\nއަކްޝޭ ކުމާރު – ޓްވިންކަލް ކަންނާ: އަކްޝޭ އާއި ޓްވިންކަލް ބައްދަލުވީ ފިލްމްފެއާ މެގަޒިން އަށް ދެ މީހުން އެކުގައި ކުރި ފޮޓޯ ޝޫޓެއްގެ މަސައްކަތުގައި އެ ފޮޓޯ ޝޫޓް އޮތް ސެޓުންނެވެ. ފުރަތަމަ ބައްދަލުވުމުން ވެސް އަކްޝޭ އަށް ޓްވިންކަލް ދެކެ ލޯބި ވެވުނެވެ. ނަމަވެސް ޓްވިންކަލް އަށް އަކްޝޭ ދެކެ ލޯބި ވެވުނީ "އިންޓަނޭޝަނަލް ކިލާޅީ"ގެ ސެޓުން ދިމާވުމުންނެވެ. ޓްވިންކަލް އާއި އަކްޝޭ ކައިވެނިކޮށްފައިވަނި 2001 ގައެވެ.\nކަރީނާ ކަޕޫރު – ސައިފް އަލީ ޚާން: ކަރީނާ އާއި ސައިފް ބައްދަލުވީ "ތަޝަން"ގެ ސެޓުންނެވެ. އޭރު ކަރީނާ އުޅެނީ ޝާހިދު ކަޕޫރާ ރައްޓެހިވެގެންނެވެ. ސައިފް ހުރީ އަމްރިތާ ސިންގް ވަރިކޮށްފައި ސިންގަލް ކޮށެވެ. އަދި އޭރު ސައިފް ރައްޓެހިވެގެން އުޅުނީ އިޓަލީ އަންހެންކުއްޖަކާ އެވެ. ނަމަވެސް ސައިފް އާއި ކަރީނާގެ ފިލްމުގެ ޝޫޓިން ފެށިތާ މާ ގިނަ ދުވަހެއް ނުވެ ދެ މީހުންނަށް އެކަކު އަނެކަކު ދެކެ ލޯބި ވެވި ކުރިން ލޯބިވެގެން އުޅުނު މީހުންނާ ވަކިވި އެވެ. އެމީހުން ކައިވެނިކޮށްފައިވަނީ 2012 ގައެވެ.\nއައިޝްވާރިޔާ ރާއީ ދިޕިކާ ޕަދުކޯން އަބީޝެކް ބަޗަން + ރަންވީރު ސިންގް


People Magazine ge Sexiest Man Alive akee David Beckham\nއެންމެ ސެކްސީ ފިރިހެނަކަށް ޑޭވިޑް ބެކަމް ހޮވައިފި\nއެންމެ ސެކްސީ ފިރިހެނަކަށް އިންގްލެންޑްގެ ކުރީގެ ފުޓްބޯޅަ ތަރި ޑޭވިޑް ބެކަމް ހޮވައި ޕީޕަލް މަޖައްލާގެ "ސެކްސިއެސްޓް މޭން އެލައިވް" ގެ ޝަރަފް އޭނާ އަށް އަރުވައިފި އެވެ.\n"ދިރިހުރި އެންމެ ސެކްސީ ފިރިހެނަކަށް" އުމުރުން 40 އަހަރުގެ ބެކަމް ހޮވާފައިވާއިރު އޭނާ އަކީ މިހާރު ވެސް ފުޓްބޯޅަ ދަނޑުތަކާ ވަރަށް ރައްޓެހި މޫނެކެވެ. އެގޮތުން މިދިޔަ ހޮނިހިރު ދުވަހު ވެސް ޗެރިޓީ މެޗެއްގައި ދަނޑަށް އެރި އެވެ.\nއިންގްލެންޑްގެ މެންޗެސްޓާ ޔުނައިޓެޑުން ވިދާލި ބެކަމް ފުޓްބޯޅައިގެ ސުޕަސްޓާރަކަށް ބަދަލުވީ އުމުރުން 18 އަހަރުގަ އެވެ. އެއަށް ފަހު ސްޕެއިންގެ ރިއަލް މެޑްރިޑްގައި ވެސް މަޝްހޫރު އަކި ކާމިޔާބު ދުވަސްތަކެއް ހޭދަކުރި އެވެ.\nއެމެރިކާގެ ލޮސް އެންޖެލިސް ގެލެކްސީއާ ބެކަމް ގުޅުނީ 2007 ވަނަ އަހަރު އެވެ. އެއަށް ފަހު ހަ އަހަރު ވަންދެން ފުޓްބޯޅަ ކުޅުމަށް ފަހު އޭނާ ވަނީ އެންމެފަހުން ޕްރޮފެޝަނަލް ފުޓްބޯޅަ ހުއްޓާލައިފަ އެވެ.\nބެކަމް އަކީ ފުޓްބޯޅައިގެ ދަނޑުގައި އޭނާ ހޯދާފައިވާ މަޝްހޫރުކަން އޭނާގެ ޒާތީ ދިރިއުޅުމުގައި ވެސް ލިބިފައިވާ ފަރާތެކެވެ. އެގޮތުން "ސްޕައިސް ގާލްސް" ގެ ކުރީގެ ތަރި ވިކްޓޯރިއާއާ ކައިވެނިކުރުން ވެގެން ދިޔައީ ބެކަމްގެ މަޝްހޫރުކަން މައްޗަށް އަރައިގެން ދިޔަ ކަމަކަށެވެ.\nބެކަމް އާއި ވިކްޓޯރިއާ އަށް ހަތަރު ކުދިން ލިބިފައިވާއިރު ބެކަމްއާ އެއްވަރުގެ މަޝްހޫރުކަމެއް އެންޖޯއިކުރަމުން އަންނަ އޭނާގެ އެންމެ މަޝްހޫރު ދަރިއަކީ ބްރޫކްލިން ބެކަމް އެވެ. "އެންމެ ސެކްސީ" ފިރިހެނަކަށް ޕީޕަލް މަޖައްލާ އިން ބެކަމް މި އަހަރު ހޮވުމުން ސަމާސާއަކަށް ހޮވައިގެން ބެކަމް ބުނެފައި ވަނީ އަސްލު މި މަގާމު މިއަދު ލިބެން ޖެހޭ މީހަކީ ވެސް ބްރޫކްލިން ކަމަށެވެ.\n"އަހަންނަކަށް ދުވަހަކު ވެސް ގަބޫލުކުރެވިފައެއް ނެތް އަހަރެން މިއީ އެހާ ރީތި، މީހުން ޝައުގުވެރިވާ ވަރުގެ މީހެއް ކަމަކަށް. ސެކްސީ މީހެއް ކަމަކަށް. ރީތި ހެދުމާއި ކޯޓު ހެދުން ނުލާ ވާހަކައެއް ނޫން. އެގޮތަށް ހެދުން އަޅާ ހިތްވާ މީހެއް އަހަންނަކީ. އެކަމަކު ވެސް ސެކްސީ މީހެއް ކަމަށް ގަބޫލެއް ނުކުރަން،" ޕީޕަލް މަޖައްލާ އަށް ދިން އިންޓަވިއުއެއްގައި ބެކަމް ބުނެފައިވެ އެވެ.\nޕީޕަލް މަޖައްލާގެ "ސެކްސިއެސްޓް މޭން އެލައިވް" ގެ ޝަރަފް މިދިޔަ އަހަރު ލިބުނީ ހޮލީވުޑްގެ އެކްޓަރު ކްރިސް ހެމްވޮތަށެވެ.


Indian Ocean gai USA aa India ge naval exercise thakeh - Hali News\nއިންޑިއާ އާ އެމެރިކާގެ ތަމްރީންތަކެއް އިންޑިއާ ކަނޑުގައި\n29 March 2021, 06:41\nއިންޑިއާއާއި އެމެރިކާއިން ދެ ދުވަހުގެ ކަނޑުމަތީ ތަމްރީންތަކެއް ފަށައިފިއެވެ. އިރުމަތީ އިންޑިއާ ކަނޑުގެ ސަރަހައްދުގައި ބާއްވާ މި ތަމްރީން ތަކުގައި އިންޑިއާއިން މަނަވަރާއި ދިގު ރާސްތާއަށް ފޯރި މަރާ މަތިންދާބޯޓްތައް ބޭނުން ކުރެއެވެ. އަދި އެމެރިކާއިން މަތިންދާބޯޓް އުފުލާ ޔޫއެސްއެސް ތެއޮޑޯރ ރޫޒަވެލްޓު ގްރޫޕްގެ މަނަވަރުތައް ބައިވެރި ކުރެއެވެ.\nއިންޑިއާ ސިފައިން ބުނިގޮތުގައި މިއީ ކަނޑުގެ ސިފައިންނަށް އެހީތެރިވުމަށްޓައި ވައިގެ ދިފާއީ ނިޒާމު ބޭނުންކޮށްގެން އިންޑިއާ ސިފައިންނާއި އެމެރިކާ ސިފައިން ބާއްވާ މިފަދަ ފުރަތަމަ ތަމްރީންތަކެވެ.\nމި ތަމްރީންތައް ބާއްވާފައި މިވަނީ އެމެރިކާގެ ދިފާއީ ވަޒީރު ލުއޭޑް އޮސްޓިން ތިން ގައުމަކަށް ކުރެއްވި ދަތުރުފުޅުގައި އިންޑިއާއަށް ވަޑައިގެން ބޭއްވި މަޝްވަރާތަކަށް ފަހުއެވެ. އިންޑިއާ އަދީ އިންޑިއާ ކަނޑާއި ޕެސިފިކް ކަނޑުގައި އެމެރިކާގެ ދިފާއީ މަސައްކަތުގައި ބައިވެރިއެކެވެ. ދެ ފަރާތުންވެސް ބާރު އަޅަނީ އުސޫލުތަކުގެ މައްޗަށް ގާއިމްވެފައިވާ ބައިނަލްއަގްވާމީ ނިޒާމަކަށާއި އިންޑިއާ ކަނޑާއި ޕެސިފިކް ކަނޑު ހުރިހައި ފަރާތަކަށް ދަތުރުފަތުރަށް ހުޅުވިފައި އޮތުމުގެ މުހިންމު ކަމުގެ މައްޗަށެވެ. މި ތަމްރީންތައް މިއަދު ނިމޭނެއެވެ.\nމީގެ ކުރިން އިންޑިއާ ސިފައިން ވަނީ އެމެރިކާގެ އެންމެ ބޮޑު އެއަރކްރާފްޓް ކެރިއަރ ނިމިޓްޒްއާއެކު އަންޑަމަން ނިކޯބަރ ކަނޑު އޮޅީގައިވެސް ތަމްރީންތަކެއް ބާއްވާފައެވެ.\nއިންޑިއާއާ އެކު އިންޑޯ ޕެސިފިކް ކަނޑުގެ ސަރަހައްދުގެ ދިފާއަށް މަސައްކަތް ކުރާ އެމެރިކާއާއި ޖަޕާނާއި އޮސްޓްރޭލިއާއާއެކު މަލާބާރު ތަމްރީންތައްވެސް ދާދި ފަހުން ހަތަރު ގައުމުން ބާއްވާފައި ވެއެވެ. ޗައިނާއިން ތުހުމަތު ކުރާ ގޮތުގައި މިއީ ޗައިނާއާ ދެކޮޅަށް އިއްތިހާދު ވެފައިވާ ހަތަރު ގައުމެވެ.


Malaysia ge Mahathir aa party eh ufadhdhavaifi | Mihaaru\nމެލޭޝިޔާގެ ކުރީގެ ބޮޑުވަޒީރު ޑރ. މަހާތީރު މުހައްމަދު.\nމަހާތީރު އައު ޕާޓީއެއް އުފައްދަވައިފި\n15 ޖެނުއަރީ 2017 - 10:565comments\nމެލޭޝިޔާގެ ކުރީގެ ބޮޑުވަޒީރު މަހާތީރު މުހައްމަދު އިސްވެ ހުންނަވައި އައު ސިޔާސީ ޕާޓީއެއް އުފައްދަވައިފި އެވެ.\nމިހާރުގެ ބޮޑުވަޒީރު ނަޖީބު ރައްޒާގުގެ ވެރިކަން ވައްޓައިލުމަށްޓަކައި އިދިކޮޅު ފަރާތްތައް ގުޅިގެން މަސައްކަތް ކުރުމަށް ގޮވައިލައްވަމުން އިފްތިތާހް ކުރެއްވި މި ޕާޓީގެ ނަމަކީ، މެލޭޝިއަން ޔުނައިޓެޑް އިންޑިޖީނިއަސް ޕާޓީ (ޕީޕީބީއެމް) އެވެ.\nމަލާވަތީ ސްޓޭޑިއަމްގައި ބޭއްވި އިފްތިތާހީ އެއްވުމުގައި މަހާތީރު ވިދާޅުވީ އަންނަ އާންމު އިންތިހާބުގައި އެ ޕާޓީ އަށް ވެރިކަން ލިބިއްޖެ ނަމަ، ރައްޔިތުންގެ ފައިދާ އަށް ގިނަ ކަންތަކެއް ކޮށްދެއްވާނެ ކަމަށެވެ. އޭގެ ތެރެއިން އެންމެ ބޮޑު ވައުދެއްގެ ގޮތުގައި ފާހަގަ ކުރެވެނީ، ރައްޔިތުން އެންމެ ބޮޑަށް ދެކޮޅު ހަދާ ޖީއެސްޓީ އުވައިލުމަށް ވެވަޑައިގެންނެވި ވައުދެވެ.\nމެލޭޝިޔާގެ ގިނަ މީހުން ދެކޭ ގޮތުގައި އެމީހުންގެ ދިރިއުޅުމުގެ އަގުތައް މައްޗަށް ގޮސްފައިވަނީ 2015 ވަނަ އަހަރުގެ ތެރޭގައި ތައާރަފް ކުރި ޖީއެސްޓީގެ ސަބަބުންނެވެ. އެހެންކަމުން ގައުމުގެ އިގްތިސާދު ކޮޅަށް ޖަހައި ފައިސާގެ އަގު މަތި ކުރުމަށްޓަކައި ގިނަ މަސައްކަތްތަކެއް ކުރައްވާނެ ކަމަށް މަހާތީރު ވިދާޅުވި އެވެ.\nއޭނާ ވިދާޅުވީ އައު ސަރުކާރެއް ގާއިމުކުރުމުގެ ފުރުސަތު އިދިކޮޅު ފަރާތްތަކަށް ލިބިއްޖެ ނަމަ، ބޮޑެތި މަޝްރޫއުތަކެއް ހިންގުމަށް ބޮޑުވަޒީރު ނަޖީބު ރައްޒާގުގެ ސަރުކާރުން ހަދާފައިވާ ބައެއް އެއްބަސްވުންތައް އަލުން މުރާޖައާ ކުރާނެ އެވެ. އޭގެ ތެރޭގައި ވެރިރަށް ކުއާލަ ލަމްޕޫރާއި ސިންގަޕޫރާ ދެމެދު ހައި ސްޕީޑް ރެއިލްވޭއެއް ގާއިމު ކުރުމަށް ހަދާފައިވާ އެއްބަސްވުމާއި އިރުމަތީ އައްސޭރި ސަރަހައްދުގައި ގާއިމުކުރާ ރެއިލްވޭގެ އެއްބަސްވުން ހިމެނެ އެވެ. މަހާތީރު ވިދާޅުވާ ގޮތުގައި އެ ދެ އެއްބަސްވުމުގެ ސަބަބުން ދައުލަތުގެ ދަރަނި ވަނީ ވަރަށް ބޮޑަށް އިތުރުވެފަ އެވެ.\nބޮޑުވަޒީރު ނަޖީބްގެ ސަރުކާރަށް ފާޑުވިދާޅުވަމުން، ވެރިކަންކުރާ ޕާޓީ އަމްނޯ އިން މަހާތީރު ވަކިވެވަޑައިގަތީ މިދިޔަ އަހަރެވެ. އައު ޕާޓީ އުފެއްދެވުމަށް ފަހު، އަމްނޯގެ މެމްބަރުންނަށް މަހާތީރު ގޮވައިލެއްވީ އެ ޕާޓީން ވަކިވެވަޑައިގަތުމަށް ފަހު ޕީޕީބީއެމްއާ ގުޅުމަށެވެ. އޭނާ ވިދާޅުވީ ޕާޓީގެ ލީޑަރު ޕާޓީ އަށް ޣައްދާރުވުމުން ވެސް އޭނާ ޕާޓީން ވަކި ނުކުރެވޭ ނަމަ، އެހެން މެންބަރުންނަށް އޮތް ހަމައެކަނި ގޮތަކީ ޕާޓީން ވަކިވުން ކަމުގަ އެވެ.\nއިތުރު ލިޔުންތައް ސިޔާސީ ޕާޓީ މެލޭޝިއާ މަހާތިރު މުހައްމަދު ނަޖީބު ރައްޒާގް\nނަޖީބު ވެރިކަމުން ބާލަން މަހާތިރު އާ ޕާޓީއެއް އުފައްދަނީ\nނަޖީބާ މެދު އަމަލު ކުރާނީ ގާނޫނާ އެއްގޮތަށް: މަހާތިރު\nނަޖީބުގެ ޕާޓީ އަށް އާ ލީޑަރަކު ހޮވައިފި\nދޯންޏެއްގައި މީހަކު ބަރަހަނާކޮށް ބޮޑެތި އަނިޔާތަކެއްދީފި\nކޮވިޑް-19: އަނެއްކާވެސް ނުބައި އަލާމާތެއް\nއަފްޝަންއަށް ޖިންސީ ފުރައްސާރަކުރި މީހަކު ހައްޔަރުކޮށްފި\nތޫފާނު ނިވާރުގެ އަސަރު ރާއްޖެއަށް ކުރާނީ ބުދަ ދުވަހު\nނަޝީދާއި އީވާގެ ކޮޓަރި ބަގްކުރަން އުޅުނު މައްސަލައެއް!\nޖަޕާނުން 117 މިލިއަން ރުފިޔާ ދެނީ


Nepal furathama faharah SAFF Championship ge final ah\nބަންގްލަދޭޝް އާއި ނޭޕާލް އެއްވަރުވީ 1-1 ގެ ނަތީޖާއަކުން\nފައިނަލުގައި ނޭޕާލް ވާދަކުރާނީ ރާއްޖެ ނުވަތަ އިންޑިއާއާ\n13 އޮކްޓޯބަރ 2021 | ބުދަ 18:12\nބަންގްލަދޭޝް އާއި ނޭޕާލް ބައްދަލުކުރި މެޗުގެ ތެރެއިން\nދެކުނު އޭޝިއާގެ އެންމެ ބޮޑު ފުޓްބޯޅަ މުބާރާތް ކަމަށްވާ "އުރީދޫ ސާފް ޗެމްޕިއަންޝިޕް 2021" ގައި ބުދަ ދުވަހުގެ ހަވީރު ބަންގްލަދޭޝްއާ އެއްވަރުކޮށް ފައިނަލުގެ ފުރަތަމަ ޖާގަ ނޭޕާލުން ހޯދައިފިއެވެ.\nމިއީ ސާފް ޗެމްފިއަންޝިޕުގެ ތާރީޚުގައި ނޭޕާލް ފައިނަލަށް ދަތުރުކުރި ފުރަތަމަ ފަހަރެވެ. މީގެ ކުރިން ސާފް ޗެމްޕިއަންޝިޕުގައި ނޭޕާލަށް ހޯދުނު އެންމެ ބޮޑު ކާމިޔާބީއަކީ 1993 ވަނަ އަހަރުގެ މުބާރާތުގެ ތިންވަނަ ހޯދުމެވެ.\nބުދަ ދުވަހުގެ ހަވީރު ކުޅުނު މެޗު ފަށައިގެން ނޭޕާލުން ބަންގްލަދޭޝްގެ ހާފަށް ބާރުބޮޑު ކުރި ނަމަވެސް، މެޗުގެ ނުވަވަނަ މިނެޓުގައި ބަންގްލަދޭޝްއިން ވަނީ ލަނޑު ޖަހައި ލީޑު ނަގައިފައެވެ. މި ލަނޑު އެ ޓީމަށް ކާމިޔާބުކޮށްދިނީ އެމްޑީ ސުމަން ރިޒާއެވެ. އޭގެ ފަހުން ނަތީޖާ އެއްވަރުކުރަން މެޗުގެ 14 ވަނަ މިނެޓުގައި ނޭޕާލުގެ ރޯހިތް ޗާންދަށް ހުސް ފުރުސަތެއް ލިބުނު ނަމަވެސް، އޭނާ ފޮނުވާލި ބޯޅަ ދިޔައީ ގޯލާ އަމާޒުނުވެއެވެ.\nމި މެޗުގައި ބަންގްލަދޭޝްއަށް މައްސަލަތަކެއް ކުރިމަތީވީ މެޗުގެ 79 ވަނަ މިނެޓުގައި އެ ޓީމުގެ ގޯލްކީޕަރު އަނީސުރް ރަހްމާނަށް ސީދާ ރަތް ކާޑެއް ދެއްކުމުންނެވެ. ރެފުރީ އޭނާއަށް ރަތް ކާޑެއް ދެއްކީ ނޭޕާލުގެ ކައުންޓަ އެޓޭކެއް ހުއްޓުވުމަށް އޭރިއާ ބޭރުން ބޯޅައިގައި އަތްލުމާ ގުޅިގެންނެވެ.\nއެއާއެކު މެޗު ނިމެން ތިން މިނެޓަށް ވެފައި ވަނިކޮށް ނޭޕާލުން ވަނީ ނަތީޖާ އެއްވަރުކޮށްފައެވެ. ލިބުނު ޕެނަލްޓީއަކުން މި ލަނޑު އެ ޓީމަށް ކާމިޔާބުކޮށްދިނީ އަންޖަން ބިސްޓާއެވެ. މިއީ އޭރިއާ ތެރެއިން ބަންގްލަދޭޝްގެ ބިޝްވަނާތު ޖޯޝް އަންޖަން ބިސްޓާއަށް ކުރި ފައުލަކާ ގުޅިގެން ލިބުނު ޕެނަލްޓީއެކެވެ.\nމި މޮޅާއެކު ނޭޕާލް ފައިނަލަށް ދަތުރުކުރިއިރު، ފައިނަލުގައި އެ ޓީމު ބައްދަލުކުރާނެ ޓީމެއް އެނގޭނީ ބުދަ ދުވަހުގެރޭ ރާއްޖެ އާއި އިންޑިއާ ބައްދަލުކުރާ މެޗަށްފަހުގައެވެ.\nލީގު ބުރުގެ އެންމެ ގަދަ ދެ ޓީމު ފައިނަލަށް ދަތުރުކުރާއިރު، މި ވަގުތު ތާވަލުގެ އެއްވަނައިގައި ނޭޕާލް އޮތީ ކުޅުނު ހަތަރު މެޗުން ލިބުނު ހަތް ޕޮއިންޓާއެކުއެވެ. ދެވަނައިގައި އޮތް ރާއްޖެއަށް ތިން މެޗުން ލިބިފައިވަނީ ހަ ޕޮއިންޓެވެ. އަދި ތާވަލުގެ ތިންވަނައިގައި އޮތް އިންޑިއާއަށް ތިން މެޗުން ފަސް ޕޮއިންޓް ލިބިފައިވާއިރު، ތާވަލުގެ ހަތަރުވަނައިގައި އޮތް ބަންގްލަދޭޝްއަށް ހަތަރު މެޗުން ލިބިފައިވަނީ ހަތަރު ޕޮއިންޓެވެ. އަދި ފުލުގައި އޮތީ ހަތަރު މެޗުން އެއް ޕޮއިންޓް ހޯދި ސްރީ ލަންކާއެވެ.


ކުނިކޮށި ބެލެހެއްޓުމަށް އައު މުއައްޒަފެއް ނަގާއިފި\nކުުނިކޮށީ މެނޭޖްކޮށް، ކުނި އުކަން އަންނަ ފަރާތްތަކަށް އެހީތެރިވުމަށް ކައުންސިލްގެ ފަރާތުން މުވަޒަފެއް ހަމަޖައްސާފިއެވެ. ކުރިން ކުނިކޮށި ބަލަހައްޓަމުންދިޔަ ހއ. އިހަވަންދޫ ޖަވާހިރުމާގެ އަބްދުލް ޢަލީމް ޙަސަން އެ ވަޒީފާއިން ވަކިވުމުން، ކުނި ކޮށި ބަލަހައްޓާ ދޭނެ ފަރާތެއް ހޯދުމަށް ކުރެވުނު އިޢުލާނައި ގުޅިގެން ކުރިމަތި ލާފައިވާ ދެ މުވައްޒަފުންނައި އިންޓަވިއު ކުރުމަށްފަހު ކުނިކޮށި ބަލަހައްޓާދޭނެ މުވައްޒަފަކަށް ހަމަޖެހިގެން ދިޔައީ ހއ.އިހަވަންދޫ ތިކުރީތު ޢަލީ ޢަބްދުއް ޞަމަދެވެ.\nއިހަވަންދޫ ކުނިކޮށްޓަކީ ދުވާލެއްގެ މައްޗަށް 8 (އަށެއް) ޓަނު ކުނި ޖަމާވާ ކުނި ކޮށްޓެކެވެ. އަދި މި ކުނިކޮށްޓަކީ ކުނިކޮށި ހެދި އިރުން ފެށިގެން ކުނިތައް ނަގާ ސާފުކޮށްފައިނުވާ ކޮށްޓެކެވެ. މި ތަން މެނޭޖް ކުރުމުގައި ކައުންސިލަށް ދިމާވެފައިވާ ގޮންޖެހުން ހައްލު ކުރުމަށް މަސައްކަތް ކުރަމުން އަންނަކަން ފާހަގަ ކުރެވެއެވެ.\nކުނި މެނޭޖް ކުރަން ފަސޭހަ ކުރުމުގެ ގޮތުން، ކުނިކޮށްޓަށް ކުނިއެޅޭނެ ވަގުތުތަކެއް ކައުންސިލުން ވަނީ ހަމަޖައްސާފައެވެ. އެއީ ހެނދުނު 8:00 ން 11:00 އަށް. އަދި މެންދުރު ފަހު 14:00 ން 18:00 އަށެވެ. މި ނޫން ވަގުތު ތަކުގައި ކުނިއެޅުމަކީ މަނާކަމެކެވެ.


Nasheed Avahaarakohlan Dhin Hamalaa Aai Gulhey Ithuru Mauloomaath Maadhamaa Haamakuraane - Vaguthu\nނަޝީދު އަވަހާރަކޮށްލަން ދިން ހަމަލާއާއި ގުޅޭ އިތުރު މައުލޫމާތު މާދަމާ ހާމަކުރާނެ\nރައްޔިތުން މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން މިމަހުގެ 06 ވަނަ ދުވަހުގެ ރޭ ދިން ހަމަލާ އާއި ގުޅޭ އިތުރު މައުލޫމާތު މާދަމާ ހާމަކުރާން ފުލުހުން ތައްޔާރުވެއްޖެއެވެ.\nފުލުހުން މިރޭ މީޑިއާތަކަށް ފޮނުވި ދައުވަތެއްގައި ވިދާޅުވީ ނީލޯފަރު ހިނގުމުގައި އެއްޗެއް ގޮއްވާލައި ނަޝީދަށް އަމާޒުކޮށް ދިން ޓެރަރިސްޓް ހަމަލާއާ ގުޅޭ މައުލޫމާތު ދިނުމަށް ފުލުހުން މާދަމާ ނޫސްވެރިންގެ ބައްދަލުވުމެއް ބާއްވާނެ ކަމަށެވެ. ނޫސްވެރިންގެ ބައްދަލުވުން އޮންނާނީ މާދަމާ ހެނދުނު 11:00 ގައެވެ.\nފުލުހުން ވިދާޅުވީ ނޫސްވެރިންގެ ބައްދަލުވުމުގައި މައުލޫމާތު ދެއްވާނީ، ކްރިމިނަލް އިންވެސްޓިގޭޝަން ކޮމާންޑުގެ ފަރާތުން ޗީފް ސުޕްރިންޓެންޑެންޓް އޮފް ޕޮލިސް މުޙައްމަދު ބަޝީރާއި ސުޕްރިންޓެންޑެންޓް އޮފް ޕޮލިސް ހަސަން ޝިފާޢު ކަމަށެވެ.\nމިއީ މިމަހުގެ 11 ވަނަ ދުވަހަށް ފަހު ފުލުހުން މިމައްސަލަ އާއި ގުޅިގެން ބާއްވާ ފުރަތަމަ ނޫސްވެރިންގެ ބައްދަލުވުމެވެ.\nނަޝީދު އަވަހާރަކޮށްލަން ދިން ހަމަލާ އާއި ގުޅިގެން މިހާތަނަށް ވަނީ ތިން މީހަކު ހައްޔަރުކޮށްފައެވެ. އޭގެތެރޭގައި ހަމަލާ ދިނުމުގައި އަމަލީ ގޮތުން ބައިވެރިވި މީހާ ވެސް ހިމެނެއެވެ.\nހައްޔަރުކޮށްފައިވާ ތިން މީހުންނަކީ ވެސް ހަރުކަށި ފިކުރަށް ތަބާވާ ބައެއް ކަމަށް ފުލުހުން ވަނީ ވިދާޅުވެފައެވެ. ހައްޔަރުކޮށްފައިވާ ތިން މީހުންގެ ބަންދަށް ވަނީ 15 ދުވަސް ޖަހާފައެވެ.\nނަޝީދަށް ދިން ހަމަލާ އާއި ގުޅިގެން އެމަނިކުފާނަށް ލިބުނު ޒަހަމްތަކަށް އިތުރު ފަރުވާ ހޯއްދެވުމަށް މިހާރު ހުންނެވީ ޖަރުމަންވިލާތުގައެވެ.\nރަށްވެހި ފަތިސްހަނދުވަރު ޖިނާ\nމެއި 20, 2021 00:01\nކަލޯމެނޭ މިއޮތީ ކަމަކާ ލައިގެންފަ. މި ބުނީ އަންނިބެއަށް ދިން ހަމަލާ ރަނގަޅެކޭ އެއް ނޫން. އެ ހަމަލާ ކުށްވެރިކުރަން މަވެސް.\nއެކަމަކު ކޮބަޔޯ ޑރ. އަފްރާޝީމް އަވަހާރަކޮށްލުމުގެ މުގުލުގައި ތިބި މީހުން؟ ކޮބާ ރިލްވާން ގެއްލުވާލި މީހުން؟ ކޮބާ ބްލޮގަރު ޔާމީނު މަރާލި މީހުން؟\nމެއި 20, 2021 09:45\nއަޅުގަނޑު ޤަބޫލުކުރާގޮތް ތަފާތު. މިކަމަކީވެސް ޔަހޫދީން ތަންތަން ގަޑުބަޑުކުރަން ދޭ ބާވަތުގެ ހަމަލާއެއްކަމަށް ބޭނުމަކީ ދީނީ ވިސްނުމާއި ދެކޮޅަށް މަސައްކަތްކުރާ މީހުންނާ ދެކޮޅު ޤާނޫނެއް ގެނެސް ލާދީނީ މީހުންނަށް ހިމާޔަތްދޭނެ މަގެއް ހޯދުން.\nއެކަމަކު މިއަދު ދިވެހި ފުލުހުން މިކަން ވަރަށް ރަގަޅަށް ބަލަން އެބަޖެހޭ ސައިކަލް އެތަނަށް ގެންދިޔަ މީހާއާއި އެމީހާއާއި އެކަން ހަވާލުކުރިމީހާއި އެމީހާއަށް އެކަން ހަވާލުކުރިމީހާއާއި މިހެންގޮސް މުޅި ޗޭނުގެ ބޮޅުތައް އެއްކޮށް އެއްތަނަކަށް ގެނެސް ރައްޔިތުންނަށް ހާމަކޮށް ދިނުން ވަކި މީހަކަށްވީމަ ފޮރުވާފަ ވަކިމީހަކަށް ވީމަ އެހިސާބުން ހުއްޓާނުލުން. ދިވެހި ފުލުހުންގެ ޤާބިލް ކަމާމެދު އަޅުގަނޑު ކުޑަވެސް ސުވާލެއް ނޫފައްދަން. އެއީ ޤާބިލްކަން ހުރި ބައެއް ކަން ނުވަނީ ސިޔާސީ ނުފޫޒުގެ ސަބަބުން.\nރައީސް ޔާމީން އަވަހާރަ ކޮއްލަން ދިން ރެރެރިސްޓް ހަމަލާގެ ރިޕޯޓް ކޮބައިތޯ އަހާލާ އަހާލާހިތްވީ ހަމަ އެ ކަން މިސަރު ކާރަށް ނުބެލުނީމަ ތި ކަންވެސް ބަލާނެ ކަމެއް ނެތް ނުހޯދޭނެ އެއިން އެއް ކަމެއްވެސް


Dhuvas meehunnan oagaatheri geyeh beynun | Mihaaru\nނާސިން ހޯމެއްގައި ދުވަސްވީ މީހަކަށް ހިދުމަތް ދެނީ--\n25 ނޮވެމްބަރ 2018 - 08:40 30 comments\nގައިބާރު ދެރަވެ އުމުރުން ދުވަސްވީ ދުވަހު އަޅާލުން ނުލިބޭ އެތައް ބަޔަކު މިރާއްޖޭގައި ވެސް އެބަ ތިއްބެވެ. އަމިއްލައަށް ނޫޅެވޭ ހާލު އެއްބަޔަކު ގޭގޭގައި އެކަނިވެފަ އެވެ. އަނެއް ބަޔަކު ގެންދާނެ ބަޔަކު ނެތިގެން ހޮސްޕިޓަލުތަކުގަ އެވެ. މަގުތަކުގައި ގިނަވެ ބައެއް ފަހަރު މަގުތަކާއި އެކި މައިޒާންތަކުގައި ނިދައިގެން އުޅޭ އެތައް ބަޔަކު ވެސް އެބަ ތިއްބެވެ. ޒަރޫރީ ބޭނުންތައް ރަނގަޅަށް ނުފުއްދި އެވެ. އެފަދަ ހާލެއްގައި ތިބި މީހުންނަށް ރާއްޖޭގައި އޮތް ހަމައެކަނި ފުރުސަތަކީ ކ. ގުރައިދޫގައި ހުންނަ ހާއްސަ އެހީއަށް ބޭނުންވާ މީހުންގެ މަރުކަޒެވެ.\nސިކުނޑީގެ ނުކުޅެދުންތެރިކަން ހުންނަ މީހުންނަށް ހާއްސަކޮށްގެން 1976 ގައި ހެދި އެ މަރުކަޒުގައި އެފަދަ މައްސަލައެއް ނެތް އެތައް ބަޔަކު ވެސް އެބަ ތިއްބެވެ. ގޮތެއް ނެތިފައި މަރު ދުވަހާ ހަމައަށް އެ މަރުކަޒުގައި އުޅެން ޖެހިފައިވާ މީހުންނަށް އެއީ ރަނގަޅު މާހައުލެއް ވެސް ނޫނެވެ.\nކ. ގުރައިދޫގައި ހުންނަ ހާއްސަ އެހީއަށް ބޭނުންވާ މީހުންގެ މަރުކަޒު--\nރާއްޖެއަށް ކޮން ކަހަލަ މަރުކަޒެއް؟\nރައީސް އިބްރާހިމް މުހައްމަދު ސޯލިހްގެ ސަރުކާރުން 100 ދުވަހުގެ ތެރޭގައި ކުރަން ރާވާފައިވާ ކަންކަމުގެ ތެރޭގައި ދުވަސްވީ މީހުންގެ ތެރެއިން އާއިލާއިން އަޅާނުލާތީ ގުރައިދޫ މަރުކަޒުގައި ތިބި މީހުންނަށް އެކަށީގެންވާ ތަނެއް ހަމަޖެއްސުން ހިމެނެ އެވެ. އެކަމަށް އަންނަ އަހަރުގެ ބަޖެޓުގައި ދެ މިލިއަން ރުފިޔާ ހިމަނާފައިވެ އެވެ.\nޖެންޑާ މިނިސްޓަރު ސިދާތާ ޝަރީފު ވިދާޅުވި ގޮތުގައި ސަރުކާރުގެ ވިސްނުމަކީ ސިކުނޑީގެ ނުކުޅެދުންތެރިކަން ހުންނަ މީހުންނަށް ހާއްސަ ގުރައިދޫ މަރުކަޒުގައި ތިބި އެކަމަކު އޭގެ މައްސަލައެއް ނެތް ދުވަސްވީ މީހުން ބަލާނެ އެހެން މަރުކަޒެއް ގާއިމްކުރުމެވެ. އެއީ ދުވަސްވީ މީހުންނަށް ހާއްސަ މަރުކަޒެކެވެ.\nސިދާތާ ވިދާޅުވީ އެއީ އަގެއް ދައްކައިގެން މީހުން ބަލަހައްޓާ ތަނަކަށް ނުވާނެ ކަމަށެވެ. ނަމަވެސް އަޅާލާނެ މީހަކު ނެތް ދުވަސް ވީ މީހުން ދައުލަތުން ބަލާ އުސޫލުން އެތަނުގައި ބަލާނެ ކަމަށް އޭނާ ވިދާޅުވި އެވެ. އެކަމަކު އެ މަސައްކަތް އަދި އުޅެނީ ޕްލޭނިން މަރުހަލާގައި ކަމަށް ވާތީ އިތުރު ތަފްސީލެއް ނުދެއްވަ އެވެ.\n"ވަކި ތަނެއް ލޮކޭޓް ކުރެވުނީމަ ޕްލޭނެއް ހަދާނެ. އަދި މިއީ ރާއްޖެއަށް އާ ކަމަކަށް ވާތީ މީހުން ތަމްރީނު ކުރަން ވެސް ޖެހޭ،" ސިދާތާ ވިދާޅުވި އެވެ.\nނާސިން ހޯމެއްގައި ދުވަސްވީ މީހުންތަކަކަށް ފަރުވާ ދެނީ--\nނާސިން ހޯމެއް ބޭނުން!\nދުވަސްވީ މީހުން ބަލަހައްޓާ "ނާސިން ހޯމް" ނުވަތަ "އެލްޑެރީ ހޯމް" ރާއްޖެއަށް ވެސް މުހިންމެވެ. އެއީ ދުނިޔޭގެ ތަރައްގީވެފައިވާ ގައުމުތަކުގައި ޒަމާނުންސުރެ އޮންނަ ހިދުމަތެކެވެ. ވަކި ގޮތަކަށް ކެއުން ބެހެއްޓުމާއި ބަލި މީހުންނަށް ގަވައިދުން ބޭސް ދިނުމާއި ކަސްރަތުތަކުގައި ބައިވެރިކުރުމުގެ އިތުރުން ހިތް އުފާވާ ކަހަލަ ކަންކަން، އުމުރާއި ހާލަތާ ގުޅޭ ގޮތަށް އެ ތަންތަނުގައި، ކުރިއަށް ގެންދެ އެވެ. ހިދުމަތް ދޭން ތިބެނީ ސިއްހީ ދާއިރާއިން ތަމްރީނު ވެފައިވާ ނަރުހުންނާއި އެހީތެރިވުމުގެ ތަމްރީނު ހަދާފައިވާ މީހުންނެވެ.\nދުނިޔޭގެ އެކި ގައުމުތަކުގައި އެފަދަ މަރުކަޒުތައް ހިންގަނީ އެކި ގޮތްގޮތަށެވެ. އޭގެ ތެރެއިން ބައެއް ގައުމުތަކުގެ ސަގާފަތަކީ އެކަނި ނޫޅެވޭ ހާލަށް ދިއުމުން އެފަދަ ތަންތަނަށް ލުމެވެ. ގިނަ ގައުމުތަކުގައި މައިންބަފައިން ބަލަހައްޓަނީ ދަރިންނެވެ. ނަމަވެސް ދަރިން ނުތިބޭ ނުވަތަ އާއިލާގެ ތަފާތު މައްސަލަތަކުގެ ސަބަބުން އަޅާލުން ނުލިބޭ މީހުންނަށް ގޮތެއް ހޯދައިދޭން ޖެހެ އެވެ. ރާއްޖެއަށް ވެސް އެ މައްސަލަ މިހާރު ވަނީ ކުރިމަތިވެފަ އެވެ.\nއެހީތެރިކަމަށް ބޭނުންވާ މީހުންނަށް ހިލޭ ސާބަހަށް ހިދުމަތް ދޭ އަހުމަދު ހިޝާން މިހާރު ކުރައްވާ މަސައްކަތުން ވެސް ރާއްޖެއަށް އެކަން މުހިންމު މިންވަރު ސާފެވެ. ލަންޑަންގައި ހަ މަސް ދުވަހު ހިލޭ ސާބަހަށް އެ މަސައްކަތް ކުރައްވާފައިވާ ހިޝާން މިހާރު ވެސް ގެންދަވަނީ މާލޭގައި ދުވަސްވީ 14 ފިރިހެނުންގެ ކަންކަން ބަލަހައްޓަވަމުންނެވެ. އެމީހުން ސާފުކުރުމާއި ފެންވެރުވުމާއި ތުނބުޅި ބޭލުން ފަދަ ކަންކަމެވެ. އެއީ އެކި ސަބަބުތަކާ ހުރެ އާއިލާގެ އަޅާލުން ނުލިބޭ ނުވަތަ އަންހެން ދަރިން ތިބުމުން ބަފައިންނަށް އެފަދަ ކަންކަން ނުކޮށްދެވޭ އާއިލާތަކެވެ.\nނާސިން ހޯމެއްގައި ދުވަސްވީ މީހުންތަކެއް ކަސްރަތު ކުރަނީ--\nހިޝާން ވިދާޅުވި ގޮތުގައި މިހާރަކަށް އައިސް ދުވަސްވީ މީހުންނަށް އިހުމާލުވާ މިންވަރު އިތުރެވެ. އެހެންކަމުން އެފަދަ މީހުން ބަލަހައްޓާނެ ހާއްސަ ތަނެއް ހުރުމަކީ ރާއްޖޭގައި ކޮންމެހެން ކުރަން ޖެހިފައިވާ ކަމެއް ކަމަށް އޭނާ ވިދާޅުވި އެވެ.\nމުޅި އެ މައްސަލަ ހައްލު ކުރުމަށްޓަކައި އެތަން ވާން ޖެހޭނީ އާއިލާތަކުން އަޅާނުލާ މީހުންނާއި މަގުތަކުގައި ނިދާ އުޅޭ މީހުންނަށް ވެސް ފުރުސަތު ލިބޭނެ ތަނަކަށް ކަމަށް ހިޝާން ވިދާޅުވި އެވެ.\n"މިހާރު ބައެއް އާއިލާތަކުން ދުވަސްވީ މީހުން ބަލަނީ މަޖުބޫރުން. ގަދަކަމުން. އެގޮތަށް ބަލާއިރު އެބަ އިހުމާލުވޭ. ގޭގައި އެކަނި އެބަ ބާއްވާ. އެއަށް ވުރެ މާ ރަނގަޅު އެ ހިދުމަތްތައް ރަނގަޅަށް ކުރާ ބަޔަކާ އެކަން ހަވާލު ކުރުން،" ހިޝާން ވިދާޅުވި އެވެ.\nއޭނާ ވިދާޅުވާ ގޮތުގައި އޯގާތެރިކަން ނުލިބޭ ދުވަސްވީ މީހުންނަށް 65 އަހަރު ވުމުން ދައުލަތުން ދޭ 5،000ރ. އެ ހިދުމަތަށް ހޭދަކުރެވިދާނެ އެވެ.\nއިޖުތިމާއީ ކަންކަމުގައި އުޅުއްވާ މުހައްމަދު ޝިހާބު ވިދާޅުވި ގޮތުގައި ދުވަސްވީ މީހުން އަމިއްލައަށް އެދިގެން ގޮސް އުޅެވޭނެ އަޅާލުމާއި އޯގާތެރިކަން ލިބޭ މަރުކަޒެއް ރާއްޖޭގައި ގާއިމް ކުރުން ލާޒިމެވެ. އެއީ ވަޒީފާތަކުގައި ބުރަކޮށް އުޅޭ ދަރިންނަށް މައިންބަފައިންނަށް އަޅާނުލެވޭ މައްސަލައަށް ހައްލު ލިބޭނެ ގޮތް ކަމަށް ވެސް އޭނާ ވިދާޅުވި އެވެ.\nއެފަދަ ތަންތަން ވާނީ، ޝިހާބު ވިދާޅުވި ގޮތުގައި، ދަރިން ބޭނުން ކޮންމެ ވަގުތެއްގައި މައިންބަފައިން ކައިރިއަށް ޒިޔާރަތްކުރެވޭނެ ތަންތަނަށެވެ.\n"މިދައްކަނީ މުސްކުޅި ވީމަ މައިންބަފައިން އެއްލައިލާ ވާހަކައެއް ނޫން. ދަރިން ބިޒީކޮށް އުޅޭއިރު މައިންބަފައިން އެކަނި ގޭގައި ބޭއްވުމަށް ވުރެ ރަނގަޅު ހިދުމަތް ލިބޭ ތަނަކަށް ދުވަސްވީ މީހުން ގެންދިއުން،" ޝިހާބު ވިދާޅުވި އެވެ.\nއެމީހެއްގެ މައިންބަފައިން ބަލާނީ އެމީހެކޭ ބުނެގެން މި ޒަމާނުގައި ތިބެވޭކަށް ނެތެވެ. މީހުން ބިޒީވެ، ގޭގައި މަޑުކުރަން ދެވޭ ވަގުތު ވަނީ މަދުވެފަ އެވެ. އެހެންކަމުން މައިންބަފައިން ބެލުމުގެ ޒިންމާ ނަގާނެ ގޮތްތައް ވެސް ދަނީ ބަދަލުވަމުންނެވެ. އެއީ މިއަދުގެ ހަގީގަތެވެ. އެހެންކަމުން ދުވަސްވީ މީހުންނަށް ޚާއްސަ މަރުކަޒެއް ހަދަން ސަރުކާރުން އިސްނެގުމަކީ ރަނގަޅު ނިންމުމެއް ކަމަށް، އެތައް ބަޔަކު ދެކެ އެވެ.\nއިތުރު ލިޔުންތައް ނުކުޅެދުންތެރިކަން ހުންނަ މީހުން އުމުރުން ދުވަސްވީ މީހުން


Dho?! Gai ungulhaa ethi share nukuraathi\nގައި އުނގުޅާ އެތި ޝެއާ ނުކުރާތި\nފެންފުޅި އާއި ތުވާއްޔާއި ފާހާނަ ސީޓު އަދި ގަނޑު ސައިބޯނި ޝެއާކުރުމަަކީ އާއިލާގެ މީހުންގެ ތެރޭގައި އާންމު ކަމެކެވެ. އެހެންވެ ފެންވަރާއިރު ގައި އުނގުޅަން ގެންގުޅޭ ލޫފާ ނުވަތަ ޝަވަ ޕަފް ޝެއާކުރުން އެއީ މާބޮޑު ކަމެއްގެ ގޮތުގައި ވެސް ނުބަލަފާނެ އެވެ.\nނަމަވެސް މިއީ އެއްގޮތަކަށް ވެސް ކުރަން ހެޔޮވާ ވަރުގެ ކަމެއް ނޫނެވެ. އެއީ ގައި އުނގުޅަން މި ގެންގުޅޭ ސްޕޮންޖުގަނޑަކީ ބެކްޓީރިއާގެ ހާއްޔަކަށް ވާތީ އެވެ. ޑޮކްޓަރުން ބުނަނީ ގައި އުނގުޅާ އެ ސްޕޮންޖުގަނޑުގައި އުފެދި ހަރުލާ ބެކްޓީރިއާތަކުގެ ތެރޭގައި ޖަނަވާރުންގެ ތެރޭގައި ބަލި ފަތުރާ "ސުޑޮމޯނަސް އެރޮގިނޯސާ" ވެސް ހިމެނޭ ކަމަށެވެ.\nފެންވަރާ ނިންމުމަށް ފަހު ހިކޭ ފަދަ ގޮތަކަށް މި ގައި އުނގުޅާ އެތި ނުބަހައްޓާ ނަމަ އޭގައި އުފެދިފައި ހުންނަ ބެކްޓީރިއާތައް އިތުރުކޮށްލާނެ އެވެ. މި އެތި އެހެން މީހަކު ބޭނުންކުރުމުން ދެން ނުކުންނާނެ ނަތީޖާ އަމިއްލަ އަށް ވިސްނާލީމާ ވެސް އެނގޭނެ އެވެ. ގައި އުނގުޅާ އެތި ބޭނުންކުރުމުން ގައިގައި ހުންނަ ޑެޑް ސެލްތައް ވަކިވެ އެ ލޯވަޅުތަކުން ބެކްޓީރިއާތައް ހަންގަނޑު ތެރެއަށް ވަދެ ހަމުގެ ބަލިތައް ޖައްސާނެ އެވެ.\nއަދި އެކަކު ބޭނުންކޮށްފައި އޮންނަ ގައި ސްޕޮންޖު އެހެން މީހަކު ބޭނުން ކުރުމުން އެ މީހާގެ ހަށިގަނޑުން ވަކިވި ޑެޑް ސެލްތައް އަނެއް މީހާގެ ގަޔަށް ވާސިލްވުމުގެ ފުރުސަތު ވެސް ހުޅުވޭނެ އެވެ.\nގައި އުނގުޅާއެތި ބޭނުންކުރުމުގައި ސަމާލުވާންވީ ކަންކަން:\n- އެހެން މީހަކު ބޭނުންކުރާ އެއްޗެއް ބޭނުން ނުކުރާތި\n- ޕްލާސްޓިކް އެއްޗެއް ބޭނުންކުރާ ނަމަ އެންމެ މަދުވެގެން ކޮންމެ ދެ މަހަކުން އާ ކުރުން\n- ފެންވަރާ ނިމުމަށް ފަހު އަވަހަށް ހިކޭނެ ފަދަ ތަނެއްގައި ބޭއްވުން


Story: Furaanadhandhen - EP20 - One Online\nފުރާނަދަންދެން - 20\nނަތާޝާ ސިކުނޑި ތެރޭގައި ވާހަކަތަކެއް ދެކެވެމުން ދިޔައެވެ. ފަރީޝާ އަތުގައި އޮތް ފޯޓޯއާއި މެދު ފުރަތަމަ ފަހަރަށް އޭނާ ވިސްނާލިއެވެ. އެ ފޮޓޯ ކޮންމެސް އެހެން ތަނަކުންވެސް އޭނާއަށް ފެނިއްޖެއެވެ. ކޮންތާކުން ހެއްޔެވެ؟ އަޒްކާ އަތުން ހެއްޔެވެ؟ އޭނާގެ ހަނދާނަކަށް ނައެވެ؟ އަމީދައްތަ އެފޮޓޯ ހިފައިގެން އޭނަ ކައިރިއަށް އެ އައީ ކީއްވެގެން ހެއްޔެވެ؟ އަނެއްކާ އަޒްކީއާއި އަމީދައްތަ ގުޅުމެއް އޮތީ ހެއްޔެވެ؟ އަޒްކީއަކީ އަމީދައްތަގެ ދަރިފުޅު ހެއްޔެވެ؟ ނޫނެކެވެ. އަޒްކީއަކީ އަޒްކީއެވެ. އަމީދައްތަ ހޯދަނީ އަރޫއެކެވެ. އެފޮޓޯ ކަހަލަ އެހެން ފޮޓޯއެއް ފެނުނުކަމަށްވާނީ ކުލާސް ކުއްޖެއްގެ އަތުންނެވެ. ނަތާޝާ ހިންހަމަޖައްސާލިއެވެ.\nނިދިފައި އޮތް ބުރުހާނުއްދީނަށް ހޭލެވުނީ ފިނި އަތަކުން އޭނާގެ އަތުގައި މީހަކު އަތް ޖައްސާލުމުންނެވެ. އޭނާ ބަލައިލިއިރު ކައިރީގައި ހުރީ ސަލްމާއެވެ.\n"ބޭސް ކާންވީނުން" ސަލްމާ ބުނެލިއެވެ.\nބުރުހާނުއްދީން ތެދުވެ އެނދުގެ ހެޑް ބޯޑުގައި ލެގިލިއެވެ. އޭނާ ބޭސްގުޅަ ދިރުވާލުމަށްފަހު ހުސްތަށި ސަލްމާ އަތަށް ދިއްކޮށްލިއެވެ.\n"އިނގިއްޖެތަ އެއީ ކޮން ކުއްޖެއްކަން" ބުރުހާނުއްދީން އަހާލިއެވެ.\n"ދައްތައަށް ނޭނގޭ. އެކަމަކު ހީވޭ ވަރަށް ރަނގަޅު ކުއްޖެއްހެން. އެކުއްޖާ ލޭވެސް ދިނީ" ސަލްމާ ވާހަކަދެއްކިއެވެ.\n"ވަރަށް ބޭނުން އެއީ ކާކުތޯ ބަލަން. އެކުއްޖާގެ އާއިލާއަށް މިގެއަށް ކެއުމަކަށް ދަޢުވަތުދޭން ބޭނުން. ދައްތަ އަދިވެސް ބަލައިދީބަލަ" ބުރުހާނުއްދީން ވާހަކަދެއްކިއެވެ.\n"މާހިލްގެ ހަބަރެއްވިތަ ފަހުން؟" ސަލްމާ އަހާލިއެވެ.\n"އާނ. ވަރަށް ދެރަވެފަ ހުރީ. މިހާރު ހުރީ އެކުވެރިންތަކަކާއެކު ރިސޯޓެއްގަ. ބުނި ވަރަށް އަވަހަށް އަންނާނަމޭ" ބުރުހާނުއްދީން ވާހަކަދެއްކިއެވެ.\nސަލްމާ ދެއަތަކަށް ބޯހުރާލިއެވެ. މާހިލްގެ އުޅުން ރަނގަޅު ނޫންކަން ކޮއްކޮއަށް ނުވިސްނެނީ ކީއްވެގެން ހެއްޔެވެ؟\n"ދައްތަ މިދަނީ މެންދުރަށް ކެއުން ތައްޔާރުކުރަން. ކޮއްކޮ ނިދާލާ. ކާން ހަދާފައި ގޮވާލާނަން" ސަލްމާ ވާހަކަދެއްކިއެވެ.\nރޭގަނޑުގެ ދަންބައިގެ ވަގުތެކެވެ. މާހިލް މަޑުކޮށްލައިގެން ހުރީ މަގުމަތީގައި ގެއާއި ކުޑަ ތަންކޮޅެއް ދުރުގައި ހަދާފައި ހުރި ޖޯލި ފައްޗެއްގައެވެ. ތަނަށް ވެރިވެފައިވަނީ އަނދިރިކަމެވެ. ޖޯލިފައްޗާއި ކުޑަ ތަންކޮޅެއް ދުރުގައި ދިއްލާފައި ހުރި ހޮޅިދަނޑީގެ އަލި އެހިސާބަށް ފޯރަނީ ކިރިޔާއެވެ. މާހިލް ޖޯލީގައި އިންއިރު ދުރުން އަންނަ މީހަކަށް އެތަނުގައި މީހަކު އިންކަމެއް ނޭނގޭނެއެވެ. ހަމައެކަނި ފެންނާނީ އޭނާ ތުނބުގައި ޖަހާލައިފައި ހުރި ސިގިރޭޓްގެ އަލިފާންކޮޅެވެ. އިރުކޮޅަކުން ފެނުނީ އެތަނަށް ސައިކަލް މަޑުކޮށްލާފައި ދެ ފިރިހެނަކު ފޭބިތަނެވެ.\n"މިހެރީ ކަލޭ ހަވާލުކުރި ފައިސާ... ގުނާފައި މަދުވިއްޔާ ބުނޭ" ޖީބުން ނެގި ފައިސާތައް ޖޯލީގައި އިން މާހިލްގެ އުނގަށް އަޅާލަމުން ޙަމަދު ބުނެލިއެވެ. ސިނގިރެޓް ދުރަށް އެއްލާލަމުން މާހިލް ތެދުވީ ޚައިރާންވެފައި ހުރެއެވެ.\n"ހެހެހެ... ކުރިންވެސް އިނގޭ ކަލޭ ތިއީ ކަމެއްވާ މީހެއް ނޫންކަން. އެންމެ ރަނގަޅުވާނީ ކަލޭ މިތަނުން ރައްކާވިއްޔާ....... އައި ސެޑް ލީވް.....!!!" އަޑު ހަރުކޮށް މާހިލް ވާހަކަދެއްކިއެވެ.\n"ހިމާރެއްހެން އަޑުގަދަ ކުރިޔަސް އަހަރެން ބިރެއް ނުގަންނާނެ އިނގޭ.. އެހެންވީމަ އެނަރޖީ ވޭސްޓްކުރުން ހުއްޓާލާ... ބްރޯ... އަހަރެންނަށް ނުވާނެކަމެއް ނޯންނާނެ އިނގޭ...." މާހިލްގެ ކޮނޑުގައި އަތް އަޅުވާލަމުން ޙަމަދު ވާހަކަދެއްކިއެވެ.\n"ކަލެއަށް މި މާލެއިން އަންހެނަކު ނުހޯދުނެއްނު" ޙަމަދުގެ އަތް ފޮޅުވައިލަމުން މާހިލް ބުނެލިއެވެ.\n"ބްރޯ މަށާ ހަވާލުކުރި މަންޖެ އެއީ މި ރާއްޖޭގައި އުޅޭ މީހެއް ނޫން. ތިއީ އަހަރެން މިހާތަނަށް އެންމެ ބުރަކޮށް ކުރި މަސައްކަތް. އަހަރެންގެ މީހުން ވަރަށް ގިނަ ތަންތަން ލޮކޭޓްކުރި" ޙަމަދު ވާހަކަދެއްކިއެވެ.\nމާހިލް ޖޯލީގައި އިށީނެވެ. އޭނާ ވިސްނާލިއެވެ. އަޒްކާ މާލޭގައި ނޫޅެންޏާ ދާނީ ވަކި ކޮންތާކަށް ހެއްޔެވެ؟ އެއީ އާއިލާއެއް އޮތް މީހެއް ނޫނެވެ. އޭނާ ބަލިކޮށްފައި އަޒްކާ ކުރި ހޯދުން އެއީ އެއްގޮތަކަށްވެސް އޭނާއަށް ބަލައިގަނެވޭނެ ކަމެއް ނޫނެވެ. އަޒްކާ ޖެހޭނީ އޭނާގެ ބާރުގެ ދަށަށް އަންނާށެވެ. އޭނާގެ އެތެރެހަށީގައި ކެކެމުންދާ އަލިފާންގަނޑަށް ކިރިޔާވެސް ފިނިވާނީ އޭނާގެ އަތުގައި އަޒްކާ ޖެހުނު ދުވަހަކުންނެވެ.\nއިތުރު މަހެއް ފާއިތުވެގެން ދިޔައީ އެސްފިޔަ ޖަހާލާހާ މަދު ވަގުތުކޮޅެއްގެ ތެރޭގައެވެ. ނާހިދާއި ނައިޝީ ގާތް ދެއެކުވެރިންނަށްވެ ނިމިއްޖެއެވެ. ދެމީހުން އެކަކު އަނެކަކާއި ސަމާސާ ކުރުންތައް ގިނަ ވެއްޖެއެވެ. އެހެންނަމަވެސް އެކުވެރިކަން ފަހަނައަޅާދާން އެކަކުވެސް ބޭނުމެއްނުވެއެވެ.\nމާލޭގެ މަޝްހޫރު ރެސްޓޯރެންޓަކުން ރޭގަނޑުގެ ކެއުން ނިންމާލާފައި ދެމަފިރިން މަގުމައްޗަށް ނިކުތީ ބުރިޖުމަތީގައި ދުއްވާލާފައި ގެއަށް ދިޔުމަށެވެ. ތަންކޮޅެއް ދުރުގައި ޕާކްކޮށްފައި ހުރި ސައިކަލް ނަގައިގެން އަންނަދެން ނައިޝީ ހުރީ މަގުގެ އެއްފަރާތުގައި މަޑުކޮށްލައިގެންނެވެ.\n"ޝިޓް! މަގޭ ފޯނު...." ނައިޝީ ބުނެލިއެވެ.\n"އެތެރޭގަތަ ވީ...؟ ދޭ ހިފައިގެން އަންނަން" ނާހިދު ބުނެލިއެވެ. ނައިޝީ އަލުން ރެސްޓޯރަންޓުގެ ތެރެއަށް ވަދެގެން ދިޔައެވެ.\nސައިކަލްމަތީގައި އަމިއްލަ ފޯނަށް ބަލަހައްޓައިގެން އިން ނާހިދު ސިހުނީ ދާދި ކައިރިން މީހަކު ކަރުކެހިލުމުންނެވެ. ނާހިދް ބަލައިލިއެވެ. ކުރިމަތީގައި ހުރި މާހިލް ފެނުމުން ދެބުމަ ގޮށްޖަހާލަމުން ފޯނު ލައިގެން ހުރި ޖީންސުގެ ޖީބަށް ކޮށްޕާލިއެވެ. ނާހިދް މަސައްކަތްކުރީ މާހިލްއާއި ދުރަށް ކުޑަކޮށް ސައިކަލް ދުއްވާލާފައި މަޑުކޮށްލާށެވެ. ސައިކަލުގެ މުށްގަނޑުގައި ހިފާލާފައި މަޑުކޮށްލީ މާހިލް ވާހަކަދެއްކުމުންނެވެ.\n"ކަލޭ... ވަރަށް އުފަލުންދޯ ތިއުޅެނީ. ހީކުރަނީތަ އަޒްކާ ފޮރުވައިގެން ތިގޮތަށް އުމުރުދުވަހު ކަލެއަށް އުޅެވިދާނެކަމަށް" މާބުރެއްހެން ނާހިދު ސައިކަލު ވަށައިގެން އެނބުރެމުން މާހިލް ވާހަކަދައްކަމުން ދިޔައެވެ.\n"ހަމަތަ ބްރޯ... އަޒްކާއަކީ ކާކު...؟ އައި ޑޯންނޯ" ނާހިދް ބުނެލިއެވެ. ދުލުން އަޒްކާގެ ނަން ކިޔަންޖެހުމުން ހިތަށް އުނދަގުލެއް ވިއެވެ.\n"ހަމަ މިހާރުބުނޭ އަޒްކާ ވީތަނެއް... އެހެންނޫނީ މިރޭ އަހަރެން އަތުން ކަލޭގެ ދުވަސްދާނެ" ނާހިދު ލައިގެން އިން ޓީޝާޓޫގެ ކަރުވަޅުގައި ހިފާ އަތަށް އޮޅާލަމުން މާހިލް ބުނެލިއެވެ.\n"މޮޔަވީތަ...؟ މިތަނުން ކަލެއަށް އަހަރެން ނޫނީ އެހެން މީހަކު ނުފެނުނީތަ...؟ ނޫނީ ބައްލަވައިގެންތަ ތިހުރީ" ގަދަކަމުން މާހިލްގެ އަތް ނައްޓުވާލަމުން ނާހިދް ބުނެލިއެވެ.\nފޯނު ހިފައިގެން އައި ނައިޝީ އައިސް ނާހިދު ކައިރިއަށް ހުއްޓި ސައިކަލް ފަހަތަށް އަރާ އިށީނީ ރުޅިއައިސްފައިވާ ސިންގާއެއްހެން މާހިލް ނާހިދަށް ބަލަހައްޓައިގެން ހުއްޓައެވެ. ވަގުތުން މާހިލްގެ ނަޒަރު ނައިޝީއަށް ހުއްޓުނެވެ. ވާނުވާ ނޭނގިފައި އިން ނައިޝީ މާހިލަށް ދިނީ ހިނިތުންވުމެކެވެ. ނައިޝީގެ ހިނިތުންވުން މާހިލްގެ ހިތާއި ހަމައަށް ވާސިލްވިއެވެ. ވަގުތުން ނައިޝީއާއި ގުޅުމެއް އުފައްދަން އެނާ ބޭނުންވިއެވެ. އެހެނީ އެފަދަ ރީތިކަމެއް އޭނާއަށް މާލެއިން ފެނިފައެއް ނުވެއެވެ. އެ ޙަޤީޤަތް އޭނާގެ ހިތާއި ހަށިގަނޑު ނައިޝީގެ އެންމެ ފުރަތަމަ ފެނިލުމުންވެސް ޤަބޫލުކުރިއެވެ.\n"ހައި... އައިމް މާހިލް.... ނާހިދްގެ އެކުވެރިއެއް" ނައިޝީއަށް ސަލާމަށް އަތް ދިއްކޮށްލަމުން މާހިލް ބުނެލިއެވެ.\n"ވަރަށް ރީތި ކުއްޖެއް. ފުރަތަމަ ބައްދަލުވުމާއެކު ސަލާމް ކޮށްލަންވާނެއްނު" މާހިލް އަތް ދިއްކޮށްލަމުން ބުނެލިއެވެ.\nހިތްހަމަނުޖެހިފައި އިން ނާހިދް ސައިކަލުގެ މުށްގަނޑުގައި ހިފާ ބާރަކަށް ސައިކަލް ސްޓާޓްކޮށްލުމަށްފަހު ދުއްވާލިއެވެ. މާހިލްގެ ހަށިގަނޑު ސައިކަލް ދަށުނުވެ ސަލާމަތްވީ ކިރިޔާއެވެ. ހިތުގައި އުފެދުނު ބިރުވެރިކަމެއްގެ ސަބަބުން ފަހަތުގައި އިން ނައިޝީއަށް ނާހިދް ލައިގެން ހުރި ގަމީހުގެ ދެފަރާތުން ހިފާ ހިފާ ބާރުކޮށްލެވުނެވެ.\n"ވަޓްސް ރޯންގް" ބިރުގަނެފައި އިން ނައިޝީ ވާހަކަދެއްކީ ވަކި ހިސާބަކަށް ގޮސް ސައިކަލުގެ ދުވެލި ނާހިދު މަޑުކޮށްލުމުންނެވެ. އޭރު ނާހިދް ސައިކަލް ދުއްވިލެއް ބާރުކަމުން ނައިޝީގެ ދެލޮލުން ވަނީ ކަރުނަ ފޭދިފައެވެ.\n"ލެޓްސް ގޯ ހޯމް. ދުއްވަން ނިކުންނާނީ އެހެން ރެއަކުން" މަޑުމައިތިރިކަމާއެކު ނާހިދް ވާހަކަދެއްކިއެވެ. ނައިޝީ ވަކި ޖަވާބެއް ނުދިނެވެ. އޭނާ އިނީ ހިތްހަމަޖެހިފައެއް ނޫނެވެ. ނާހިދަށް ބަދަލެއް އައިސްފައިވާކަން އޭނާއަށް އިނގެއެވެ. އޭނާ ބޭނުންވީ ހަމަޖެހެން ނާހިދަށް ވަގުތު ދިނުމަށެވެ.\nހިނގާދިޔަ ކަންތަކާއި ބެހޭގޮތުން ނާހިދު ނައިޝީއާއި ވާހަކަދެއްކީ ނިދަން އުޅުނު ވަގުތުގައެވެ.\n"ސޮރީ އިޝީ...!" ނާހިދް ބުނެލިއެވެ. އޭރު ނައިޝީ އޮތީ ކުއިލްޓް ދަށަށް ވަދެ ނާހިދުގެ މޫނަށް ބަލަހައްޓައިގެންނެވެ. އޭނާ އޮތީ ނާހިދް ވާހަކަދައްކާނެ އިރެއްގެ އިންތިޒާރުގައެވެ.\n"ފޯރް ވަޓް...؟" ނައިޝީ ބުނެލިއެވެ.\n"މިރޭ ވީ ކަންތަކުގަ. ހާދަ ރުޅިއެއްއައޭ... އިޝީ އެ ފިރިހެނާއާއި ވާހަކަނުދައްކާތި އިނގޭ. ހިއެއްނުވޭ އޭނާގެ ނިޔަތް ރަނގަޅު ހެނެއް" ނާހިދް ވާހަކަދެއްކިއެވެ.\n"ނާހިދް ތިވާހަކަ ނުދައްކާތީ އަހަން ބޭނުންނުވެފަ މި އޮންނަނީ.. އެކަމު ތިވަރަށް ބުނީތީ ބުނެފާނަން. އަސްލު ނޭނގޭ އެއީ ގޯސް މީހެއްކަމެއް. މޫނުމަތިން ހީވަނީ ރަނގަޅު ކުއްޖެއްހެން. ބުނީ އެކުވެރިއެކޭނު. ނާހިދް އެއްވެސް އެއްޗެއް ނުބުނަމެއްނު" ނައިޝީ ވާހަކަދެއްކިއެވެ.\n"އެއީ ކާކުކަން ފަހުން އަހަރެން އިޝީއަށް ކިޔައިދޭނަން. މިރޭ ދެން ނިދާލާ. މަށަށް ކަމެއް ކޮށްދެންޏާ މަގުމަތިން ވިޔަސް އެއްވެސް ތަނަކުން އޭނަ ފެނުނަސް ވާހަކަނުދައްކާތި" ނާހިދް ވާހަކަދެއްކިއެވެ. ވަގުތުން ނައިޝީ ބޯޖަހާލިއެވެ.\n"ގުޑްނައިޓް..." ނައިޝީގެ މޫނުގައި ފިރުމާލަމުން ނާހިދް ބުނެލިއެވެ. ނާހިދްގެ އެ ބީހިލުމުން ނައިޝީގެ ހިތުގައި ލޯބި އުތުރި އަރައިގަތެވެ.\nމެންދަމުގެ ހަމަހިމޭން ވަގުތެވެ. ބެލްކަނީގައި ހުއްޓިލައިގެން ނާހިދު ހުއްޓެވެ. ތަނަށް ވެރިވެފައިވާ ހަމަހިމޭންކަމުގެ ތެރެއިން ގަހެއްގެ ފަތެއްވެސް ހެލިލާ އަޑު ނީވެއެވެ. އޭނާ ހުރީ ވިސްނުމަކަށް ގެއްލިފައެވެ. މާހިލް ދެއްކި ވާހަކަތައް އޭނާގެ ހިތާއި ސިކުނޑީގައި ހަލަބޮލިކަމެއް އުފައްދައިފިއެވެ. އަބަދުވެސް އޭނާގެ ކުރިމައްޗަށް މާހިލް އަންނާނީ އެކަހަލަ ހަބަރެއް ހިފައިގެންނެވެ. އޭނާގެ ހިތުގައި ފަސްއަޅާ ފޮރުވާފައިވާ އަޒްކާގެ ހަނދާންތައް ހޭލަން ފަށައިފިއެވެ. ކައިވެންޏަށް ދެމަސް ފަހުން ފުރަތަމަ ފަހަރަށް އަޒްކާއާއިމެދު ވިސްނެން ފަށައިފިއެވެ. ނޭނގޭ ބާރަކުން އޭނާގެ ހިތަށް މަޖްބޫރު ކުރުވަނީއެވެ.\nމާހިލް އަޒްކާ ވީތަނަކާއި ބެހޭގޮތުން ސުވާލު އެކުރީ ކީއްވެގެން ހެއްޔެވެ؟ އަޒްކާ ހުންނާނީ މާހިލް ކައިރީގައި ނޫން ހެއްޔެވެ؟ އަނެއްކާ އަޒްކާގެ ހާލު ރަނގަޅު ބާއެވެ؟ އަޒްކާ މާހިލް ދޫކޮށް ދިޔައީ ހެއްޔެވެ؟ އެކަމަކު ކޮންތާކަށް ހެއްޔެވެ؟ އަޒްކާއާއި ބެހޭގޮތުން ނާހިދްގެ ހިތަށް ވެރިވި އެތައް ސުވާލުތަކަކުން އޭނާގެ ހިތް މާޔޫސްވިއެވެ. މަޑުމަޑުން އޭނާ ދެފަރާތަށް ބޯހޫރާލިއެވެ. އެހަނދާންތައް ސިކުނޑިން ނެރެލުމުގެ ބޭނުމުގައެވެ.\nއޭނާ ހިމޭންކަމާއެކު އިރުކޮޅަކު ހުރުމަށްފަހު އުޑަށް ބަލައިލިއެވެ. ދުނިޔެ މައްޗަށް ވެރިވެފައިވާ އަނދިރިކަމުގެ ތެރޭގައި އުޑުމަތިން އެންމެ ތަރިއެއްވެސް ނުފެނެއެވެ. މަޑުމަޑުން ޖެހެމުން އައި ވައިރޯޅި ބާރުވާހެން ހީވާން ފެށިއެވެ. އިސާހިތަކު އޭނާއަށް ފިނިވާން ފެށިއެވެ. އޭނާގެ މޫނުމަތީގައި ފުރަތަމަ ފެންތިކި ޖެހުނީ ދެވަނަ ފަހަރަށް އުޑަށް ބަލަހައްޓައިގެން ހުއްޓައެވެ. ބޮޑުތިކި ވާރޭ ވެހެން ފެށުމާއެކު އޭނާ ކޮޓަރިއަށް ވަދެ ބެލްކަނީގެ ދޮރު ކަހާލިއެވެ. އެނދަށް އަރަން އުޅުނު ވަގުތު އޭނާގެ ނަޒަރު ހުއްޓުނީ ކުއިލްޓް ތެރޭގައި ބޮނޑިވެގެން އޮތް ނައިޝީގެ މައުސޫމް މޫނު ފެނުމުންނެވެ. އޭނާ މަޑުމަޑުން އެނދާއި ކައިރިވާން ފެށިއެވެ. ނައިޝީ އޮތް ދިމާލާއި ދާދި ގާތަށް އައުމަށްފަހު ތިރިވެލިއެވެ. އޭނާ ވަރަށް ފުން ނަޒަރަކުން ނައިޝީގެ މޫނަށް ބަލައިލިއެވެ.\nރީތި ކުއްޖެކެވެ. ކުކުޅު ބިހެއްގެ ބަށްޓަމަށްވާ ދޮން މޫނުގައި އެންމެ ބިއްސެއްވެސް ނެތެވެ. ކަޅު ކުލައިގެ ބުމައިގެ ދަށުގައިވާ ލޮލުގެ އެސްފިޔަތައް ތިރިކޮށްލާފައިވާ ގޮތް އެހާ ލޯތްބެވެ. ނިދީގެ މީރުކަން އިހުސާސް ކުރަމުން ދާއިރު ތުނިތުނި ދެތުންފަތުގައި ވަނީ ފަނޑު މެރޫން ކުލައެކެވެ. ނާހިދް ވިސްނާލިއެވެ. އެ އަންހެންކުއްޖާއަށް އޭނާގެ ހިތުން ޖާގައެއް ނުދެވެނީ ކީއްވެގެން ހެއްޔެވެ؟ ލޯބިން އުޅޭ ދެމަފިރިއަކު ވިއްޔާ މިފަދަ ތޫފާނީ ރެއެއްގައި ބޭނުންވާނީ ތަންތަމަތީގައި ދެ ޖިސްމުގެ ހޫނުން ދެ ހަށިގަނޑަށް އަރާމު ގެނުވާށެވެ. ނައިޝީގެ ފަރާތުން އެފަދަ ބީހުމަކަށް އޭނާއަށް ނޭދެވެނީ ކީއްވެގެން ހެއްޔެވެ؟ އަނބިމީހާއަށް ވީއިރު ދެމެދަށް ވެރިވެފައިވާ އެކުވެރިކަމުގެ ފަރުދާ ކަހާލުމަށްފަހު ފިރިއެއްގެ ފަރާތުން އަންބަކު ބޭނުންވާ ލޯބި ދޭން ފަސްޖެހެވެނީ ކީއްވެގެން ހެއްޔެވެ؟ އޭނާގެ ހަޔާތަށް އަޒްކާ ކިޔާ އަންހެން ކުއްޖަކު އައުން އެއީ ފިރިއެއްގެ ލޯބިން އެ އަންހެންކުއްޖާ މަހުރޫމް ވާންވީ ސަބަބެއް ހެއްޔެވެ؟ އެކަމުގައި ނައިޝީގެ އޮތީ ކޮން ކުށެއް ހެއްޔެވެ؟ އެއްފަހަރާ އެތައް ޝަކުވާއެއް އޭނާގެ ހިތަށް ވެރިވުމާއެކު ދެލޯ ފެންކަޅިވިއެވެ. އޭނާ އިންތަނުން ފުންމައިގެން ތެދުވިއެވެ. ދެފަޔަށް ބާރުލާފައި ކޮޓަރިން ނިކުމެ ސިޑީގެ ހަރުފަތްތައް ކަޑައްތުކޮށްފައި ތިރިއަށް ފޭބިއެވެ. އޭރު ބޯކޮށް ވާރޭ ވެހޭއަޑު އިވެމުން ދިޔައެވެ. އޭނާ މިސްރާބު ޖެހީ ބަދިގެއާއި ދިމާލަށެވެ. ބަދިގޭ ލައިޓްތައް ދިއްލާލުމަށްފަހު އޭނާ ކޮފީ ހަދަން އަވަސްވެގަތެވެ. ފެން ހޫނުކުރަން ޖެއްސުމަށްފަހު ފުރިޖު ހުޅުވާލީ ފެން ފުޅިއެއް ނެގުމަށެވެ. އޭނާގެ ލޮލުގައި އަޅައިގަތީ އެއްބައި ކަނޑާލާފައި އޮތް ސްޕެގެޓީ ޕެކެޓެކެވެ. އޭނާ މަޑުމަޑުން އެ ޕެކެޓް ނެގިއެވެ. އިސާހިތަކު އޭނާގެ ހަނދާނަށް އަޒްކާއާއިއެކު ދަންވަރު އެ ބަދިގޭގައި ހޭދަކުރެވުނު ވަގުތުކޮޅު ހަނދާނަށް އަންނަންފެށިއެވެ. އޭނާއާއި އަޒްކާއާއި ދެމެދު އެންމެ ފުރަތަމަ ލޯބީގެ ހަދިޔާ ބަދަލުކުރީ އެފަދަ ދަންވަރެއްގައި އެ ބަދިގެ ތެރޭގައެވެ. އެދުވަހު އަޒްކާގެ މޫނުމަތިން ފެނުނު ލަދުރަކި ހިނިތުންވުން އޭނާގެ ހިތުން ދުވަހަކުވެސް ނުފިލާނެއެވެ. އޭނާ އަލުން ފުރިޖު ލައްޕާލުމަށްފަހު އެ ޕެކެޓް ލިއެވެ. މޭޒު ކައިރިން ގޮނޑިއެއް ދަމާލާފައި އިށީން އިރު މޫނުމަތި ވަނީ މިލާފައެވެ. އަޒްކާގެ ހަނދާންތަކުން އޭނާގެ ހިތް ރޮށްވާލިއެވެ. އަތުން ޖެހުމަށްފަހު މޭޒު މަތީގައި ހުރި ތަށިތައް ބުރުވާލީ އޭނާގެ އަމިއްލަ އިހުސާސްތައް ކޮންޓްރޯލް ކުރުމަށް އޭނާގެ ނަފްސު ނުކުޅެދިފައިވާ މިންވަރު އިހުސާސް ވުމުންނެވެ.\nގެއަށް ވަދެގެން އައި މާހިލް ފެނި ސިޓިންގްރޫމުގައި އިން ސަލްމާ ފުންމައިގެން ތެދުވިއެވެ. ސަލްމާއަށް ބަލައިވެސްނުލާ މާހިލް ވަދެގެން ދިޔައީ ބަދިގެއަށެވެ. ސަލްމާ ހަމަޖެހިލައިގެން އިށީނުމަށްފަހު މޭގައި އަތް އަޅައިލިއެވެ. މާހިލް ވަދެގެން އައި ގޮތުން އޭނާ ޖެހިލުންވީއެވެ. އިރުކޮޅަކުން ބަދިގެއިން އަޑުފަށްގަނޑެއް އިވިގެން ސަލްމާ ދުވެފައި އެދިމާލަށް ދިޔައެވެ.\n"ޔާރައްބީ.... މިއީ ކޮންކަމެއް...؟؟" ބަދިގެ ތެރެއަށް އުކާލެވިފައިވާ ތަށިތައް ފެނުމާއެކު ސަލްމާ ބުނެލިއެވެ. ކަފާލާފައިވާ މާހިލްގެ އަތުން މުށިތަކުގެ މައްޗަށް ފައިބަމުން ދިޔަ ލޭތައް ސަލްމާއަށް ފެނުނީ އޭގެ އިރުކޮޅެއް ފަހުންނެވެ. ހަދާނެގޮތެއް ނޭނގިގެން އިރުކޮޅަކު ލޭތަކަށް ބަލަން ހުރުމަށްފަހު އޭނާ ދެފަރާތަށް ބޯހޫރާލިއެވެ. އިސާހިތަކު އޭނާ ބޮލަށް އެނބުރުން އެރިއެވެ. އޭނާ ވަގުތުން އަޅައިގެން ހުރި ބުރުގަ ދަމައިގަތުމަށްފަހު މާހިލްގެ އަތުގައި އޮޅާލާފައި މާހިލް ގޮވައިގެން ބަދިގެއިން ނިކުތެވެ. އޭނާ އިރުކޮޅަކު އެތަނުގައި ހުރެއްޖެނަމަ އަނބުރައިގަނެގެން ވެއްޓޭނެކަން އޭނާއަށް ކަށަވަރު ވާތީއެވެ.\n"މޮޔަވީތަ...؟ އަމިއްލަ ނަފްސަށް ގެއްލުން ދިނުމަކީ ކިހާ ވަރެއްގެ ނުބައި ކަމެއްކަން ނޭނގެނީ ދޯ..." ސަލްމާ ވާހަކަދެއްކިއެވެ. އޭނާގެ އަޑުގައިވަނީ ފޫހިކަމެވެ.\n"އޭނަ ހީކުރަނީ ކީކޭ ކަމަށްތަ...؟ ހީކުރަނީތަ މި މާލޭގައި މަށަށް ފިލައިގެން އުޅެވިދާނެކަމަށް" އަވަސް ނޭވާތަކެއް ލަމުން ދިޔަ މާހިލް ވާހަކަދެއްކިއެވެ.\n"ކިތަންމެ ހިތްހަމަނުޖެހޭ ކަމެއް ވިޔަސް މިއީ ކޮށްގެންވާނެ ކަމެއް ނޫން. މިގޮތަށް ކަންތައް ކުރީމަ ކާކުގެ އަތަށް ތަދުވީ....؟ މަގޭތަ...؟ ނޫނީ މާހިލްގެ ބައްޕަގެތަ....؟" މާހިލް ގޮވައިގެން ގޮސް ސިޓިންގްރޫމް ސޯފާގައި ބައިންދަމުން ސަލްމާ ވާހަކަދެއްކިއެވެ.\n"މާހިލް....؟ ކިހިނެއްވީ ދަރިފުޅު އަތަށް...؟" ދޮރުމަތިން ކުއްލިއަކަށް އިވުނީ ބުރުހާނުއްދީންގެ އަޑެވެ.\n"އަނ. ކޮއްކޮގެ ލޯބިވާ ދަރިފުޅު އަތުގައި ބޭސްއަޅާ... އެހީއެއް ބޭނުންވިއްޔާ މަށަށް އަންގާލާ" ހިތްހަމަނުޖެހިފައި ކޮޓަރިއަށް ވަދެ ދޮރު ލައްޕާލަމުން ސަލްމާ ބުނެލިއެވެ.\n"ކޮބާތަ މައްސަލައަކީ....؟" މާހިލް ކައިރީގައި އިށީންނަމުން ބުރުހާނުއްދީން ވާހަކަދެއްކިއެވެ.\n"ބޯގޮވީ..." ބުރުހާނުއްދީން ފެނުމާއެކު މާހިލް ހުރީ ހިމޭންވެފައެވެ.\n"އަދި ހުރިހާ ތަނެއްވެސް ގޮވާނެ. ކީއްވެތަ ވަޒީފާއިން ވަކިވީ....؟" ބުރުހާނުއްދީން އަހާލިއެވެ. ވަގުތުން މާހިލްއަށް ބުރުހާނުއްދީނަށް ނަޒަރެއް ދެވުނެވެ. އޭނާ އެހާ ސިއްރުން ކުރި ކަންތައްވެސް ފަޅާއެރީއެވެ.\n"މާހިލް ހީކުރީ ބައްޕައަށް ސިއްރުން ކަންތައް ކުރެވޭނެ ކަމަށްތަ...؟" ބުރުހާނުއްދީން އަހާލިއެވެ.\n"އެތަން ކަމުނުދަނީ ބައްޕާ... ވަރަށް އަވަހަށް ޖޮބަކަށް ދާނަން" އެންމެފަހުން މާހިލް ބުނެލިއެވެ.\n"ހަނދާންކުރާތި ބައްޕަގެ ހުރި ހަމައެކަނި ދަރިއަކީ ތިއީކަން. ބައްޕަ ބޭނުންވަނީ ދަރިފުޅުވެސް ބައްޕަ ގޮތަށް ޒިންމާދާރު ވަޒީފާއެއް އަދާކުރަން" ބުރުހާނުއްދީން ވާހަކަދެއްކިއެވެ. މާހިލް ބޯޖަހާލަމުން ހިނިތުންވެލިއެވެ.\nބަދިގެ ތެރޭގައި މަސައްކަތެއްގައި ހުރި ޙައްވަ ބޯއަރިކޮށްލަމުން ގޭ މައިދޮރަށް ބަލައިލިއެވެ. އޭރު ނަޝްވާއާއި ޝަދީން ވަދެގެން އަންނަނީއެވެ. ޒިންކު ކައިރިއަށް ގޮސް ދެއަތް ދޮވެލަމުން ޙައްވަ ބަދިގެއިން ބޭރަށް ނިކުތެވެ.\n"ދަރިފުޅާ ނަޝްވާ...!" ޙައްވަ ނަޝްވާއަށް ގޮވާލީ ކޮޓަރިއަށް ވަންނަން ދަނިކޮށެވެ.\n"ކީކޭ ޙައްވައްތާ... އެއްޗެއް ބޭނުންވީތަ...؟" ހިނިތުންވުމަކާއެކު ނަޝްވާ އަހާލިއެވެ.\n"ޙައްވައްތަ ވާހަކައެއް ދައްކާލަންވެގެން" ޙައްވަ ކުރިއަށް ހިނގައިގަންނަމުން ބުނެލިއެވެ.\nޔޫކް ގޮވައިގެން ޝަދީން ކޮޓަރިއަށް ވަނުމުން ދޮރު ލައްޕާލާފައި ނަޝްވާ ޙައްވައަށް ފުރުސަތު ދިނެވެ. އޭނާ ޙައްވަ ގޮވައިގެން ގޮސް ސޯފާގައި އިށީނެވެ.\n"ދުވަހަކުވެސް އަދި ޙައްވައްތަ ތިހާ ސީރިޔަސްވެފަ އިންދާ ނުދެކެން. އަނެއްކާ ކިހިނެއްވީ...؟" ނަޝްވާ ވާހަކަދެއްކިއެވެ.\n"ޙައްވައްތަ މިއުޅެނީ ކުޑަ ދުވަސްކޮޅަކަށް ރަށަށް ދާން ޖެހިގެން. ދިވެހި ބޭހެއް ކުރަންވެގެން. އިނގޭ ނަޝްވާމެންނަށް ވަރަށް ދަތިވާނެކަން ޙައްވައްތަ ދިޔައިމަ. އެކަމަކު ވަރަށް މުހިންމުވީމަ" ޙައްވަ ވާހަކަދެއްކިއެވެ.\n"ޙައްވައްތައަށް އިނގޭތަ...! ތިއީ މިހާތަނަށް ޙައްވައްތަ އަހަރެން ކައިރީގައި އެދުނު އެންމެ ބޮޑު ކަންތައް. ޙައްވައްތަ ދިޔުމަކުން އެއްވެސް މައްސަލައެއްނެތް" ނަޝްވާ ވާހަކަދެއްކިއެވެ.\n"ޙައްވައްތަ ނެތަސް މަސްގެނައުމުގެ ކަންތައް ބަރާބަރަށް ހަމީދު ކުރާނެ. ޙައްވައްތައަށް މަޢާފްކުރައްޗެ. ހަމަ ވަރަށް މުހިންމުވީމަ މިދަނީ" ޙައްވަ ވާހަކަދެއްކިއެވެ.\n"އެވަރުކަމެއްނޫން... އެކަމަކު ޙައްވައްތަ ތިވަރުގެ ބައްޔެއްވިއިރު ކީއްވެ ނުބުނީ" ނަޝްވާ ބުނެލިއެވެ.\n"މާތްﷲ އިރާދަކުރެއްވީތީ ޙައްވައްތަ ރަނގަޅު. މިދަނީ ގާތް ކުއްޖަކަށް ކުޑަކަމެއް ދިމާވެގެން" ޙައްވަ ބުނެލިއެވެ.\nރޭގަނޑުގެ ވަގުތެވެ. ސިޑިން ފައިބައިގެން އައި ނައިޝީ މަޑުކޮށްލީ ސިޓިންގްރޫމުގައި ޓީވީއިން ދައްކަމުން ދިޔަ ޕްރޮގްރާމެއް ބަލަން އިން އިނާޝާއާއި މޯހަންދާސް ކައިރީގައެވެ.\n"މަންމާ...! މިދަނީ ކޮސްމެޓިކްސް ހުސްވެފަ ހުރީމަ ގަންނަންދާން. ވަރަށް އަވަހަށް އަންނާނަން އިނގޭ" އިނާޝާގެ ކޮނޑުގައި އަތް އަޅުވާލަމުން ނައިޝީ ވާހަކަދެއްކިއެވެ.\n"އެކަނިތަ...؟ ކޮބާ ނާހިދު...؟" ސުވާލުކުރީ މޯހަންދާސްއެވެ. އެއީ އިނާޝާވެސް ކުރަން ބޭނުންވާ ސުވާލަކަށް ވާތީ އޭނާ ނައިޝީގެ މޫނަށް ބަލަމުން ދިޔައެވެ.\n"އަށެއް ޖަހާއިރަށް ބައްދަލުވުމުށް ދިޔަ މީހާގެ އެ ބައްދަލުވުން އަދިވެސް ނުފަށާ. ނޭނގެޔޯ ގެއަށް އާދެވޭނެ އިރެއް. ނާހިދް ކައިރީގައި އަހާފައި މިދަނީ. ބުނީ މާދުރަށް ނުގޮސް ގޭ ކައިރިން ގަންނާށޭ" ނައިޝީ އޮޅުންފިލުވައިދިނެވެ. މޯހަންދާސް ބޯޖަހާލިއެވެ. އިނާޝާވެސް ހިނިތުންވެލިއެވެ.\nމަގުގެ އެއްފަރާތުން ހިނގަމުން ދިޔަ ނައިޝީ ސިހުނީ ދާދި ކައިރިން އަންހެން އަޑަކުން ގޮވާލުމުންނެވެ. އޭނާ ބައިބޯ މީހުންގަނޑުގެ ތެރެއިން ފަހަތަށް އެނބުރި ބަލައިލިއެވެ.\n"އީވް...! އޯއެމްޖީ..... ކޮންއިރަކު އައީ..." ދެ އަންހެންކުދިންނަށް އެކަކު އަނެކަކު ގައިގައި ބައްދައިގަނެވުނު އިރު ތިބެވުނީ މަގުމަތީގައި ކަން ހަނދާން ނެތިފައިވި ކަހަލައެވެ.\n"މިއަދު އައީ... އިޝީއަށް ގުޅަން ވަރަށް މަސައްކަތްކުރިން. އެކަމަކު ފޯނު ބަދަލުވީމަ ނަންބަރ ގެއްލިފައި އިނީ....." އުފާވެރި ހިނިތުންވުމެއް ތުންފަތަށް ގެނުވަމުން އީވް ވާހަކަދެއްކިއެވެ. ދެ އަންހެންކުދިން އެއްފަހަރާ 'ސޮރީ' އޭ ބުނެ އެއްފަރާތަކަށް ޖެހުނީ އެމަގުން ދިޔަ މީހަކު މަގު ބަންދުވެފައި ހުރުމުން ފަތިވަރު ގޮވައިގަތުމުންނެވެ.\n"ހިނގާބަލަ.... ބައްޕަގެ ސައިކުގައޭ ނިކުމެ މިއުޅެނީ" ނައިޝީގެ އަތުގައި ހިފައިގެން ހިނގައިގަންނަމުން އީވް ވާހަކަދެއްކިއެވެ.\n"ވެއިޓް... ކޮންތާކަށް މިދަނީ...." ނައިޝީ އަހާލިއެވެ.\n"މިތާ ކައިރީގައޭ ގެ ހުންނަނީ.. ގޭ ކައިރީގައި އެބަހުރި ވަރަށް ފަހުން ހުޅުވި ކެފޭއެއް... ވަރަށް ބައިވަރު ވާހަކަ އެބަހުރި" އީވް ބުނެލިއެވެ.\n"ވެއިޓް އަ މިނިޓް. ލެޓް މީ އާސްކް މައި ހަޒްބެންޑް ފަސްޓް" އީވް ހުއްޓުވަމުން ނައިޝީ ބުނެލިއެވެ.\nނައިޝީ ނާހިދަށް ގުޅާން ކުރި މަސައްކަތް ކާމިޔާބެއް ނުވިއެވެ. އޭނާ ޖެހުނީ މާޔޫސް ކަމާއެކު ފޯނު ދަބަހަށް ލާށެވެ.\n"އިޝީގެ ހަޒްބެންޑް އަންޑަސްޓޭންޑް ވާނެ. ޕްލީޒް ހިނގާބަ" އީވް ބުނެލިއެވެ.\nނައިޝީއަށް ނޫނެކޭ ބުނަން ނުކެރުނެވެ. އޭނާ އީވް އާއި އެކުގައި ގޮސް ސައިކަލަށް އެރިއެވެ.\nނައިޝީއާއި އީވް އަކީ ލަންޑަނުގައި އެކީގައި ކިޔެވި ދެކުދިންނެވެ. ކިޔެވުން ފުރިހަމަ ކުރުމަށްފަހު ނައިޝީ ރާއްޖެ އަންނަން އުޅުނު ދުވަހު އީވް ރުޔެވެ. ނަމަވެސް ނައިޝީއަށްޓަކައި އީވް އުފާކުރިއެވެ. ނާހިދް ދެކެ ނައިޝީ ލޯބިވާވަރު އީވްއަށް އޮޅިފައެއްނެތެވެ. އީވް އަކީ ވެސް ނައިޝީ ފަދައިން ހިކިކޮށް ހުންނަ ކުއްޖެކެވެ. ތަފާތަކީ އީވްގެ ހަމުގެ ކުލައެވެ. އީވް އަކީ އޮމާން ކަޅެއް ލިބިފައިވާ ކުއްޖެކެވެ.\nދެ ރަހްމަތްތެރިން އެއްތަންވެ ވާހަކަތަކުގައި ޖެހުމުން ގަޑިއަށް ބަލާލަން ނައިޝީ ހަނދާން ނެތުނެވެ. އަތް ދަބަސް ތެރެއަށްލި ފޯނު މަތިންވެސް އޭނާ ހަނދާން ނެތިފައިވި ކަހަލައެވެ. އޭނާ ގެއަށް ދިޔުމަށް މަގަށް ނިކުތީ އީވް އާއި އެކުގައެވެ. އޭނާ ހިނގާލާފައި ދާނެ ކަމަށް ބުނެ އީވް ފޮނުވާލީ މާލޭގައި ސައިކަލް ދުއްވަން އީވްއަށް ރަނގަޅަށް ނޭނގޭތީއެވެ.\nވަކި ހިސާބަކަށް ދިޔަތަނާ ނައިޝީ ސިހުނީ ފަހަތުން އައި މީހަކު އޭނާގެ ކޮނޑަށް އަތް އެއްލުމުންނެވެ. އެމީހާގެ އަތް ފޮޅުވާލުމަށްފަހު ނައިޝީ ދުރަށް ޖެހިލިއެވެ. އޭނާ ބަލައިލިއިރު އެ މޫނު ކޮންމެސް ތަނަކުން ފެނުނު ހަނދާނެއްވިއެވެ.\n"ނޭނގުނު ދޯ... މާހިލް.... އެއްކަލަ ރޭގައި ދިމާވިއެއްނު...." ނައިޝީ ކުރިމަތީގައި ހުރި މާހިލް ހީލަމުން ދެވަނަ ފަހަރަށް ސަލާމަށް އަތް ދިއްކޮށްލިއެވެ. ނައިޝީ ހަނދާންވިއެވެ. މާހިލްއާއި ވާހަކަނުދެއްކުމަށް ނާހިދް ބުނި ހަނދާންވެސް އޭނާ ވިއެވެ.\n"ސޮރީ....." ނައިޝީ ހިނގައިގަތެވެ. ނަމަވެސް އޭނާގެ ހިތުގައި ނުތަނަވަސްކަމެއް އުފެދިފައިވަނީ ފަހަތުން މާހިލް އަންނަކަން އިނގޭތީއެވެ. އޭނާ ފިޔަވަޅުތައް އަވަސްވާ ވަރަކަށް ފަހަތުގައި ހުރި މާހިލްވެސް އަވަސް ފިޔަވަޅު އަޅަމުން ދިޔައެވެ.\n"އަސްލުވެސް ތިއީ ވަރަށް ރީތި ކުއްޖެއް. މާލޭގައި ތިއަށް ވުރެ ރީތި ކުއްޖެއް ނޫޅޭނެ. ނަންބަރ ދޭންވީނުން" ނައިޝީއާއި ހަމަކުރަމުން މާހިލް ވާހަކަދެއްކިއެވެ. ނައިޝީ ބިރުން ހުރެ މާހިލްއަށް ނަޒަރެއް ދިނެވެ.\n"އޭނާ ދަބަހުން ފޯނު ނެގި ވަގުތު އެއީ އޭނާގެ ހަބަރެއް ނުވާތީ ނާހިދް ގުޅަމުން ދިޔަ ވަގުތެވެ. އޭނާ ވަގުތުން ފޯނު ނަގާފައި ކަންފަތުގައި ޖެހިއެވެ. އިތުރު އެއްވެސް އެއްޗެއް ނުބުނެ އޭނާ ހުރިތަން ނާހިދަށް ބުނެދިނެވެ.\n"ތިއީ އަޒްކާގެ ލޯބިވެރިޔާގެ މިހާރުގެ ގާރލް ފްރެންޑްތަ....؟" މާހިލް ކޮށްލި ސުވާލުން ނައިޝީއަށް މާހިލަށް ބަލައިލެވުނެވެ.\n"ޔެސް ރަނގަޅަށް ތިއިވުނީ.... ނާހިދްގެ ވަރަށް ގިނަ ކަންތައްތައް މަށަށް އިނގޭ.... އަން މިއީ މަގޭ ނަންބަރ. ނާހިދްގެ ޙަޤީޤަތް އޮޅުންފިލުވަން ބޭނުންވިއްޔާ ގުޅާލާ" ނައިޝީގެ އަތް ތެރެއަށް ކާރޑެއް ލަމުން މާހިލް އެނބުރި އައި ކޮޅަށް ހިނގައިގަތެވެ. ނައިޝީ އެކާރޑަށް ބަލައިލިއެވެ.\nމާހިލް ދިޔަ ދިމާލަށް ބަލަހައްޓައިގެން އޭނާއަށް ހުރެވުނީ ވިސްނަންވީ އެއްޗެއް ނޭނގިފައެވެ. މާހިލަށް އެނގޭކަމަށް އެބުނަނީ ނާހިދްގެ ކޮންކަމެއް ހެއްޔެވެ؟ ނާހިދްގެ ސިއްރުވެރި ފަރާތެއް އޮތީ ހެއްޔެވެ؟ ނޫނެކެވެ. ނާހިދަކީ މާހިލް ހީކުރާ ކަހަލަ މީހެއް ނޫނެވެ. ނާހިދަށް ވުރެ ބޮޑަށް އޭނާ އިތުބާރު ކުރާ އެހެން އެއްވެސް ފަރާތެއް މިދުނިޔޭގައި ނެތެވެ. ދެފަރާތަށް ބޯ ހޫރާލުމަށްފަހު އޭނާ އަތުގައި އޮތް މާހިލްގެ ކާޑު ދަބަސް ތެރެއަށް ކޮށްޕާލިއެވެ.\n"ނާހިދް..." ނައިޝީ ސިހުނީ އޭނާގެ ހަރަކާތްތަކަށް ބަލަހައްޓައިގެން ކައިރީގައި ހުރި ނާހިދް ފެނިފައެވެ.


މަންމައެއްގެ ލޯބި – 1 – Ilm\nމަންމައެއްގެ ލޯބި – 1\nނޯޓް: މިވާހަކައަކީ “އަލްޢަރަބިއްޔާ ލިއްނާޝިޢީން 6” ފޮތުގައި ގެނެސްފައިވާ، ޢަބްދުﷲ ޙުސައިން ބައްދާދީ ލިޔުއްވާފައިވާ ޢަރަބި ވާހަކައެއްގެ ތަރުޖަމާއެކެވެ. ޚިޔާލީ ނުވަތަ ޙަޤީޤީ ވާހަކައެއްކަމެއް އެނގޭކަށް ނެތެވެ. އެހެންނަމަވެސް ޢިބުރަތްތެރި، ހިނގުން އެކަށީގެންވާ ވާހަކައެކެވެ. ވާހަކައިގެން ކުރިއަށް ވަޑައިގަންނަވާށެވެ.\nތިމަންގެ ގާތް އެކުވެރިއެއް، އޭނާގެ ހިތްގައިމު ރަށުގައި ތިމަންގެ ޗުއްޓީ ހޭދަކޮށްލުމަށް ދަޢުވަތުދިނެވެ. އެ އެކުވެރިޔާގެ ރަށަކީ ކުޑަ ރަށެކެވެ. ވެރިރަށާ އެ ރަށާ ދެމެދުގައި ވަނީ ގާތްގަނޑަކަށް ކާރުގައި 12 ގަޑިއިރުގެ ރާސްތާއެވެ. އެރަށަށް ދިޔަމަގުމަތީގައި އަހަރެމެން ވާހަކަދައްކައި، ހީ ހެދީމެވެ. ހަމައެހެންމެ، ފަރުބަދަތަކުގެ ރިވެތި މަންޒަރުތަކުން ހިތަށް އުފާވެރިކަން ޙާޞިލުކުރުވިއެވެ. ދުވަސްވަރަކީ ވެރިރަށަށް ހޫނު ދުވަސްވަރެކެވެ. ދަތުރުގައި ތިމަންމެން ފަރުބަދަތަކުގެ މައްޗަށް އެރިވަރަކަށް ފިނިހޫނުމިން ރަނގަޅުވެ، ފިނިކަން އިޙްސާސްވެގެންދިޔައެވެ.\nރަށަކީ ވަރަށް ރީތި ރަށެކެވެ. ރަށް ވަށާލެވިފައިވަނީ ފެހިކަންގަދަ ޖަންގަލިންނެވެ. އުސްވެފައި ހުންނަ ބިންތަކުގައި ގެތައް ގިނައެވެ. ތިމަންނައަށް ދެވުނު ދުވަހު، ދަތުރުގެ ވަރުބަލިކަމާހުރެ ރަށުތެރެ ބަލާލުމަށް ދެވޭވަރެއް ނުވިއެވެ. އަދި އާދެވުނުއިރު ވަނީ ރޭގަނޑުގެ އަނދިރިކަން ދުނިޔެ މައްޗަށް ވެރިވެގަންނަން ފަށައިފިއެވެ. ރޭގަނޑު ބޭރަށް ދިޔުމުގެ ބަދަލުގައި ތިމަން ޚިޔާރުކުރީ އެކުވެރިޔާގެ ގޭގައި މަޑުކޮށްލާށެވެ. ނިދުމުގެ ވަގުތު ޖެހިއްޖެއުމަށްދާންދެން ތިމަންމެން ވާހަކަ ދެއްކުމުގައި ތިބީމެވެ.\nގަޑިން ރޭގަނޑު ދިހައެއްޖެހުމާ ކައިރިވެއްޖެއެވެ. އެނދު މަތީގައި ފޮތެއް ކިޔާލުމުގައި އިންދާ، ކުއްލިއަކަށް އަންހެނެއްގެ ރުއިމުގެ އަޑު އައިސް ކަންފަތުގައި ޖެހިއްޖެއެވެ. އެރުއިމުގައި ވަނީ މާޔޫސްކަމެވެ. ހިނދުހިނދުކޮޅުން އަޑުތަފާތުވެއެވެ. ތިމަން އެނދުން ތެދުވެ، ކުޑަދޮރާދިމާލަށް ދިޔައީމެވެ. އެ ރުއިމުގެ އަޑު އެ އަންނަނީ ކައިރީގައި ހުރި ގެއަކުންނެވެ.\nޖެހިގެން އައިދުވަހު ހެނދުނު، އެ ރުއިމަކީ ކޮން ރުއިމެއްތޯ ތިމަންގެ އެކުވެރިޔާ ކުރެން އަހާލީމެވެ. އެކުވެރިޔާ ތިމަންނައަށް ޖަވާބުދިނެވެ. “އެއީ ބުއްދިހަމަނުޖެހޭ އަންހެނެއްގެ އަޑެވެ. އޭނާ، އޭނާގެ ފިރިހެން ދަރިފުޅަށް ގޮވާއަޑެވެ. އެ ދަރިފުޅު އުޅެނީ އެ އަންހެންމީއާ ދުރުގައެވެ. އެ އަންހެންމީހާ އޭނާގެ ދަރިފުޅުދެކެ ނުހަނު ލޯބިވާކަން ފިޔަވާ އިތުރުވާހަކައެއް އެ އަންހެންމީހާއާ ބެހޭގޮތުން ތިމަންނައަކަށް ނޭނގެއެވެ. އެ ދަރިފުޅަށް އެނއަންހެންމީހާ ބަލިވެ އިންދައި ވަރިކުރި ފިރިހެންމީހާ އައިސް އެ ދަރިފުޅު ގެންދިޔުމުން އެ އަންހެންމީހާ މޮޔަވީއެވެ. އެ އަންހެންމީހާގެ ރުއިމުގެ ސަބަބުން ތިބާއަށް ނިދަން އުނދަގޫވިތޯއެވެ؟” ތިމަން ބުނީމެވެ. “ނޫނެކެވެ. އަހަންނަކަށް އުނދަގުލެއް ނުވެއެވެ. އެހެންނަމަވެސް ޙަޤީޤަތުގައިވެސް ވަރަށް ދެރަވިއެވެ.”\nދެތިން ދުވަހެއްފަހެވެ. ތިމަން އެކަނިމާއެކަނި ހިނގާލުމަށް ނުކުތީމެވެ. ވަޤުތަކީ އިރުއޮއްސުމަށް އިރު ތައްޔާރުވަމުން ދިޔަ ވަޤުތެވެ. ބޭނުމަކީ ކުރިމަތީގައި ފެންނަން އޮތް ބޮޑު ހިލަގަނޑަކާ ހަމައަށް ވާޞިލުވުމެވެ. ކުއްލިއަކަށް ތިމަން ހުއްޓުން އެރީ ކުރިމަތިން ފެނުނު ދިގު ދޮން އަންހެނެއްގެ ސަބަބުންނެވެ. އެ އަންހެންމީހާގެ ޢުމުރު ގާތްގަނޑަކަށް ސާޅީހާ ގާތްވާނެއެވެ. ތިމަން ފެނުމާއެކު އެ އަންހެންމީހާ ބިރުގަތެވެ. އެ އަންހެންމީހާއަށް ހަދާނެގޮތެއް ނޭނގުނެވެ. ތިމަންގެ ކުރިމަތީގައި ހުންނާނީތޯ ނުވަތަ ދުވެ ފިލާނީތޯއެވެ. ކުޑަ ވަޤުތުކޮޅަކަށްފަހު ރުޅިވެރިކަމާއެކު ތިމަންނައަށް ބުންޏެވެ. “ތިމަންގެ ކިބައިން ބޭނުން ވަނީ ކޮންކަމެއް ހެއްޔެވެ؟ ތިމަންގެ ފަހަތުން ކޮންމެތަނަކަށް ތިޔަ އަންނަނީ ކީއްވެގެން ހެއްޔެވެ؟” ތިމަން ބުނީމެވެ. “ދައްތާއެވެ! ތިމަންނައަށް މަޢާފުކުރާށެވެ. އެއްވެސްހާލެއްގައި ތިމަންގެ ޤަޞްދަކީ ދައްތައަށް އުނދަގޫކުރުމެއް ނޫނެވެ. އަދި ދައްތަގެ ފަހަތުން ދިޔުމެއްވެސް ނޫނެވެ. ތިމަންނައަކީ ބީރައްޓެއްސަކީމެވެ. ދައްތައަކީ ކާކުކަމެއްވެސް ނޭނގެއެވެ.” މިފަދައިން ބުނެ އެ އަންހެންމީހާއާ ދުރުވުމަށް ތިމަން ޤަސްދުކުރީމެވެ. އެހެންނަމަވެސް ތިމަންގެ ހެދުން ފެނިފައި ތިމަންނައަކީ އެރަށު މީހެއްނޫންކަމާއި، ނުބައިކަމެއްގެ ނިޔަތެއްގައި އައިމީހެއްނޫންކަން އެ އަންހެންމީހާއަށް އިޙްސާސްކުރެވުމުން ތިމަންނައާ ވާހަކަ ދައްކާލުމުގެ ޝައުޤުވެރިކަން އެ އަންހެންމީހާގެ ކިބައިން ފެންނަން ފެށިއެވެ. އަދި ތިމަންނައަށް ބުންޏެވެ. “ކޮއްކޮއަކީ ބީރައްޓެސަކީމު ދޯއެވެ؟ … ކޮއްކޮ އޭނާ ދެކުނިން ހެއްޔެވެ؟ … ކޮއްކޮ ތިމަންގެ ދަރިފުޅު ދެކުނިން ހެއްޔެވެ؟ އޭނާ އެނބުރި އަންނާނަމޭ ކޮއްކޮ ކައިރީ ބުނި ހެއްޔެވެ؟” މިހެން ބުނެފައި ރޯން ފެށިއެވެ. ތިމަން ބުނީމެވެ. ދައްތާއެވެ! ހަމަޖެހޭށެވެ. ކޮންމެ ބީރައްޓެއްސަކަށް ދައްތަގެ ދަރިފުޅު އެނގޭނެ ހެއްޔެވެ؟ ދައްތަގެ ވާހަކަ ކިޔައިދިނުމުން ފަހަރެއްގައި ދައްތައަށް އެހީތެރިވެވިދާނެއެވެ.” ބުންޏެވެ. “އަހަންކީ ގެއްލިފައިވާ މީހަކީމެވެ. ކުޑަކުއްޖެއް އެކުއްޖާގެ ގެ ގެއްލިފައިވާ ފަދައިންނެވެ. އަހަރެންގެ އަތުން އެބައިމީހުން އެ ދަރިފުޅު ޖަހައިގަތީއެވެ. ކޮއްކޮއަކަށް އަހަންނަށް އެހީތެރިއެއް ނުވެވޭނެއެވެ.”\nމި ޢިބާރާތާއެކު ވާހަކަ ދެއްކުން ކުޑަވަގުތުކޮޅަކަށް މެދުކަނޑާލައިފިއެވެ. އަނެއްކާވެސް ވާހަކަ ކުރިއަށް ގެންދިޔައެވެ. މިރަށު އެންމެން ބުނާގޮތުގައި އަހަންނަކީ މޮޔައެކެވެ. ވާނީ އެހެންނެވެ. އަހަންނަށް އެނގެނީ އެ ދަރިފުޅުގެ ނަން އެކަންޏެވެ. އަހަންނަށް ގޮވެނީ އެ ދަރިފުޅަށެވެ. އަހަރެން ބޭނުން ވަނީ …. އާހް އާހް. އަހަރެން ބޭނުންވަނީ ކޮންކަމެއް ހެއްޔެވެ؟ އަހަރެން ބޭނުންވަނީ ކޮންކަމެއްކަމެއް ޚުދު އަހަންނަކަށްވެސް ނޭނގެއެވެ. އެދުވަހެއް އަޔަސް އަހަންނަކަށް ނޭނގޭނެއެވެ. އެހެންނަމަވެސް އަހަންނަށް އިންތިޒާރުކުރެވެނީ އެ ދަރިފުޅު އަންނާނެ ދުވަހަކަށެވެ. އެ ދަރިފުޅަށްވެސް އެކަން އެނގޭނެއެވެ. ނަމަވެސް އަހަރެންގެ ލޯތްބާއެކު އެ ދަރިފުޅު ގެއްލިއްޖެކަން އަހަންނަށް އަންގައިދީފިއެވެ. އަދި މީސްމީހުން އެދައްކާ ވާހަކަވެސް އަންގައިދީފިއެވެ. މިއަދުވެސް އަދި ކޮންމެ ދުވަހަކުވެސް އަހަރެން އެ ދަރިފުޅު ހޯދަނީއެވެ. އާއެކެވެ! އަހަންނަކީ މޮޔައެކެވެ. މި ދުނިޔޭގައި ކުޑަ ދަރިފުޅަކަށްޓަކައެވެ. އެ ދަރިފުޅަކީ ވިދާވިދުވަރެއް ފަދައިން އަހަރެންގެ ޙަޔާތް އަލިކޮށްދިން ކުއްޖެކެވެ. އޭގެފަހުގައި އަހަރެންގެ ކިބައިން އެކުއްޖާ ދުރަށް ލެވުނެވެ. ހުރިހާ އެންމެން ބުނަނީ އަހަންނަކީ ކުޑަ ކުއްޖަކަށްޓަކައި މުޅި ދުނިޔެ ހޭދަކުރާ މީހެއްކަމުގައެވެ. އެ ދަރިފުޅު ފެނިއްޖެމީހެއްނަމަ އެކުއްޖާގެ ރިވެތިކަމުން އެކުއްޖާއާ ދިމާއަށް މޫނު އަނބުރާނުލާ ހަމައެކަކުވެސް ނުދާނެއެވެ. މިފަދަ އުފާވެރިކަމާއެކު ވަނިކޮށް އަހަރެންގެ ކިބައިން އެކުއްޖާ ވަކިކުރީއެވެ. އެކަންކުރީ ކިހިނެއްކަމެއް އަހަންނަކަށް ނޭނގެއެވެ؟ އެކަންކުރީ ކޮން އިރެއްގައިކަމެއްވެސް ނޭނގެއެވެ؟ އަހަރެން އެ ދަރިފުޅަށް ބަލިވެއިންދާ، އަހަރެން ވަރިކުރި އެ ދަރިފުޅުގެ ބައްޕަ މިރަށަށް އައެވެ. އަދި ދުވަސްކޮޅެއްފަހުން އެ ދަރިފުޅު ޖަހައިގަނެގެން ގެންދިޔައެވެ. އެކަން ކުރީ ކިހިނެއްކަމާމެދު ކޮއްކޮ އަހަންނާ ސުވާލު ނުކުރާށެވެ. އަހަރެންގެ ލޯމަތިން އެ ދަރިފުޅު ކުއްލިއަކަށް މިގެއްލުނު ގެއްލުމަށްފަހު، ހަތް އަހަރުފަހުން ނޫނީ އަހަންނަކަށް އެ ދަރިފުޅު ނުފެނެއެވެ.”


Ministry of Islamic Affairs :: Home Page\nފިޤްހު އެކަޑަމީގެ ޤަރާރުތައް\nކީރިތި ޤުރުއާނާއިބެހޭ މަރުކަޒު އިސްލާމީ ފިޤުހު އެކަޑަމީ ދިވެހިރާއްޖެއިން މީހުން ޙައްޖަށްަ ގެންދިއުމާބެހޭ އުސޫލު 25ޖަނަވަރީ2015 މުވައްޒަފުންގެ ހާޒިރީ މާލޭ މިސްކިތްތަކުގައި ހުކުރުދުވަހުގެރޭ ދީނީ ނަޞޭޙަތްދިނުމަށް ހަމަޖެހިފައިވާ ގޮތުގެ ތާވަލް ޑައުންލޯޑްސް ފޮތް ފާސްކުރުމަށް އެދޭ ފޯމް ދަރަނިވެރިންގެ މައުލޫމާތު ފޯމް ދިވެހި ފޮންޓު ރާއްޖެ އިސާމުވި ދުވަސް (ސްކޫލް އެސެމްބްލީގައި ކިޔުމަށް ޚާއްޞަ) ޤުނޫތު ދުޢާ "އެންޑޯވްމަންޓްސް އިސްލާމިކް ކޮންފަރެންސް" ހުޅުވުމުގެ ރަސްމިއްޔާތުގައި މިނިސްޓަރ ޑރ އަޙްމަދު ޒިޔާދު ބައިވެރިވެވަޑައިގެންފި މައްކަތުލްމުކައްރަމާގައި މިމަހުގެ 18 އިން 20 ގެ ނިޔަލަށް ބާއްވާ "އެންޑޯވްމަންޓްސް އިސްލާމިކް ކޮންފަރެންސް" ހުޅުވުމުގެ ރަސްމިއްޔާތުގައި މިނިސްޓަރ އޮފް އިސްލާމިކް އެފެއާޒް ޑރ އަޙްމަދު ޒިޔާދު ބައިވެރިވެވަޑައިގެންފިއެވެ. މި ކޮންފަރެންސްގައި ރާއްޖޭގެ އިތުރުން ބައެއް އެހެނިހެން އިސްލާމީ ޤައުމުތަކުގެ އިސްލާމިކް މިނިސްޓަރުންވެސް ބައިވެރިވެވަޑައިގެންފައިވެއެވެ.\nކީރިތި ޤުރްއާން ކިޔެވުމުގެ 31 ވަނަ ޤައުމީ މުބާރާތް އާދީއްތަ ދުވަހު ފަށަނީ ކީރިތި ޤުރްއާން ކިޔެވުމުގެ 31 ވަނަ ޤައުމީ މުބާރާތް،2އޮކްޓޯބަރ ވާ އާދީއްތަ ދުވަހު ފަށާނެކަމަށް ކީރިތި ޤުރްއާނާބެހޭ މަރްކަޒުން ބުނެފިއެވެ. އެމަރްކަޒުން މަޢުލޫމާތު ދޭ ގޮތުގައި، މުބާރާތް ފަށާނީ އެކަމަށްޓަކައި ބާއްވާ ޚާއްޞަ ޙަފްލާއަކުންނެވެ. މި ޙަފްލާ ބޭއްވުމަށް ހަމަޖެހިފައިވަނީ 02 އޮކްޓޯބަރ ވާ އާދީއްތަ ދުވަހުގެ ރޭ އިސްލާމީ މަރްކަޒް ޖަލްސާކުރާ މާލަމުގައެވެ.\nމިނިސްޓަރ އޮފް އިސްލާމިކް އެފެއާރޒް ސޫދާންގެ ޝޫރާ މަޖިލީހުގެ ރައީސާ ބައްދަލުކުރައްވައިފި މިނިސްޓަރ އޮފް އިސްލާމިކް އެފެއާރޒް އޮނަރަބަލް ޑރ. އަޙްމަދު ޒިޔާދު ސޫދާންގެ ޝޫރާ މަޖިލީހުގެ ރައީސް ޚާލިދު ބިން ހިލާލް އަލް މަޢްވަލީއާ ބައްދަލުކުރައްވައިފިއެވެ. މިބައްދަލުކުރެއްވުން ކުރިއަށް ދިޔައީ ރައްޔިތުންގެ މަޖިލީސް ކުރާ ގޭގައެވެ.\nއަޟްހާ ޢީދު ފާހަގަކުރުމުގެ ގޮތުން އަމިއްލަ ޖަމްޢިއްޔާތަކާ ގުޅިގެން ހިތްގައިމު ކުޑަކުދިންގެ ހަވީރެއް ބާއްވައިފި. މިނިސްޓްރީ އޮފް އިސްލާމިކް އެފެއާޒުން އިސްނަގައިގެން، އަމިއްލަ ޖަމްޢިއްޔާތަކާ ގުޅިގެން އަޟްހާ ޢީދު ފާހަގަކުރުމުގެ ގޮތުން ކުޑަކުދިންގެ ހަވީރެއް މިއަދު ކުރިއަށް ގެންގޮސްފިއެވެ. މާފަންނު ރަސްފަންނުގައި ކުރިއަށް ދިޔަ މި ކުޑަކުދިންގެ ހަވީރަށް ކުޑަކުދިންނާ އެކު ވަރަށް ގިނަ ޢާއިލާތައް ވަނީ ޒިޔާރަތްކޮށްފައެވެ.\nހުޅުމާލޭ ފިޔަވަތި އަދި ވިލިގިނލީގެ ކުޑަކުދިންގެ ހިޔާގައި ތިބި ކުދިންނަށް މިނިސްޓްރީ އޮފް އިސްލާމިކް އެފެއާރޒްއިން ޢީދު ހެދުން ހަދިޔާ ކޮށްފި. ހުޅުމާލޭ 'ފިޔަވަތި' އަދި ވިލިގިނލީގެ 'ކުޑަކުދިންގެ ހިޔާ'ގައި ތިބި ކުދިންނަށް މިނިސްޓްރީ އޮފް އިސްލާމިކް އެފެއާރޒްއިން ޢީދު ހެދުން ހަދިޔާ ކޮށްފިއެވެ.\nޙަލާލު ސެޓިފިކެޓު ދިނުމުގެ މިންގަނޑުތަކާބެހޭ ގްލޯބަލް ޕްރޮގްރާމެއްގައި އިސްލާމިކް މިނިސްޓްރީގެ ފަރާތުން ބައިވެރިވެއްޖެ. ޙަލާލު ސެޓިފިކެޓު ދިނުމުގައި މިންގަނޑުތައް އެކުލަވާލާނެ ގޮތާއި، އެ މިންގަނޑުތައް ބަލާނެ ނިޒާމްތައް ޤާއިމްކުރާނެ ގޮތާއި ބެހޭ ގޮތުން މެލޭޝިއާގައި ބޭއްވި ގްލޯބަލް ޕްރޮގްރާމެއްގައި އިސްލާމިކް މިނިސްޓްރީގެ ފަރާތުން ބައިވެރިވެއްޖެއެވެ.\nޙައްޖާޖީންގެ ފުރުމުގެ ކަންކަން ފަސޭހަކަމާއި އެކު ކުރުމަށް ޙައްޖު ގުރޫޕުތަކާއި ކަމާބެހޭ އިދާރާތަކާއި އެކު މިނިސްޓަރ ބައްދަލުކުރައްވައިފި ޙާއްޖާޖީންގެ ކަންކަން ފަސޭހަކަމާއި އެކު ކުރިއަށް ގެންދިޔުމަށް ވާން ޖެހޭ ތައްޔާރީތައް ވުމަށްޓަކާ ޙައްޖު އޮފީސްތަކާއި، ސަރުކާރުގެ ކަމާއި ބެހޭ އިދާރާތަކާއި އެކު މިނިސްޓަރ މިއަދު ބައްދަލުކުރައްވައިފިއެވެ.\nޒަކާތުގެ ނިޞޯބު 4212.60\nހުކުރު ދުވަސް ޚުޠުބާ\nއިސްލާމީ ލައިބްރަރީ ހުޅުވިފައި ހުންނަ ގަޑިތައް މިނިސްޓްރީގެ މުޙިއްމު ފޯންނަމްބަރުތައް\nއޯ.އައި.ސީ. ގެ ޤަރާރުތަކުގައި ހިމެނޭ ބައެއް މުހިންމު ނުކުތާތައް


Lebanon ge Information Minister isthiufaa dhevvaifi\nލުބްނާންގެ އިންފޮމޭޝަން މިނިސްޓަރު އިސްތިއުފާ ދެއްވައިފި\nލުބްނާންގެ އިންފޮމޭޝަން މިނިސްޓަރު ޖޯޖް ކޮރްދާހީ: މިހާރު ވަނީ އިސްތިއުފާ ދެއްވާފައި\nލުބްނާންގެ އިންފޮމޭޝަން މިނިސްޓަރު، ޖޯޖް ކޮރްދާހީއާ ހެދި މެދުއިރުމަތީ އަރަބި ގައުމުތަކުން ވަނީ ލުބްނާން ސަފުން ބާކީކޮށްފަ އެވެ. ސައޫދީއާ ޔޫއޭއީ އަދި ކުވޭތުން ބުނެފައި ވަނީ ކޮރިދާހީ ވަޒީފާގައި ދެމިހުންނެވުން ވާނީ މަސްލަހަތު ފަސޭހަ ކުރަން ހުރަކަށް ކަމަށެވެ.\nމެދުއިރުމަތީ އަރަބި ގައުމުތަކާ ގުޅޭ ގޮތުން ކޮރްދާހީ ދެއްކެވި ވާހަކަތަކީ މަޝްރަހު އޮތް ގޮތުން އޭނާ ފާޅުކުރެއްވި ޚިޔާލެއް ކަމަށް ވިދާޅުވި އެވެ.\nއޭނާ އަދި ވިދާޅުވީ އަރަބި ގައުމުތަކާއެކު ގުޅުން ރަނގަޅުކުރަން އޮތް ހައްލަކީ އިސްތިއުފާ ދެއްވުން ކަމަށްވާ ނަމަ ލަސް ނުކުރައްވާނެ ކަމަށެވެ.\nކޮރިދާހީ މިނިސްޓަރުކަމާ ހަވާލުވެ ވަޑައިގަތުމުގެ ކުރިން ޓީވީއަށް ދެއްވި އިންޓަވިއުއެއް ގައި ވިދާޅުވީ ސައޫދީއާ ޔޫއޭއީ އިން ޔަމުނުގައި އެކުރަނީ ބޭކާރު ހަނގުރާމައެއް ކަމަށާއި އޭގެ ސަބަބުން އަންހެނުންނާއި ކުޑަކުދިން މަރުވުން ނޫން ކަމެއް ނުވާ ކަމަށެވެ.\nޔަމަނުގައި ހޫތިން އެ ކުރަނީ ޖިހާދެއް ގޮތަށް ސިފަކުރައްވައި ކޮރްދާހީ ވިދާޅުވީ އެއީ ގައުމާއި އަމިއްލަ ނަސުފުގެ ދިފާއުގައި ހޫތީން ކުރާ ހަނގުރާމައެއް ކަމަށެވެ.\nކޮރްދާހީ މިގޮތަށް ވިދާޅުވުމުން ލުބުނާންގައި ތިއްބަވާ އެ ގައުމުތަކުގެ ސަފީރުން އަނބުރާ ގެންދާ ހިސާބަށް މަޝްރަހު ހޫނުފި އެވެ. އަދި ކޮރްދާނީ މާފަށް އެދި ވަޒީފާއިން ވަކިވުން ނޫން ގޮތެއް ގަބޫލު ނުކުރާނެ ކަމަށް އަރަބި ގަރުމުތަކުން އޮތީ ބުނެފަ އެވެ.\nސައުދީ އަަރަބިއްޔާ ކްވޭތު ޔުނައިޓެޑް އަރަބް އެމިރޭޓްސް + މެދު އިރުމަތި ޔަމަން ލުބްނާން\nސައޫދީން ފަސްމަހަށް ފަހު ލުބްނާނާ ގުޅުން ރުޖޫއަކުރަނީ\nސައުދީން ލުބްނާން ބޮޑުވަޒީރަށް ހެޔޮބަސް ބުނެފި